
Katie Lockwood aşeza ziarele citite într-un raft al 
magazinului ei, când văzu cu coada ochiului acel nume. 
Pentru o clipă, inima încetă să-i bată, trase aer adânc şi-şi 
umezi buzele, care i se uscaseră brusc. Ea şi Sasha se 
despărţiseră de cinci ani, dar numai la vederea numelui lui 
simţise că ameţeşte şi intră în panică. Scoase ziarul din 
acel maldăr, îl desfăcu văzând titlul pe mijlocul paginii: 
„Sasha Kimberley, renumitul artist, apare într-o expoziţie 
locală”. Sub fotografia lui, în care el afişa un chip 
dispreţuitor, era scris locul şi ora unde putea fi întâlnit. 

Mâinile Katiei începură să tremure când desfăcu 
ziarul. 

„Julian Fine, curator la Fine Galleries a anunţat 
astăzi c-a obţinut permisiunea să expună o serie de 
tablouri ale domnului Kimberley, la sfârşitul lunii aprilie. Şi 
era sfârşitul lunii aprilie, era douăzeci şi nouă! Cum de nu 
văzuse acest articol până acum? Trecu repede peste restul 
articolului. Domnul Fine precizează că Honolulu este 
norocoasă să i se acorde această onoare fără precedent, de 
a privi tablourile lui Kimberley, care au fost împrumutate 
de colecționari sau chiar de artist. Domnul Kimberley, care 
are doar treizeci şi patru de ani, se bucură de o reputaţie 
neştirbită, atât în Statele Unite cât şi peste graniţă. 
Tablourile sale sunt extrem de solicitate în capitalele 
europene”. 

Apoi, o notă bibliografică: 

„Artistul este fiul lui Paul Kimberley şi al doamnei 


Marjorie Tillotson, o foarte bogată moştenitoare din lumea 
trestiei de zahăr. Cândva, chipul lui era foarte des văzut la 
concertele rock, dar recent a abandonat această imagine 
pentru a se dedica picturii”. 

Reporterul continuă: 

„Colecţia asigurată pentru un milion de dolari, 
include celebrul tablou Dreaming pentru care artistului i-a 
fost decernat premiul Llewellyn Memorial”. 

Katie tremura căutând înfrigurată o informaţie, pe 
care în cele din urmă o găsi. I se confirmă că Sasha va veni 
cu tablourile sale. Când fusese întrebat cum ajunsese 

Honolulu să aibă o asemenea onoare, domnul Fine 
declarase că asta i se datora doamnei Claire Wetherell, 
care fusese foarte activă în problemele culturale de când 
se întorsese în Hawaii natal, după ce petrecuse mulţi ani 
pe continent. Pe atunci se numea Claire Thrope. 

Katie se aşeză pe un scaun, simțind că-i tremură 
genunchii şi lăsă ziarul deoparte. Cât de mult i-ar 
displăcea lui Sasha acest articoldacă l-ar citiarticol care 
spunea întregii lumi că mama lui era o moştenitoare 
bogată, iar el un fost playboy! 

Nu vorbise niciodată despre mama sa, dar Katie îşi 
imaginase că era o femeie răsfăţată de societate, care 
alerga după plăceri în toate colţurile exotice ale lumii şi-şi 
amintea de fiul ei doar când era între soţi şi-şi plângea de 
milă. Nici de tatăl lui nu-l auzise pomenind, deşi fusese 
soţia lui Sasha timp de un an. 

Se întreba despre această Claire Wetherell, o 
prietenă apropiată. Oare era o aluzie că erau mult prea 
apropiaţi, tovarăşi de călătorii, sau cum se spune, amanți? 

Katie strânse spasmodic ziarul în mâini, amintindu-şi 
de Sasha şi durerile provocate de el. Fără să vrea, îşi 
aminti cum o cunoscuse pe Claire Wetherell. Katie 
confecţionase o fustă pentru magazinul ei, la preţul de 


două sute cincizeci de dolari, dar nu se aşteptase să se 
vândă numaidecât. O vânduse în prima jumătate de oră 
unei brunete superbe, cu ochii negri, o frumuseţe exotică: 
Claire Wetherell. 

Katie decupă fotografia şi o aşeză cu grijă pe masă. 
Când începu să pregătească micul dejun, ochii îi căzură de 
multe ori pe acei ochi negri atotştiutori, cinici. Gândurile îi 
rătăceau haotic, neştiind cum ajunseseră tablourile lui 
Sasha tocmai aici în Hawai, atât de departe de San 
Francisco, unde trăiseră ca soţ şi soţie. În aparenţă, totul i 
se datora acestei Claire Wetherell. 

Se întâlniseră o singură dată, iar Katie presupusese 
că era tot o haole ca şi ea, o nouă venită pe insulă. Dar se 
dovedi a fi nativă Hawaiană, cunoscută în lumea celor cu 
bani. 

Katie se întrebă dacă femeia mai era căsătorită, sau 
era divorțată. Chiar dacă trăia de cinci ani în Honolulu, nu 
ştia mare lucru despre oamenii care apăreau frecvent în 
paginile mondene ale ziarelor. Era posibil ca Sasha să-i 
facă vizite aici lui Claire. Katie simţi o strângere de inimă, 
apoi se linişti. Nu era obligatoriu să-l întâlnească. Nu-şi 
putea permite o întâlnire cu el. 

Mai mult ca sigur, o dăduse uitării, deoarece 
căsătoria lor fusese un şir de neînţelegeri şi de greşeli. 

— Mamă, astăzi e miercuri? 

Un băieţel brunet se afla în uşă, frecându-se la ochi. 
Era însoţit de un câine alb, mic, cu coada ca un covrig. 
Katie întinse braţele şi copilul fugi spre ea. Trupul lui mic 
mai purta căldura patului şi mirosea vag a pudră de copii, 
miros care se imprimase în materialul pijamalei. 

Katie îl strânse la piept, iar el ridică privirea spre ea 
râzând. 

Deodată, Katie observă stupefiată asemănarea dintre 
chipul copilului şi acel chip care o privea din paginile 


ziarului. Era evident pentru oricine îl privea că fiul ei, Kim, 
va fi un bărbat înalt ca tatăl său. Nu semăna cu ea; Katie 
era mai degrabă de înălţime medie cu sânii mari, talia 
subţire şi coapse bogate. Cum îi spunea Sasha? Puritana 
sa pasională! Cu un efort, Katie dădu uitării amintirile 
despre Sasha şi se concentră asupra fiului ei. 

— Da, miercuri. Şi vom face ceva deosebit. Ce zici de 
un picnic, tinere? 

— Vine şi Sammy? 

— Da, şi Trisha. 

Puştiul se aplecă spre ea ca să mai fie îmbrăţişat o 
dată înainte de a se urca pe scaunul său. Atacă imediat 
ouăle şi şunca în timp ce Katie îşi bău cafeaua. Era 
momentul zilei pe care-l prefera, când îşi putea permite 
câteva clipe cu fiul ei, înainte de deschiderea magazinului. 

Il urmări cum mănâncă. Era un copil bun şi răbdător 
şi accepta că mama trebuia să pună magazinul pe primul 
plan. Înţelegea cumva că de acolo proveneau banii lor. 

Katie îl mai privi cu mustăţile lui albe, de lapte. Ce 
mult semăna cu Sasha! Oricine ar fi putut să constate 
acest lucru. Ei îi semăna la gura cu buze răsfrânte, 
generoase. De fapt, gura alături de ochii cenuşii cu 
sprâncenele arcuite, era piesa de rezistenţă a figurii ei. 
Katie avea acum un aer sănătos de femeie care petrece 
multe ore în aer liber, sub soarele Hawaian. Şi totuşi nu 
acesta era adevărul, pentru că nu avea timp de pierdut pe 
plajă. 

Îşi termină cafeaua, făcu repede ordine în bucătărie, 
apoi pregăti sandvişuri cu unt de arahide pentru picnic. li 
trimisese pe Kim şi pe Sammy afară la joacă, apoi 
deschisese magazinul, dar înainte avusese grijă să ascundă 
bine ziarul cu fotografia lui Sasha. 

Magazinul acesta era mândria ei, independenţa ei. 
Cu cinci ani în urmă, când apăruse în Hawaii, la uşa 


mătuşii Anna, speriată şi însărcinată, avusese nevoie de 
ceva care să-i redea încrederea de sine. La vremea aceea, 
nu ştiuse că mătuşa ei este pe moarte. Mătuşa Anna 
păstrase bine secretul, până când boala ei deveni evidentă 
până şi pentru ochiul neexperimentat al Katiei. 

Dar această mătuşă bolnavă pusese la cale un plan ca 
s-o ajute să-şi păstreze copilul. Îi sugerase să-şi deschidă 
un magazinaş în odăile din faţă ale micului ei bungalou şi 
înainte ca nepoata ei să apuce să se împotrivească, Katie 
Place devenise o realitate. I 

ar mătuşa Anna apucase să mai trăiască destul ca să 
vadă că avusese dreptate. 

După moartea mătuşii Anna, copilul şi magazinul 
fuseseră salvarea lui Katie. Nu era bine că fusese nevoită 
să-şi crească astfel copilul, dar cel puţin putea să-l aibă în 
grijă permanent. După ce a mai crescut, i-a instalat un 
leagăn în curtea din spate, unde-i adusese şi nisip ca să se 
joace. 

Vecina lui Katie, Pat, o blondă divorțată care avea şi 
ea un copil, veni să lucreze la magazin. Miercurea, Katie 
închidea devreme tocmai pentru a petrece mai mult timp 
cu fiul ei. Dar în toate planurile pe care şi le făcea cu fiul ei 
o includea şi pe Trisha, fiica lui Pat. 

Pat locuia în vecinătate, într-un apartament. Se 
împrieteniseră de cum s-au văzut şi au stat de vorbă la o 
cafea. Katie fusese mult timp singură şi abia aştepta să 
schimbe o vorbă cu cineva. Pat i se confesase că era 
plictisită, iar Katie i-a oferit o slujbă la magazinul ei. 

Mai târziu, Katie a început să cocheteze cu ideea de 
a-şi extinde magazinul, într-un apartament din vecinătate. 
Era o mişcare importantă, necesita mulţi bani, poate chiar 
o ipotecă pe casă, sau un eventual partener. Avea acum 
ceva de la care putea porni, dar dacă voia să aibă profit, 
sau timp liber, trebuia să se extindă. Se gândi s-o întrebe 


pe Pat dacă nu voia să-i devină partener. 

Pat şi Trisha, mamă şi fiică, semănau perfect. Trisha 
era doar cu un an mai mare decât Kim. Era mai 
inteligentă, mai rapidă, mai înaltă. 

— Trisha abia aşteaptă picnicul tău, îi spuse Pat. Dar 
văd că nu eşti pregătită. 

— Ba da, mai am ceva de rezolvat, apoi mergem spre 
plajă. 

— Faci cumpărături? o întrebă Pat. 

Şi întrucât nu era un secret, Katie îi spuse: 

— Vreau să văd o expoziţie la Fine Galleries, colecţia 
lui Sasha Kimberley. 

Era prima oară că-i rostea numele cu voce tare după 
moartea mătuşii Anna şi gândul acesta o făcu să se simtă 
ciudat. 

Pat nu se arătă interesată. 

— Îmi pare rău, Katie, dar nu prea ştiu mare lucru 
despre artă. Lasă copiii în grija mea, ca s-o poţi vedea 
liniştită. Katie ridică din umeri, dar realiză imediat că nu 
era bine să urmeze spusele ei, pentru că Pat putea în orice 
moment să se confrunte cu mulţi clienţi în magazin, iar 
copiii ar fi împiedicat-o. 

— Cred că este mai bine să-i iau cu mine şi să-i las în 
maşină zece minute, cât voi vedea expoziţia. 

Când ieşi din casă, Katie mai aruncă o ultimă privire 
magazinului, aşa cum făcea de fiecare dată. li făcea mare 
plăcere să ştie că tot ce vedea era al ei şi fusese realizat 
prin muncă şi eforturi. Era aprovizionată de o mână de 
furnizori de nădejde, pe care la rându-i îi plătea bine 
pentru munca lor. O cameră era dedicată lucrurilor pentru 
copiibonete lucrate manual, rochiţe, pături, jucării de tot 
felul. Animale, păpuşi, pernuţe cu dantelă. A doua încăpere 
expunea articole pentru adulţi începând de la hamace, 
coşuri de pai, ghivece cu plante, articole ţesute sau 


croşetate, borcane cu ginger sau ananas, tablouri mici 
realizate de pictori locali. 

Julian Fine Galleries se afla pe o stradă cu palmieri şi 
magazine exclusiviste, care vindeau doar mărfuri foarte 
scumpe. Katie îl cunoscuse pe Julian, un om plăcut, care-şi 
dedicase viaţa promovării artiştilor talentaţi. 

Avu norocul să găsească un loc de parcare chiar în 
faţa galeriei. Lăsă copiii în maşină păziţi de Sammy, 
căţeluşa lor şi cobori. 

Le cumpără sucuri de la un automat de la colţul 
străzii, le aminti că nu trebuie să vorbească cu străinii şi le 
promise că se va grăbi. 

Pătrunse în interiorul foarte elegant al galeriei. 
Veniseră deja multe persoane, care discutau în şoaptă pe 
un fond muzical discret. 

Primul tablou pe care-l văzu o luă pe nepregătite. Se 
numea” Ţărancă” - un cer, o cabană şi un deal plin cu 
floarea soarelui. Şi o fată care-i semăna perfect. Se aplecă 
puţin ca să citească ce sta scris sub tablou; era 
proprietatea artistului. Aşadar, nu-l vânduse încă. Privi 
uimită în galerie, dar nu mai văzu nimic cunoscut. 

Erau douăzeci de tablouri în total, expuse pe pereţii a 
trei încăperi. Niciunul nu era de vânzare. Sasha nu avea 
nevoie de bani. Ca moştenitor al familiei Tillotson, nu va fi 
niciodată nevoit să-şi vândă tablourile pentru a-şi plăti 
datoriile. Când se căsătorise cu el, Katie nu ştiuse că s-a 
măritat cu un bărbat atât de bogat, până n-o lămurise 
Irene West. Dar nimeni nu-i nega talentul. Banii nu-i 
conferiseră şi talent, iar el muncise mult pentru a ajunge 
să fie lăudat şi de cei mai exigenţi critici. 

În ultima sală, un grup de oameni admira Dreaming, 
tabloul pentru care fusese premiat. Era portretul unei 
femei, care stătea în faţa unei ferestre deschise, 
pieptănându-şi părul. Era pe jumătate goală, iar lumina îi 


punea în vedere braţele ridicate, sânii. Portretul fusese 
considerat erotic, nu din cauza subiectului, ci a 
senzualităţii femeii. 

— Dumnezeule, exclamă Katie, aşa mă vedea el? 

Nu apucase să vadă portretul terminat şi se panică 
brusc, să nu fie recunoscută. Citise ce se scrisese, toate 
controversele la vremea acordării  premiului-Sasha 
recunoscuse că era soţia lui -, dar ea nu considerase că-i 
semăna. Acum însă, asemănarea era evidentă. Se uită la 
oamenii din jur. Nimeni nu-i acordă atenţie. Vru să 
părăsească galeria, dar dădu peste Julian Fine. Cu el era 
un bărbat cu părul negru, înalt, care-i spuse peste umăr: 

— Pe mâine, Julian. 

Bărbatul lăsă privirea în jos şi când o văzu, exclamă: 

— Katie! 

Ea se întoarse brusc să plece, dar în clipa aceea se 
lovi destul de tare cu tâmpla de uşă. Simţi că este cuprinsă 
de braţe puternice. Când îşi reveni, zăcea pe o canapea din 
biroul lui Julian. Julian o privea îngrijorat. Când deschise 
ochii, o întrebă: 

— Sunteţi bine, doamnă Lockwood? Aveţi nevoie de 
un medic? 

— Nu cred... răspunse Katie. Cred că mi-am revenit. 

Incercă să se ridice într-un cot, când o mână 
bronzată dar delicată o împinse înapoi pe canapea. Katie 
zări un ceas de aur cunoscut şi simţi o strângere de inimă. 

— Stai liniştită! auzi vocea lui Sasha. Nu ştim dacă n- 
ai suferit o contuzie. Trebuie să chemăm un medic. 

Katie rămase nemişcată, paralizată de şoc, simțind 
un prosop ud pe frunte. Când Sasha se aplecă asupra ei, 
închise ochii, simţindu-i mirosul binecunoscut de after- 
shave şi de piele curată. _ 

Sasha se schimbase. In locul blugilor, de obicei 
murdari de vopsea de pensulă, purta un costum elegant, 


gri, cu cravată neagră de mătase. Părul îi era mai scurt. 

— Julian, spuse el, iar ea îl ascultă cu inima bătându-i 
nebuneşte, eşti bun să ne laşi câteva clipe singuri? Aş vrea 
să discut cu Katie. 

— Katie? 

— Da, doamna Lockwood. Suntem vechi amici. 

— Desigur. 

Katie îl cunoştea prea bine pe Sasha. Dacă voia să 
discute cu ea, o va face aici sau oriunde. Se hotări să nu se 
panicheze, să nu-şi piardă capul. 

— Ridică-te, dacă simţi că-ţi este mai bine. Dacă ai 
amețeli, lasă din nou capul pe pernă, dar cred că o gură 
din coniacul lui Julian te va ajuta să-ţi revii. 

Katie duse mâna la obraz, apoi se ridică încet. Se 
simţea slăbită, dar nu şi ameţită. Sasha îi luă prosopul de 
pe frunte, întinzându-i paharul cu coniac. Mâinile li se 
atinseră în treacăt şi ea simţi din nou acel şoc. 

Sorbi din coniac, studiindu-l pe Sasha. Schimbarea 
nu era doar în îmbrăcăminte. Riduri mai profunde i se 
adăugaseră pe chip, părea trist şi nefericit. li apăruseră şi 
ghiocei la tâmple. Ce-l făcuse să se schimbe aşa? 
Dragostea Irenei nu-i priise? Sau a altei femei? Sau poate 
era căsătorit, acum? 

Când ridică privirea, se simţi studiată. 

— Ei bine? M-am schimbat mult? 

— Da. La prima vedere am observat doar că ţi-ai 
schimbat coafura, că eşti ceva mai împlinită şi mai 
feminină. Pari mai matură. 

— Era normal să mă maturizez. 

— Ce cauţi aici? o întrebă el. 

— Am venit să-ţi văd expoziţia, recunoscu ea. Am citit 
de ea în ziare. Curiozitatea. De dragul vremurilor trecute. 
În ziar nu scria că vei fi şi tu aici. 

— Nici nu ştiu ce-au scris ziarele, răspunse el 


nepăsător. Locuiesc pe insulă. Dar nu asta este important. 
Voiam să ştiu ce faci tu aici. Am scotocit tot San Francisco 
şi California după tine, dar nu mi-am imaginat că vei fi 
tocmai aici! 

Katie îl privi uimită. 

— M-ai căutat? De ce? 

— De ce nu? Nu ţi-ai imaginat că eram îngrijorat din 
cauza ta? Doar ai fost soţia mea! N-ai luat niciun ban din 
contul comun şi niciunul din prieteni nu ştia nimic de tine! 
Ca şi cum ai fi dispărut de pe suprafaţa pământului, 
imediat ce am semnat actele de divorţ în biroul lui Martin! 
La început am ezitat să iau legătura cu tine, am vrut să-ţi 
dau timp de gândire. Abia după zece zile ne-am dat seama 
că nu te-a mai văzut nimeni. 

— Oh! exclamă Katie. Era mai rău, mult mai rău 
decât îşi imaginase că va fi. Mi-am imaginat că nu-i mai 
pasă nimănui unde mă duc după ce semnez actele de 
divorţ. 

— Pe naiba! Cum să nu-ți închipui c-o să te caut? 

— Am... am... lăsat un bilet... 

— Un bilet care nu spunea nimic. Câteva cuvinte 
politicoase. prin care mă scoteai din viaţa ta. Dar nu mai 
contează acum. Eşti aici şi vreau să ştiu de ce ai venit în 
Hawai. Părinţii tăi locuiau lângă San Francisco. 

Katie era uluită. Tonul lui era acuzator, de parcă ar fi 
suspectat că avea alt motiv să vină în Hawaii. În privinţa 
îngrijorării lui, nu era o surpriză. Probabil pe Sasha l-a 
mustrat conştiinţa după dispariţia ei, deşi atunci îşi 
imaginase că va răsufla uşurat. Dar iată că reacţionase de 
parcă ar fi ştiut că este o femeie care trebuie controlată. 
Chiar şi acum panica nu-i dădu pace la gândul ce-ar putea 
descoperi Sasha, dacă ar insista. Termină coniacul şi puse 
paharul jos cu grijă. 

— Sunt aici de cinci ani şi-mi merge bine. Singura 


mea rudă, sora mamei, Anna, locuia aici. Mi-a scris şi m-a 
chemat la ea după moartea tatii. Am primit scrisoarea la 
câteva zile după ce ne-am despărţit. Locul acesta mi s-a 
părut minunat. 

Sasha ştia probabil motivul. Ştia că ea n-ar fi 
suportat să rămână şi să-l vadă cu Irene. 

— Julian mi-a spus că eşti văduvă, este adevărat? 
Dacă aşa este, de ce porţi numele de domnişoară? 

Katie încercă să găsească repede un răspuns, dar 
apoi realiză că el şi-ar fi dat seama dacă minte... 

— Mătuşa Anna prefera ca prietenele ei să ştie că 
sunt văduvă, nu divorțată... 

— Ei, dacă te simţi mai bine, să mergem... 

— Să mergem? repetă Katie. Unde? 

— Acasă la tine. La un restaurant. Oriunde putem 
vorbi. 

— Despre ce să vorbim? [i-am spus despre mine tot 
ce-ai vrut să ştii! 

— Nu chiar tot, răspunse Sasha iritat. Ai trecut prin 
acest traumatism şi nu ai voie să conduci acum, sau să 
mergi sigură acasă. O să-i spun lui Julian să-ţi mute maşina 
în parcare. Mergem cu maşina galeriei. 

Katie se forţă să se ridice şi să-şi ia cheile maşinii. 
Vedea cei doi copii şi cățelul care o aşteptau cuminţi, în 
maşină. 

— Te rog să-mi dai cheile maşinii. Nu merg nicăieri 
cu tine. Ne putem întâlni mai târziu dacă insişti, dar 
deocamdată... 

— Care este problema, Katie? Aveai vreo întâlnire? 

— Nu este vorba de un bărbat, îi explică ea, numai că 
am un magazin de care mă ocup singură şi trebuie să mă 
întorc acolo. 

— In acest caz, te însoțesc să-l văd. 

Katie observă cu o strângere de inimă că nu avea 


şanse să scape de el. 

Deodată, se deschise uşa şi intră recepţionera 
galeriei, uşor stânjenită. 

— Doamnă Lockwood, afară sunt doi copii şi un căţel; 
vă caută. 

Kim şi Trisha cu Sammy în braţe năvăliră în încăpere, 
iar Kim se aruncă în braţele ei. 

— Mami, spuse Kim, am vrut să văd şi eu tablourile! 

— Mami? repetă Sasha. 

Katie simţi că nu poate vorbi. Ştia că va veni şi acest 
moment într-o zi. Desfăcu braţele şi spuse: 

— Kim este fiul meu. 

Katie nu fu pregătită pentru explozia de furie care a 
urmat: 

— Şi al meu? Nemernico! Ar trebui să te omor pentru 
asta! 

Capitolul 2 

Primul gând al lui Katie a fost să scoată copiii din 
drumul lui Sasha, înainte ca acesta să mai spună ceva. l-a 
îndrumat spre ieşire, încercând în acelaşi timp să nu lase 
să se vadă că este încordată. 

— Copii, veniţi aici. Este aici o fântână cu un peşte 
mare, un delfin şi un băiat care merge pe spatele acestuia. 
Vreţi să vă jucaţi cu Sammy, până discut eu cu acest 
domn? 

Katie ştia de această mică grădină interioară. Se afla 
între pereţi de cărămidă, dar se putea ajunge la ea numai 
prin galerie. Sasha o opri. 

— O să scot eu copiii afară, îi spuse el. Vreau să 
discut cu Kim, dacă nu te deranjează. 

După aceea, Katie nu avu de ales decât să rămână în 
interior, urmărind din priviri cum copiii ies cu el. Ştiuse 
întotdeauna că imediat ce-l va vedea pe Kim, Sasha va şti 
că este copilul lui. Ochiul lui de artist va vedea imediat 


structura osoasă, ochii, forma capului. Nu-i plăcea că 
Sasha se înfuriase. îl văzu cum se lasă pe vine în faţa lui 
Kim şi-i vorbeşte. Kim îi răspunse cu chipul strălucind de 
curiozitate, dar răspunsul lui Sasha îl şocă. Katie observă 
că puştiul îşi duse degetul la gură. Katie izbucni în lacrimi. 

Sasha se întoarse spre ea. 

— La naiba cu tine, Katie! Este copilul meu, nu? 

— Sasha eu... 

— L-am întrebat cum îl cheamă... pe propriul meu 
fiu! Nici măcar nu i-ai dat alt nume! Cum l-ai înregistrat? 
Ca pe un bastard? 

Ea începu să tremure, văzând că Sasha se înfuria tot 
mai mult. 

— Eşti menţionat ca tatăl lui în certifcatul de naştere. 
îl cheamă Sasha Kimberley. 

— Mda, asta face lucrurile mai uşoare, dar nu va 
putea compensa cei patru ani pierduţi din viaţa fiului meu! 
De ce nu mi-ai spus de el? 

Katie lăsă capul în jos şi-şi strânse neajutorată 
braţele la piept. 

Sasha o prinse de umeri şi o scutură bine. 

— 'Ţi-am pus o întrebare, femeie! Nu aveam dreptul 
să ştiu că porţi copilul meu? 

Ai ştiut că eşti gravidă înainte de a pleca din San 
Francisco? 

— Da, spuse Katie abia şoptit. 

Sasha o împinse. 

— Şi cu toate astea ai plecat ca o ticăloasă, iar eu am 
trecut prin clipe de iad căutându-te peste tot. Nici nu ştiam 
dacă eşti în viaţă sau nu! De ce ai făcut asta? 

Vocea Katiei tremura. 

— Am vrut să-ţi spun în seara când ai revenit de la 
New York. M-ai sunat de la aeroportul Kennedy, am 
cumpărat lumânări şi vin, dar tu când te-ai întors mi-ai 


cerut direct să divorţăm. Nu m-am gândit atunci la copil, 
nu mi-am imaginat că-i pasă. 

— Nu ţi-a trecut prin minte că n-aş mai fi divorţat 
dacă aş fi aflat de copil? 

— Nu. 

— Aşa ar fi făcut orice femeie normală. 

Katie ar fi putut să-i spună că este o excepţia între 
femei. Nu avea experienţă cu bărbaţii şi mai ales nu ştia 
cum să reţină alături de ea un bărbat care-i spusese că s-a 
săturat de ea. Şocată şi nefericită nu s-a opus divorţului. A 
plâns, a încercat să-l implore, dar Sasha i-a spus plictisit: 

— Te rog să nu mai insişti, pentru că nu-mi vei 
schimba hotărârea. Aş vrea să te păstrez în minte ca având 
puţină demnitate. 

Ea îl lăsase să plece fără o vorbă atunci, urmărind 
cum îşi împacheta lucrurile. Apoi, fără s-o privească, Sasha 
îi spusese că a doua zi vor semna actele de divorţ la 
avocatul Martin. 

După plecarea lui, nu se gândise decât la copil şi-şi 
amintise scrisoarea mătuşii Anne. 

Când îi aminti de gestul brutal cu care plecase, Sasha 
îi spuse: 

— Foarte bine, Katie, să uităm acum ce-a fost atunci. 
Amândoi suntem vinovaţi. Trebuie să stăm de vorbă, să ne 
înţelegem. Vreau să fac parte din viaţa fiului meu, vreau să 
ştie că-i sunt tată. îi spui tu, sau o fac eu? 

— Tu. Nu cred că pot s-o fac acum. 

— Foarte bine. Unde mergem de aici? 

— Pe plajă. Magazinul... a rămas mama Trishei acolo. 

— Bine, mergem pe plajă. De asta ai luat mâncare cu 
tine? Pentru picnic? 

— Da. Prima reacţie a lui Kim la faptul că Sasha este 
tatăl lui, a fost entuziastă: 

— Tu eşti chiar tatăl meu? 


— Chiar el, i-a spus Sasha. 

Kim a privit-o pe Trisha. 

— Şi o să vii să mă vezi duminica, aşa cum face tatăl 
ei? 

— Vreau să te văd mereu, nu numai duminica, de 
acum, îi răspunse Sasha privind-o pe Katie. 

Kim îşi luă tatăl după gât cu ambele braţe, iar Katie 
simţi gelozie neaşteptându-se ca fiul ei crescut doar de ea, 
să reacționeze atât de prompt în faţa unui străin. Citi în 
ochii lui Sasha că şi el era conştient de asta. Dar de ce nu? 
se gândi ea. Fusese stânca, ancora, lui Kim timp de patru 
ani, îi fusese mamă, tată şi familie, iar acum apărea cineva 
care-i colora temporar orizontul de aceea era afectată de 
rapiditatea cu care fiul ei acceptă schimbarea. 

— Un tată! Un tată! repeta fericit. De când îmi doresc 
un tată! 

— Ştiai ce simte? o întrebă Sasha. 

Katie înghiţi nervoasă, dar nu spuse nimic, iar chipul 
lui Sasha se înnegri. 

— Asta înseamnă c-ai ştiut! Cum ai putut, Katie... eşti 
gata de plecare? 

— Da. 

Sasha îl chemă pe Julian, spunându-i: 

— Te rog să fii amabil să trimiţi pe cineva să 
parcheze maşina soţiei mele. 

Katie era prea uimită să observe schimbarea de pe 
chipul lui Julian. Dar acesta se controlă imediat, 
amintindu-şi controversele de la acordarea premiului, când 
se vorbise despre soţia de care Sasha se despărţise. Sasha 
refuzase să comenteze atunci. lar Julian, un om de lume 
făcu imediat legătura cu faptul că doamna în cauză 
pretindea că este văduvă şi că se numeşte Lockwood. Iar 
lângă ei se afla copilul Katiei şi, fireşte, al lui Sasha. Dar 
de ce spunea Sasha că este soţia lui şi nu fosta lui soţie? 


Julian lăsă zâmbetul deoparte şi-i spuse: 

— Mă voi îngriji ca maşina să fie trimisă la magazinul 
doamnei Kimberley. 

Katie observă cum Kim porneşte înainte cu tatăl său. 

— Sasha, trebuie să discutăm ce vom face. Am 
drepturi mai multe ca ale tale. Sunt mama lui Kim. 

Sasha se întoarse spre ea. 

— Sigur că trebuie să stăm de vorbă, dar nu în 
prezenţa copiilor. 

Nu vreau ca fiul nostru să fie prea tulburat, dar vreau 
să ştii de acum, Katie, că nu voi lăsa ca fiul meu să-şi 
petreacă viaţa între doi părinţi care se ceartă. 

— Nu te-ai recăsătorit? murmură ea. 

— Nu, răspunse el cinic. Asta te face să te simţi mai 
bine? 

Ea roşi. 

— Oricum, simplifică lucrurile. În privința 
încredinţării. O soție poate n-ar fi fost de acord cu 
existența lui Kim. 

— Ai dreptate, spuse el. îți aminteşti? Ți-am spus o 
dată că mama a avut şase soţi, şi timpul petrecut cu ea a 
fost câte o bătălie purtată cu fiecare din ei, ca să le câştig 
atenția. Nu vreau ca fiul meu să treacă prin aceleaşi 
lucruri. 

— Nu intenționez să mă recăsătoresc, spuse Katie 
înțepată, şi nici nu am bani ca să mă lupt cu tine în 
tribunal, Sasha; dar nu voi renunţa. 

— Mi-am făcut o idee despre situaţia ta financiară; 
poate nu-ţi vor plăcea condiţiile mele, dar trebuie să te 
pregăteşti de sacrificii. Văd că-ţi faci probleme. Nu sunt un 
monstru, să văd că suferi. Unde stăm de vorbă? 

— Acasă, răspunse Katie. 

Când au ajuns au vizitat, desigur, magazinul mai 
întâi; era modern şi văzu în ochii lui că privirea lui era 


apreciativă. 

— E drăguţ, spuse. Atât. 

Kim dădea semne de oboseală şi începuse să se frece 
la ochi. 

— Îl duc eu la culcare? 

Camera copilului era destul de mică şi aglomerată de 
jucării. Katie dădu drumul la ventilator, dorindu-şi cu 
disperare să fi avut bani ca să introducă aer condiţionat şi 
în casă, nu numai în magazin. Îl dezbrăcă şi-l întinse în pat. 
Apoi se întoarse spre Sasha. 

— Acum putem sta de vorbă, dacă doreşti. 

— Da, să lămurim statutul tău conjugal, mai întâi. 
Văd că nu te-ai recăsătorit, dar există un bărbat în viaţa 
ta? 

Katie se înfurie: 

— Cum îndrăzneşti? Şi dacă ar fi? Tu o ai pe Irene, 
nu? 

— Irene? repetă Sasha. Vrei să spui Irene West? Acea 
prietenă a ta? 

— Sigur! Pentru ce altceva ai fi vrut să divorţezi? Sau 
ai uitat că v-am găsit în apartamentul ei, după ce ai lipsit 
noaptea de acasă? 

— N-am uitat. Aşa ţi-ai imaginat! Biata Katie! Buna ta 
prietenă îţi era un duşman convins! 

— Am aflat, murmură Katie. 

— Asta nu mai are relevanţă acum. Te-am întrebat şi 
nu mi-ai răspuns: ai un iubit în prezent? 

— lar eu refuz să răspund la astfel de întrebare! 
ripostă Katie. Pentru că am fost căsătoriţi cândva, nu ai 
dreptul să-mi pui astfel de întrebări! 

— Fii atentă cum răspunzi, Katie! Dacă nu-mi 
răspunzi acum, vei răspunde în faţa justiţiei! 

Katie îl privi uluită. 

— Foarte bine, nu am un iubit. N-am avut niciunul de 


când am plecat de la tine, am fost ocupată să câştig 
existenţa mea şi a copilului. Asta te satisface? 

— Oarecum, răspunse Sasha. Lucrurile s-ar fi 
complicat foarte mult dacă te-ai fi recăsătorit, sau dacă ai 
fi avut un iubit; dar aşa nu sunt impediment şi ne putem 
relua viaţa împreună. 

Lucrurile vor fi foarte simple pentru Kim. Nu ştiu 
cum ai reuşit totuşi să te descurci, biata de tine. 

— Am învăţat să trăiesc singură şi să-mi port de grijă, 
nu mai sunt acea copilă prostuţă pe care ai lăsat-o în urmă. 
Nu mai am nevoie de tine! Vom face aranjamentele 
necesare în privinţa lui Kim. Căsătoria noastră a fost 
lamentabilă. 

— Bravo! o ironiză el, ai început să te maturizezi! Nu 
face însă greşeli pe care le vei regreta, Katie! 

— Dacă vrei să ne recăsătorim, renunţă la acest 
gând! 

— Draga mea, am spus ceva în acest sens? 

— Dar cum vezi viaţa în continuare? 

— Draga mea Katie, n-ai ascultat niciun cuvânt din ce 
ti-am spus astăzi? Nu am intenţia să fiu un tată care să-şi 
vadă fiul ocazional. Vom fi părinţii lui, asta însemnând că 
vom locui la un loc, vom mânca la un loc, vom face 
dragoste şi vom avea şi alţi copii. Suntem căsătoriţi legal, 
ai uitat? 

— Legal? Dar am semnat actele de divorţ! ripostă ea. 

— Iar eu l-am rugat pe Martin să revenim asupra 
hotărârii, înainte de a rămâne definitivă. Dacă mi-ai fi lăsat 
vreo adresă unde să te găsesc, te-aş fi anunţat că eşti încă 
soţia mea. Asta înseamnă că fiul nostru este născut în 
timpul căsătoriei şi că am toate drepturile asupra lui. lar 
dacă aş merge la tribunal să reclam că ai părăsit domiciliu 
conjugal însărcinată fiind, ţi-ai putea pierde dreptul asupra 
copilului, aşa că, nu face greşeli. Oricum voi lupta pentru 


el, dacă va fi cazul. 

— Kim n-ar rezista fără mine. 

— Nu, o corectă el, tu n-ai rezista fără el. Copilul s-ar 
adapta, mai ales că acum are tată. 

— Nu mi-l poţi lua! L-am îngrijit din primele clipe de 
viaţă, singură! 

— Ţi-am oferit alterativă, îi reaminti Sasha. 

— Ce alternativă, nu am de gând să mă supun 
alternativelor tale! 

— Vei redeveni soţia mea! După cum îmi amintesc, nu 
mergea totul rău între noi! 

Katie roşi. 

— Doar nu vrei să spui că a fost un calvar să trăieşti 
alături de mine? 

Sasha o prinse de umeri şi o trase spre el. Katie se 
dezechilibră şi după primul şoc făcu un efort să se 
depărteze de el, dar renunţă imediat când îi simţi pieptul 
puternic. 

— Katie, murmură el, aminteşte-ţi că eşti soţia mea şi 
că indiferent de certurile pe care le-am avut, când încuiam 
uşa de la dormitor lucrurile se rezolvau... n-am avut 
niciodată probleme în viaţa sexuală. Cred că asta este de 
ajuns ca să ne putem relua viaţa împreună. 

Katie începu să lupte din nou ca să se desprindă de 
el, înfuriindu-se că nu reuşea. Sasha o sărută uşor la 
început, apoi cu pasiune. Automat, corpul ei răspunse la 
mângâierile şi la sărutările lui, iar ea nu putu face nimic 
să-l oprească. 

— Iubito, Kim te cheamă! 

Katie clipi confuză. Apoi auzi şi ea acel „mama, 
plânsetul care o făcu să aibă puterea de a se smulge din 
braţele lui. Oare de când o chema copilul? 

Katie sări în picioare şi dispăru din încăpere cu 
obrajii arzând. Îl ura pe Sasha. Reuşise să-i dovedească în 


câteva momente că avea acelaşi efect asupra ei. Katie 
realiză că se întorcea de unde plecase. Acum, lui Sasha îi 
convenea s-o ia înapoi, pentru Kim. 

Capitolul 3 

Kim era ridicat în picioare în patul său aşteptând-o să 
apară, dar primele lui cuvinte arătau că avea o dependenţă 
profundă de tatăl său. 

— Unde este tata? o întrebă el. A plecat, mami? Te 
rog, mami, tata mai este aici? 

— Sigur că este, îl asigură Katie cu blândeţe. Este în 
salon. 

Sasha îşi şi câştigase un loc în inima copilului, iar ea 
nu mai putea acum să i-l ia. 

— Tata, o să stai aici cu noi? îl întrebă Kim, care se 
afla deja pe genunchii lui Sasha, ţinându-l cu mâinile după 
gât. Nu ne mai părăseşti, nu? Te rog! Mami vrea ca tu să 
rămâi, nu-i aşa, mami? 

— Se pare că totul este aranjat, spuse Katie abia 
şoptit. _ 

— In acest caz, ar fi bine să plecăm cât mai repede, 
să ajungem acasă înainte de căderea întunericului. 

— Acasă? Katie clipi des. 

— Acasă la tatăl meu, am vrut să spun. Trăieşte în 
una din insulele din Hawaii. În timp ce îţi strângi lucrurile, 
eu voi face aranjamentele să fim luaţi de un elicopter. 

— Dar tatăl tău... n-am ştiut că locuieşte aici, în 
Hawaii. 

Sasha ridică din umeri. 

— Sunt convins că n-ai ştiut, nu ştiu de ce mătuşa ta 
nu ţi-a spus. 

— Mătuşa? Cum să-l cunoască? 

— Ar fi trebuit să se cunoască, doar trăia aici de 
mult. Şi tata la fel. S-a ascuns întotdeauna aici de 
publicitate. Este un kamaaina. 


— S-a născut aici? 

— Exact. Şi strămoşii lui s-au născut aici. Bunica este 
şi ea Hawaiană. O s-o cunoşti pentru că locuieşte cu tata. 
Bunicul însă, a murit. El a fost printre primii albi stabiliţi 
aici. Biata Katie! Ai fugit de mine tocmai aici şi ai ajuns pe 
tărâmul străbunilor mei! 

Ea ridică din umeri. 

— De unde să ştiu? Nu mi-ai spus nimic despre tine. 
Ceea ce ştiu este din ziare sau de la alţii. 

— Îmi reproşezi asta? N-am făcut decât să evit 
problemele neplăcute în timpul căsătoriei noastre. 

Amintirea bătăliilor fără sfârşit purtate de părinţii 
mei pentru mine era prea amară ca să mai vorbesc de ea. 
Şi în zilele acelea aveam alte probleme. Dar de acum voi 
încerca să-ţi satisfac orice curiozitate, Katie. Nu vor mai 
exista secrete între noi. M-ai întrebat de tata; este 
crescător de vite aici, în Hawaii. A mai cultivat ananas, 
orhidee şi cafea, şi preferă să-şi trăiască viaţa în aer liber. 
Are multe alte afaceri. Nu s-a mai recăsătorit, iar bunica a 
avut grijă de gospodăria lui. Vezi vreo diferenţă? 

— Ce diferenţă? 

— În faptul că bunica este localnică. 

— Nu sunt rasistă, Sasha. 

— M-am întrebat doar. 

— Tu ai locuit aici de la plecarea mea? 

El se încruntă. 

— Nu, m-am întors adesea aici şi am petrecut un an 
aici, pictând. Îl cunosc foarte bine pe Julian. 

— Ziarele spuneau că doamna Wetherell te-a convins 
să-ţi deschizi expoziţia. 

El se încruntă. 

— Nu. Reporterul a obţinut această informaţie 
eronată de la Claire sau poate de la Julian, care a crezut 
că-mi face publicitate. Îţi imaginezi ce-am simţit când am 


aflat că tot timpul fiul meu a fost foarte aproape, fără să-l fi 
cunoscut? 

— Mami? Tata? auziră vocea lui Kim. 

Sasha îl îmbrăţişa. 

— Ce-ai zice, Kim, să vizităm ferma bunicului? Are şi 


piscină. 

— Nu ştiu să înot, spuse Kim. 

— Atunci ar trebui să înveţi. 

— Intenţionezi să rămâi în Hawaii? îl întrebă Katie pe 
Sasha. 


Sasha nu răspunse direct. 

— Chiar dacă n-aş face-o, Kim ar fi un kamaaina 
pentru că s-a născut aici, ca şi tatăl său, răspunse Sasha 
evaziv. Bunica este bătrână şi vrea să rămân aici cu ea. 

— Şi cum să-mi păstrez magazinul, dacă tu trăieşti în 
Hawaii? îl întrebă Katie. 

— Nu vei putea; sugerez să-l scoţi la vânzare. 

— Niciodată! Am muncit prea mult ca să-l abandonez 
aşa! 

— Tata are şi o firmă de avocatură, care se poate 
ocupa de asta. Altceva ce-ai vrea să faci? Nu contează 
unde vom trăi, vom fi prea ocupați ca să poţi supraveghea 
acest magazin. Dar, de fapt, este afacerea ta, şi nu pot să-ţi 
spun eu ce să faci. 

— Bine, o să-l vând., murmură ea. 

O dată ce luă această hotărâre, a fost ca şi cum 
soarta ar fi intervenit să-i dea o mână de ajutor ca să-l 
vândă imediat, lui Pat Merritt. 

Aceasta apăru când Katie se agita prin dormitor, 
încercând să strângă lucrurile de primă necesitate. Sasha 
se dovedi foarte dornic s-o ajute făcându-i baie lui Kim, în 
timp ce ea împacheta. Katie îi lăsă să se bucure de această 
primă baie. 

O dată ce Kim fu pudrat şi îmbrăcat în pijama, Sasha 


făcu o pauză. 

— Nu te obosi prea mult cu împachetatul, îi spuse el. 
Poţi cumpăra orice doreşti din Hawaii. lar mobila presupun 
că o vei vinde, odată cu magazinul. 

Katie îl privi lung, nevrând să declanşeze primul 
conflict de la reîntâlnirea lor. Aici era munca ei. Aici era 
căminul ei şi indiferent ce credea el, avea valoare pentru 
ea! 

Privindu-l pe Sasha şi dorind să evite o discuţie, Katie 
realiză că nu fusese chiar cinstită cu el, în privinţa 
bărbaţilor din viaţa ei. Nu dorise să fie prea sinceră în 
privinţa trecutului. 

Se întâlnise cu alţi bărbaţi, dar nu fusese nimic 
serios; majoritatea întâlnirilor fuseseră aranjate de Pat, 
dornică să-i găsească un soţ. Dar la primul semn de 
intimitate, Katie rupsese imediat legătura. Nici asta nu 
voia să-i spună lui Sasha. Pat o întrebase dacă avusese 
probleme sexuale, mai precis dacă fusese frigidă în timpul 
căsătoriei. Nici vorbă! 

Katie nu-i spusese niciodată adevărul: că nu găsise 
pe nimeni care să se compare cu Sasha. 

— Katie, cine este acel bărbat teribil din bucătărie, 
care-l hrăneşte pe Kim? auzi vocea lui Pat. Este chiar tatăl 
lui? 

Katie se aşeză pe pat şi izbucni în lacrimi. 

Printre suspine, reuşi să-i spună povestea ei. Până 
acum, Pat presupusese ca şi alţii că este văduvă. 

— Katie, draga mea, majoritatea femeilor şi-ar da 
zece ani din viaţă să aibă un bărbat ca acesta; frumos, 
bogat, faimos şi dornic să te ia acasă. Înţeleg că ţi-a cerut 
cândva divorţul, dar acum ce mai contează? Aveţi un copil 
acum, trecutul este trecut. Încearcă să uiţi şi să ierţi. Este 
vreo problemă? 

— Nu mai vreau să fie cum a fost odată, spuse Katie 


disperată, nu vreau să-mi pierd respectul de sine. Oh, Pat 
nu ştii! Atunci, eram o mică prostuţă. Sasha mi-a fost 
profesor la Institutul de artă. Era cu unsprezece ani mai 
mare, deja un artist renumit. Când eram studentă, abia 
aşteptam orele lui, abia aşteptam să-l văd în cafeneaua 
institutului. În cele din urmă, mi-a cerut o întâlnire. De ce 
nu? M-a crezut o gâsculiţă cu oarecare experienţă la 
bărbaţi, dar din prima seară a realizat că eram virgină. 
Aveam optsprezece ani, abia îmi pierdusem tatăl, pe mama 
n-am apucat s-o cunosc, aşa că a profitat de singurătatea 
mea şi am sfârşit în patul lui. Cred că la început asta l-a 
amuzat, dar n-a fost niciodată îndrăgostit de mine. S-a 
simţit însă responsabil şi mi-a cerut să ne căsătorim. lar eu 
am cedat. 

— Acum eşti puternică, Katie, o asigură Pat. Ai reuşit 
tot ce ţi-ai propus. Ai avut grijă de mătuşa ta, ai venit aici 
fără un ban şi însărcinată şi uite cum ai transformat casa 
asta, uite ce magazin ai! 

— Sper că ai dreptate, Pat, pentru că voi avea nevoie 
în continuare de multă putere. Sasha nu se mulţumeşte 
decât cu o capitulare totală. 

— Asta doreşte de la tine? Asta n-a mers între voi 
data trecută? 

— La început, m-am mulţumit să ştiu că sunt soţia lui 
şi că-l iubeam. Apoi am vrut mai mult. Voiam ca el să mă 
iubească. Am avut o prietenă, Irene West, care-l voia şi ea 
pe Sasha. Ea m-a convins că Sasha mă înşală şi m-a 
îndemnat să-i aduc acuzaţii. Sasha s-a înfuriat şi am ajuns 
la divorţ. 

— Problemele tale s-au sfârşit, Katie. Oricum, trebuie 
să ai mai multă încredere în tine. Eu voi cumpăra 
magazinul. 

Katie răsuflă uşurată. După ce discutară preţul, Pat 
adăugă: 


— Şi dacă vreodată te vei plictisi şi vrei să revii, te 
voi lua ca partener. 

Sasha a fost mulţumit că lucrurile s-au aranjat atât 
de repede şi împreună cu Katie şi Pat au băut o sticlă de 
şampanie, pentru a sărbători evenimentul. După ce-i făcu 
complimente lui Katie, Sasha spuse chiar c-o va lăsa să 
decoreze viitoarea lor casă. 

— Dar acum cred că este momentul să plecăm, spuse 
el. Tata abia aşteaptă să-şi cunoască nepotul. 

— Acum, pleacă liniştită şi încearcă să uiţi că acest 
magazin a existat vreodată, îi spuse Pat legănând cheile. 

— Voi încerca, murmură Katie. 

Încărcaseră valizele în maşină; Kim şi Sammy 
urcaseră, la fel şi Katie, dar Pat continua să vorbească. 

— Promit că n-o s-o sun decât dacă va fi o problemă 
majoră, îi spuse lui Sasha. 

— Sper să pot conta pe asta, spuse el ironic. 

Sasha părea foarte stăpân pe sine, nu se trăda prin 
nimic; Katie se întrebă dacă nu cumva prin venele lui 
curgea apă. Aşa fusese de la început; Sasha nu-şi pierduse 
niciodată capul, în timp ce ea fusese acea prostuţă 
sentimentală, uşor de condus, de manevrat. Realizând asta 
începu să se foiască în scaun, iar Sasha simţind-o, o 
întrerupse pe Pat, spunându-i rămas-bun şi Mercedesul 
porni brusc, spre aeroportul unde-i aştepta un elicopter. 

Era vopsit în alb şi roşu şi avea inscripţia Kimberley 
Ranch. 

Sasha îi puse mâna după umeri, amintindu-i că nu 
trebuia să-şi manifeste reticenţele în faţa zborului de 
dragul copilului. 

După ce se aşeză, legându-şi centura de siguranţă şi 
o luă pe Sammy în braţe, fu cuprinsă de un atac de panică. 
Mai zburase o dată când venise în Hawaii dar atunci 
fusese într-un avion mare de pasageri; acum, situaţia era 


diferită, vedea paletele care se învârteau deasupra capului, 
iar pământul nu se mai vedea sub picioare. 

Auzea vocea lui Kim, care exclama entuziasmat, apoi 
ridicând privirea, îl văzu pe Sasha aşezându-se pe scaunul 
pilotului! 

— Sper că nu ai de gând să conduci acest... lucru! 

Sasha o privi lung. 

— Am licenţă de pilot de la optsprezece ani. 

El ridică încet elicopterul de la pământ, apoi o luă 
spre sud, iar Katie nu mai ştiu ce să facă să-şi potolească 
stomacul care-i dădea de furcă. 

Sasha o privi odată sau de două ori, apoi o invită să 
se întoarcă, să vadă Hawaii de la înălţime. Era la apus şi 
acesta arăta ca un glob incandescent, înconjurat de nuanţe 
de roşu, albastru şi auriu. Katie nu prea cunoştea locurile 
întrucât de când venise nu avusese timp să-şi ia concedii. 
De aceea ştia prea puţin despre Oahu, deasupra căreia se 
aflau; era cea mai mare dintre insulele care alcătuiau 
statul 

Hawaii şi se pare cea mai frumoasă, cu stânci ieşind 
pe neaşteptate din ocean, cu cascade şi un vulcan care 
aducea aici sute de turişti din toată lumea. Nu văzuse 
nimic din toate astea, dar observă acum câmpurile întinse, 
drumurile, aeroportul. Elicopterul pluti în aer ca o pasăre 
ezitantă, apoi începu să coboare încet, dar ea nu se relaxă 
decât când ateriză pe pământ. 

Sasha luă valizele pe care le duse în portbagajul unei 
maşini, care-i aştepta. Kim veni în poala ei, iar Sasha se 
aşeză la volan. 

— Mi-e somn, mama, şopti copilul. 

— Nu este de mirare, îi spuse ea scurt. 

— Să nu-l laşi să adoarmă, ajungem imediat. 

Katie observă că se încruntase, la întoarcerea cheii în 
contact. 


— Probabil că nu este nimic, dar Frank mi-a spus că 
un străin a dat târcoale pe aici, punând tot felul de 
întrebări. 

— Un străin? 

— Da. De obicei, încercăm să fim cât se poate de 
discreţi, dar casa şi familia unui om bogat sunt 
întotdeauna privite cu interes de tot felul de nebuni. 

— Vorbeşti de răpitori. 

— Posibil. Sasha spuse asta pe un ton egal, fără 
niciun fel de emoţii. 

Katie îl strânse pe Kim la piept. 

— Este posibil să fi aflat deja de Kim? 

— Nu cred, dar Kim ar putea fi răpit pentru a se 
obţine o răscumpărare generoasă de la tata. Dar nu-ţi face 
probleme, suntem bine păziţi. Oamenii ne sunt loiali. 

Tot vorbind ajunseseră în faţa unor porţi 
descurajante pentru cel aflat în exterior, montate într-un 
cadru de oţel greu ascuns de nişte tufişuri. Dar Sasha le 
deschise chiar din maşină şi după vreo jumătate de milă 
ajunseră la alte porţi străjuite de cerbi de piatră, după care 
pătrunseră pe o alee pietruită. Katie văzu contururile unei 
case mari, impunătoare, cu un balcon pe măsură. 

Când se opri maşina, izbucniră nişte lumini 
exterioare, uşile se deschiseră şi apăru un servitor 
japonez, cu jachetă albă, grăbindu-se spre ei. 

— Bine aţi venit, domnule. Tatăl vă aşteaptă, abia mai 
are răbdare să-l vadă pe cel mic. 

— Mulţumesc, Yoshura, spuse Sasha. Doamna este 
soţia mea, iar acest mic somnoros, fiul nostru. 

Yoshura le zâmbi, apoi se duse să ia bagajele din 
maşină. 

Sasha intră în casă cu Kim în braţe, iar Katie în urma 
lor. Sasha îi conduse într-un salon elegant, somptuos, iar 
Katie continuă să se simtă jenată şi intimidată de acel 


decor elegant. 

Paul Kimberley le ieşi în întâmpinare. 

Era mai scund ca fiul său dar avea aceiaşi ochi negri, 
aceeaşi gură cu buze subţiri. Era îmbrăcat obişnuit, cu o 
tunică şi pantaloni din material de bumbac. In picioare 
avea sandale. 

O întâmpină cu căldură: 

— Iată că ajung să te cunosc, noră! Bine ai venit în 
casa mea, Katie. 

— Mulţumesc, domnule Kimberley, spuse Katie. 

— Te rog să nu-mi spui aşa. Dacă nu-mi poţi spune, 
tată, atunci spune-mi Paul, încheie el, cu ochii aţintiţi 
asupra nepotului său. 

Sasha îl lăsă din braţe pe Kim, dar acesta continua să 
se ţină de piciorul lui. 

— A, ce bine îţi seamănă, şi tu făceai la fel! Nimeni 
nu mai are niciun fel de dubii. 

— Kim este fiul meu, tată, nu mă aştept să-mi pună 
nimeni întrebări. 

— Da, ştiu, dar bârfa n-o poate opri nimeni, fiule. 

— De asta nu e bunica aici? Crede că nu este copilul 
meu? Paul păru uşor încurcat. 

— Bunica ta e bătrână, lasă-i timp să se obişnuiască. 

Sasha se lăsă pe vine şi-i şopti ceva lui Kim. Acesta se 
îndreptă spre Paul, şi-l sărută. 

— Este un copil minunat, Sasha. îţi mulţumesc că mi- 
ai adus nepotul. 

— Da, spuse el, Katie a adus pe lume un copil 
minunat. O, dar ce văd acolo? Paul o observase pe Sammy, 
care umbla pe la picioarele lui Katie, temându-se să nu se 
piardă. 

— Ea este Sammy şi nu se desparte niciodată de Kim. 

— Eu nu am nimic împotrivă, dar bunica va considera 
că locul ei este afară. 


— Nu! exclamă Kim speriat. Sammy este prietena 
mea! 

— Stai liniştit, Kim, nu ţi-o va lua nimeni pe Sammy, îl 
calmă Sasha pe copil. 

Kim îl privi îngrijorat pe majordomul japonez căruia i- 
o întinse pe Sammy cam fără chef. 

— Îi voi servi o cină minunată la bucătărie, promise 
Yoshura. 

— Tată, Katie este foarte obosită, abia se mai ţine pe 
picioare, spuse Sasha. Cu cât se culcă mai repede, cu atât 
mai bine. Ar fi bine să li se ducă cina în cameră. 

— Desigur, răspunse Paul curtenitor. Condu-i sus, 
Sasha, ştii drumul. 

Primul lucru pe care-l văzu Katie în apartamentul 
rezervat lor fu patul imens, acoperit cu o cuvertură de 
mătase fină. Era opulent, sugestiv şi domina încăperea. Se 
întoarse spre Sasha şi din privirea lui amuzată înţelese ce 
gândea. 

— Nu voi dormi în acelaşi pat cu tine, Sasha, şuieră 
ea. 

— Katie, ştii bine c-o vei face, chiar mai repede decât 
îţi închipui. Oricum, în seara asta cred că eşti foarte 
obosită, aşa că voi dormi în altă cameră. 

— Vreau să dorm cu mami, începu Kim. Şi tu vei 
dormi cu ea, tati? Trisha spunea că părinţii dorm 
împreună. 

— Da, aşa se întâmplă în cele mai multe familii. Ce 
zici de asta, mami? 

— Şi Sammy? Ea cu cine va dormi? 

Kim era încurcat. 

— Bine, voi dormi în patul acela mai mic ca să-i ţin şi 
ei de cald. 

O bătaie discretă în uşă îl anunţă pe Yoshura, care le 
adusese cina. Sammy veni odată cu el şi din privirea ei 


mulţumită era clar că fusese bine hrănită. Sammy 
investigă imediat noua sa casă, apoi se aşeză lângă pătucul 
lui Kim, cu botul pe labe. 

Când Katie se întoarse de la dulapul mare care ocupa 
un perete întreg, îi găsi adormiti. 

— A adormit? întrebă Sasha. 

— Da. 

— Va fi mult mai uşor, murmură el şi închise uşa în 
urma lor. Am putea mânca împreună, apoi... 

— Nu! exclamă Katie, roşind. 

— Am făcut o înţelegere, dacă-ţi aminteşti. 

— Va trebui să mai aştepţi, îl domoli ea. 

Nu sunt pregătită să redevin soţie. Au trecut cinci 
ani... 

— Va trebui s-o faci, Katie. 

— Desigur, dar nu acum. Ştiu că sunt vulnerabilă în 
ceea ce te priveşte. Şi tu eşti un expert, trebuie să 
recunosc. Ai multă experienţă şi ştii exact ce să faci ca să 
te doresc. Dar asta nu înseamnă că te doresc cu adevărat. 

— Adevărat? Katie, ai devenit o mică filosoafă! Vrei 
să spui că dacă am face dragoste acum ar fi împotriva 
voinţei tale? 

— Într-un fel. Katie roşi, lăsând ochii în jos. 

— Care este formula magică? În ce punct încetează 
să se mai numească dragoste cu forţa şi admiţi că amândoi 
vrem să facem dragoste? Sau asta vrei, Katie? Să uzez de 
forţă, ca să poţi pretinde c-a fost împotriva voinţei tale? 

Ea păli. 

— Nu! 

— Nu te speria, nu am de gând să fac uz de forţă, îi 
spuse el rece. Nici nu vreau să fac dragoste cu tine dacă- 
mi analizezi sentimentele şi dorinţele. 

— Nu gândi aşa, încercă ea să-i explice. Numai că... 
aş vrea să fie mai bine... 


— Nu era nimic rău în căsătoria noastră, în afară de 
faptul că trebuia să te maturizezi, Katie, o întrerupse el cu 
brutalitate. Iar timpul te-a ajutat s-o faci. Acum te afli în 
faţa unei dileme, dacă să faci dragoste cu mine de 
bunăvoie sau să încerci să mă refuzi ca să mă pedepseşti. 
Am crezut că te-ai maturizat îndeajuns ca să-ţi cunoşti 
propriile nevoi, dar se pare că m-am înşelat. 

Ea scutură din cap, dureros de conştientă că nu 
putea exprima ceea ce simţea. 

Se scrisese mult despre nevoi, dar numai despre cele 
carnale. Nu se vorbise despre nevoile spirituale, nevoile 
inimii şi ea nu le putea menţiona acum, pentru că nici 
Sasha n-o făcuse. 

— Între timp, aş vrea să te consideri prevenită, Katie, 
timpul nu este de partea ta. Orice ai face, suntem 
căsătoriţi şi aşa vom rămâne de dragul băiatului, dacă nu 
pentru altceva. Nu ne mai putem permite să ne gândim la 
noi acum. Acceptă lucrul acesta, Katie, suntem legaţi pe 
vecie, chiar dacă îţi place sau nu. 

El aşteptă, dar văzând că ea nu-i răspunde, se duse 
spre uşă şi o deschise: 

— Noapte bună şi vise plăcute! 

Capitolul 4 

— Bună dimineaţa, doamnă Kimberley. 

Katie deschise ochii şi văzu o menajeră tânără, foarte 
drăguță, cu ochi negri, migdalaţi, cu un ten perfect ca de 
piersică. Fata ducea o tavă pe care o aşeză pe noptieră. 

— V-am adus micul dejun. Domnul Sasha a spus să vă 
lăsăm să dormiţi cât doriţi, dar Madam m-a trimis să vă 
trezesc. 

— Cât este ceasul? întrebă Katie. 

— Aproape zece, doamnă. Madam vă aşteaptă în 
salon, imediat ce terminaţi micul dejun. 

— Fiul meu unde este? 


— El şi tatăl său s-au trezit devreme şi sunt deja la 
grajduri. Domnul Sasha spunea că vrea să-l înveţe călăria. 

— Călăria? se crispă Katie. 

Dar este doar un copil! Katie cobori repede din pat şi 
începu să scotocească prin valizele pe care cu o seară în 
urmă fusese prea istovită ca să le mai despacheteze. 

— Lăsaţi-mă să vă ajut, spuse fata. Dar nu vă faceţi 
probleme, domnul Sasha este foarte prudent. lar caii de 
aici sunt foarte blânzi. Între timp, mâncaţi. 

Katie simţi aroma ademenitoare a cafelei şi gustă un 
corn. Cu o seară în urmă fusese prea istovită şi nu apucase 
să mănânce mai nimic. Pe măsură ce minutele treceau, 
admise că fusese absurdă în privinţa lui Sasha; el nu va 
face vreo imprudenţă în privinţa copilului. De fapt, doar 
pentru el se împăcaseră. 

Mâncarea era foarte bună: pepene galben rece, suc 
proaspăt de portocale, omletă cu şuncă. 

— Cum te cheamă? o întrebă pe tânără. 

— Lurilana, doamnă. 

— Eşti Hawaiană, sau... Katie se opri, neştiind cum 
să exprime ce voia să afle, de teamă să n-o jignească. 

— Sunt corcitură, spuse fata. Tata era chinez. 

Katie îi zâmbi. În Hawaii se afla o varietate de 
oameni de diferite provenienţe, culturi, şi toţi trăiau în 
armonie. 

— Spuneai ceva de... Madam... Te referi la bunica 
soţului meu? 

— Da, doamnă, dar dânsa este o Hawaiană pură! 
spuse Lurilana admirativ. S-a măritat cu bătrânul domn 

Kimberley când pe insulă nu erau prea mulţi albi. Mi 
s-a spus c-au avut mulţi copii, dar că doar domnul Paul a 
supravieţuit. 

Madam refuzase s-o vadă cu o seară în urmă, dar 
acum dimineaţă, curiozitatea probabil o făcuse să cedeze. 


Oare cine-i forţase mâna? Paul sau Sasha? 

Katie mai privi odată în jur; se afla într-o încăpere 
foarte luxoasă, unde totul vorbea de bani, de foarte mulţi 
bani. 

Dar pentru ea nu asta era problema. Oftă. Nu conta 
unde locuia, ci felul în care va reuşi să trăiască alături de 
Sasha fără să-şi piardă respectul de sine. Cu o seară în 
urmă, fusese foarte tentată să-i cedeze, dar realizase 
imediat că pasiunea o vreme ar ţine locul sentimentelor, 
dar Sasha va dori şi altceva. De felul lui, Sasha era un 
bărbat sensibil. Nu va dura mult până va găsi pe altcineva 
care să-i ofere şi altceva în afară de o relaţie fizică. Poate 
s-ar întoarce chiar la Claire Wetherell! 

lar ea ce va face? Va rezista doar cu firimiturile de 
dragoste pe care i le-ar mai arunca Sasha? 

Se ridică grăbită şi se duse să facă duş. Când ieşi, 
Lurilana plecase, lăsându-i o fustă bleu cu cordon auriu, o 
bluză albă vaporoasă şi sandale albe cu toc înalt, totul gata 
de îmbrăcat. Aparent fata îi alesese ce să poarte la 
întâlnirea cu Madam şi Katie înţelese asta. 

Oricum, Katie nu avea o garderobă prea variată. 

Se pieptănă, aplică rujul, puţin fard de obraz şi un 
parfum subtil, floral, de dimineaţă. îşi strânse părul lung, 
blond, într-o coadă la spate. 

Privindu-se în oglindă nu se simţi în largul ei, 
părându-i-se că arată ca o lăptăreasă. 

Cobori şi găsi salonul fără dificultate. Se afla în 
mijlocul casei, înconjurat din toate părţile de o verandă 
acoperită, unde se aflau ghivece stilate, cu diferite flori: 
gardenia, bonsai, hibiscus, leandru. Florile fuseseră recent 
udate şi răspândeau mirosuri suave. Spaţiul era construit 
pe modelul grădinii japoneze, cu stânci în miniatură şi 
felinare de piatră. 

Văzu două femei bătrâne, care jucau cărţi la o masă. 


Katie observă imediat care era madam Kimberley. Bătrâna 
era într-un scaun cu rotile şi când mâinile ei cu încheieturi 
artritice dădură cărţile, diamantele îi străluciră de pe 
majoritatea degetelor. Avea părul vopsit negru, strâns la 
spate într-un coc. Era îmbrăcată într-un chimono de 
mătase neagră, care se potrivea cu ochii foarte negri pe 
care-i ridică atunci când Katie deschise uşa. 

— Ştii cine sunt, nu? zise bătrâna. 

— Este firesc să ştiu, răspunse Katie, nevrând să se 
lase intimidată. 

— Ia loc, zise madam Kimberley. 

Fiul meu spune că-ţi datorez scuze, că nu te-am 
întâmpinat seara trecută. De fapt, am vrut să câştig timp, 
ca să gândesc la această nouă situaţie. Noi, bătrânii, 
suntem reticenţi în acceptarea noului. Mi-a trebuit timp să 
mă obişnuiesc cu gândul că am un strănepot. 

Oare vrea să se scuze? se întrebă Katie. 

— Şi acum după ce aţi avut timpul necesar? 

— Acum că l-am cunoscut, m-am convins că este fiul 
lui Sasha. Este copia leită a defunctului meu soţ, numai că 
el avea ochii albaştri. Nu-i aşa, Cola? 

— Da, zise cealaltă, privind-o cu o curiozitate 
evidentă pe Katie. 

— Ţi-au dat tot ce a fost necesar? Ai fost tratată bine? 
întrebă madam. 

— Da, mulţumesc, camera este excelentă şi mâncarea 
la fel. 

— Mă bucur să aud că servitorii şi-au făcut datoria 
bine. Aici nu este obiceiul micului dejun în pat, dar am 
făcut o excepţie pentru un astfel de musafir. 

Oare voia să scoată în evidenţă că nu era acceptată 
ca făcând parte din familie? 

— Vă mulţumesc, voi ţine minte asta. lar acum, dacă 
nu vă supăraţi, aşa vrea să-i găsesc pe Sasha şi pe Kim. 


Sunt tot la grajduri? 

— Nici vorbă! exclamă bătrâna iritată. 

A venit Claire mai devreme şi i-a luat la ranchul ei, 
pentru ca fiul tău să-şi aleagă un ponei. Din tonul ei, Katie 
înţelese că Madam o plăcea pe Claire. 

— Nu cred că vom rămâne prea mult timp aici, ca fiul 
meu să aibă nevoie de un ponei, spuse Katie, dar fu luată 
prin surprindere de reacţia violentă a bătrânei doamne. 

— Nu veţi sta aici? Cum îndrăzneşti să faci o astfel de 
afirmaţie? Sasha va sta aici, domnişoară impertinentă, la 
fel şi fiul lui! Asta este casa lui, doar tu eşti tolerată aici! 
Vrei deja să faci schimbări? Vrei să abuzezi de ospitalitatea 
mea, să-mi furi nepotul? Nu mă surprinde. Mi s-a spus că 
aşa se va întâmpla. Nu voi permite asta, m-ai auzit? Poţi să 
pleci! Nu este nevoie de tine aici! 

Cola se ridică alarmată, iar Katie ajunse în acelaşi 
timp de cealaltă parte, încercând s-o calmeze. 

— Vă rog, doamnă Kimberley, nu vă enervaţi, îi spuse 
pe un ton calm. Nu încerc să-l iau pe Sasha din casa lui. N- 
am ştiut că aşa aţi simţit. 

Madam ripostă: 

— Nu ştii nimic! Nu ştii nimic nici despre mine, nici 
despre Sasha. Dar de ce să-mi fac probleme? Nu ai un rol 
în viaţa lui şi nu vei avea. Nu ai cum să-l influenţezi. Cola îi 
turnă un pahar cu apă, dar ea îl refuză. Nu vă mai agitaţi 
atât. Staţi jos amândouă. Cred că este momentul să aflu 
câte ceva despre tine, fato; Katie, parcă, nu? Pronunţă 
numele cu dezgust. Un nume prostesc şi neinspirat! Ei 
bine, vorbeşte-mi despre tine! Călăreşti? 

Katie se aşeză şi o privi cu atenţie. Bătrâna îşi 
schimbase tonul! Oare ce-i spusese că încerca să se poarte 
mai normal cu noua ei strănepoată? 

Era evident că madam Kimberly n-o voia aici, şi se 
întrebă dacă şi prietenia aparentă a lui Paul ascundea 


ceva. 

— Nu, doamnă, nu călăresc. N-am avut o copilărie 
privilegiată şi lecţiile de echitație n-au intrat în tiparul 
educaţiei mele. Deşi n-am fost săraci, nu ne-am permis 
unele lucruri. Mama a murit când aveam patru ani, iar 
tata, care era artist n-a avut prea mult succes. 

A fost o declaraţie sinceră, directă. Oricum, nu voia 
să intre în detalii despre tatăl ei cu această bătrână 
respingătoare ca temperament. 

— Hm, nu eşti din lumea lui Sasha, dacă nu eşti 
capabilă să te ţii pe spatele unui cal! Ce-o să mai aflăm 
despre tine, mă întreb? Realizezi că vei fi lăsată deoparte 
de viaţa de aici? Sasha stă mai mult pe cal. Nu va fi de 
mirare că va fi tot timpul alături de Claire! 

— Adevărat? Să presupun că doamna Wetherell 
călăreşte foarte bine? 

Bătrâna lăsă să se vadă că era încântată că o putea 
umili în continuare. 

— Ca un înger! A participat la multe concursuri. 

A fost iubita lui Sasha din copilărie, s-a măritat cu 
acest Wetherell când a auzit că Sasha s-a însurat cu tine, 
dar a divorţat când a aflat că v-aţi despărţit. 

Katie se întrebă dacă era cazul să laude perseverenţa 
lui Claire, dar se mulţumi să murmure că femeia părea o 
bună prietenă. 

Madam insistă. 

— Eu n-aş numi-o astfel. Au fost la un pas de 
căsătoriemai precis până ieri, când tu ai revenit în viaţa 
lui. 

Ce femeie îngrozitoare! îşi spuse Katie. Ce ar fi 
trebuit să răspundă la o astfel de remarcă? 

— Sasha nu se putea căsători cu nimeni, pentru că 
era căsătorit cu mine. 

— O greşeală care se poate corecta, o asigură 


Madam. Sasha ar avea mult de câştigat dacă s-ar însura cu 
Claire. Şi ea este o kamaaina, iubeşte Hawaii şi va dori să 
rămână aici toată viaţa, iar Sasha ar avea un sponsor 
important în tatăl lui Claire, care este un colecţionar 
renumit şi un fin cunoscător de artă. 

— Adevărat? exclamă Katie, căreia îi tremurau 
mâinile. Vreţi să-mi recomandati să mă dau la o parte, să-i 
las locul lui Claire, madam Kimberley? 

— Se presupune că nu trebuie să intervin între tine şi 
soţul tău, fată dragă, voiam doar să te pun la curent cu 
felul în care se prezenta situaţia până ieri. 

— Nu l-am forţat pe Sasha să mă ia înapoi... 

— Altfel cum putea să-şi obţină copilul? 

Şocată, Katie realiză că uitase de copil. Sigur, el 
stătuse la baza împăcării lor, doar şi Sasha îi spusese asta! 

— Sasha poate cere divorţul, dacă doreşte... 

— Da, ştiu, o opri Madam. Imediat ce a aflat ieri de 
copil, fiul meu, Paul, şi-a sunat avocaţii. L-au asigurat că 
Sasha are toate şansele să obţină încredințarea completă a 
copilului. Nu sunt însă sigură dacă el va accepta. îi este... 
milă de tine. 

— Milă? De mine? Katie sări în picioare umilită şi 
revoltată. Sasha discutase toate astea cu bătrâna asta 
revoltătoare? Nu am nevoie de mila lui! spuse ea 
indignată. Dacă vrea divorţul, foarte bine, îl va avea, dar să 
nu îndrăznească să-mi ia copilul, altfel va vedea de ce sunt 
în stare! 

Se întoarse şi ieşi aproape în fugă, figura madamei 
Kimberley urmărind-o. 

În casă se auzea peste tot zgomotul aspiratorului, 
servitorii făceau curăţenie; unde să se ducă? Ar fi vrut să 
alerge înapoi în Honolulu, dar ştia că nu aceasta era 
soluţia acum. 

Nu se gândea numai la fiul ei, ci şi la faptul că şi ea 


avea o oarecare valoare; chiar dacă Sasha ar fi vrut-o pe 
Claire drept soţie, tot ea era mama lui Kim. 

lar madam îi spusese toate astea în speranţa că va 
face o criză de isterie şi-i va cere divorţul lui Sasha. 

Intre timp, ea simţea nevoia să fie singură, să respire 
ceea ce nu era posibil aici, unde madam Kimberly putea să 
intre oricând. 

Katie se înfioră doar la acest gând intră în altă 
încăpere, apoi în alta şi de acolo afară. 

Tot mergând o luă în direcţia în care credea că se 
află grajdurile. Şi chiar acolo ajunse. Văzu un tractor oprit 
în preajmă, nu zări niciun muncitor, dar îşi văzu fiul care 
se uita printr-un gard de sârmă la caii care păşteau. 
Sammy era cu el, desigur. 

Observă o maşină sport, roşie, de care se sprijinea 
Sasha, stând de vorbă cu Claire Wetherell. Ea vorbea 
neîncetat, iar el o urmărea oarecum amuzat. Din când în 
când, Claire îşi aşeza o mână pe umărul lui, de parcă ar fi 
vrut să-l facă să înţeleagă ceva. 

Era îmbrăcată în pantaloni şi cizme de călărie. Purta 
la gât o eşarfă galbenă care contrasta frumos cu tenul ei 
măsliniu şi cu părul negru. 

Sammy fu prima care o văzu şi veni spre ea lătrând 
bucuros. Apoi apăru Kim, care se aruncă fericit în braţele 
ei: 

— Mami, ar trebui să vezi ce cal am! 

Katie se aplecă şi-l sărută, apoi îi răvăşi părul. 

— Claire spune că l-a păstrat chiar pentru un băieţel 
ca mine! Mami, îţi place? Tata spune că-l pot păstra doar 
dacă eşti şi tu de acord. 

Katie se simţi recunoscătoare faţă de Sasha pentru 
felul cum reacţionase. 

Sasha, care apăruse, veni spre ea, o luă după umeri 
şi o trase spre el. 


— Ei, lăsaţi giurgiuleala! le strigă Claire. O, dar pe 
tine te cunosc! Mi-ai vândut fusta aceea minunată pentru 
carnaval, ţi-o aminteşti, Sasha? 

Între timp, Kim interveni impacientat: 

— Mamă, vrei să vezi cum merg pe cal? Te rog, spune 
da! 

Claire se aplecă spre el: 

— Sigur că este de acord, dragul meu. Katie, spune 
că eşti de acord. îmi place foarte mult puştiul vostru. Nu 
pot spune acelaşi lucru şi despre câine, însă. De parcă ar fi 
înţeles-o, Sammy începu s-o latre. 

— Cred că vă voi fura copilul ăsta frumos, spuse 
Claire pe acelaşi ton. 

— Încearcă numai! interveni Katie. 

— O, s-a trezit la viaţă micuța ta soţie, Sasha? Nu mă 
provoca! Aş prefera să fiu o tentaţie, nu o provocare. 

— Ce faci, Claire, pescuieşti după complimente? 
spuse Sasha. Ştii că eşti frumoasă! 

— Dar nu m-ai pictat niciodată. 

— Pentru că nu ai o figură care să se preteze la asta, 
o lămuri Sasha. Katie are. 

— Abia acum realizez ce înţelegi tu prin figură care 
se pretează la pictat. Mulţumesc, prefer să fiu frumoasă şi 
tentantă! 

Vorbele ei îi părură o insultă Katiei, dar Sasha nu le 
luă aşa. 

— Nu te obrăznici, Claire! Mi-a plăcut s-o pictez pe 
Katie, chipul ei este o încântare pentru orice pictor. 

— Cu alte cuvinte este comun şi lipsit de mister? 

Schimbul de replici deveni tot mai scânteietor între 

Claire şi Sasha, dar era evident că acesta îşi ascuţea 
ghearele pentru Katie. 

— Mami se înroşeşte când se înfurie, zise Kim fără 
altă introducere, iar Sasha pufni în râs. 


— Nu-ţi mai necăji mama, îl certă Claire. Nu are ce 
face, asta este figura ei. Nu este frumos să faci asta! apoi 
se întoarse spre Katie: i-am spus lui Sasha că vreau să 
organizez o petrecere pentru voi. Toți prietenii lui Sasha 
vor să-i cunoască soţia. Ce ziceţi peste o săptămână? 

Katie ezită apoi îl privi pe Sasha. Ar fi vrut cu 
disperare să refuze, dar nu avea cum s-o facă, fără să pară 
penibilă. 

Dar Sasha îl luă pe Kim şi le lăsă pe amândouă să-şi 
continue discuţia. 

— Ce zici? O mică petrecere la piscină... 

— Nu ştiu, nu mi-am adus prea multe haine... încercă 
Katie să caute o portiţă de scăpare. 

— Dar poţi încerca să-ţi coşi ceva, nu? o provocă 
Claire în continuare. 

— Da, aş putea de ce nu? 

— Sigur, pari genul care se pretează la croitorie. Uite 
ce este, Katie, dacă tot am rămas singure, aş vrea să ştii că 
trebuie să ajungem cumva la o înţelegere în privinţa lui 
Sasha. Sunt sigură că bunica lui ţi-a spus că plănuisem să 
ne căsătorim, când tu ai apărut din nou. Ce nu ştie ea este 
că am fost amanți cu mult timp în urmă şi că vom continua 
să fim, indiferent ce aranjament a făcut el cu tine de 
dragul copilului. Nici planurile noastre de căsătorie nu s- 
au modificat. Au fost doar amânate până se rezolvă 
problema lui Kim. 

— Nu are ce să se rezolve, răspunse Katie foarte 
rece. Kim este al meu. Katie începu să se simtă rău de ceea 
ce auzise şi simţi că începe să roşească de indignare. 

— Şi al lui Sasha. Sunt sigură că Sasha ţi-a vorbit 
despre hotărârea lui de a nu lăsa ca acest copil să crească 
între două case, aşa cum a crescut el. Iar femeia cu care se 
va căsători, va trebui să arate că poate creşte copilul. 

— Kim este al meu! izbucni Katie. 


— Va mai fi pentru scurt timp, până îl voi lua eu. 

— Nu vei reuşi! 

Ştii, Katie, sau cum te cheamă, eu am avut tot ce am 
vrut de la viaţă. Şi te avertizez că nu am scrupule. O privi 
pe Katie printre gene; se vede că eşti o tipă cam moale. 
Zilele astea vei vedea că-l distrugi pe Sasha ca să nu mai 
vorbesc de Kim, tot agăţându-te de ei! Iar eu pot realiza 
multe, pentru că madame Kimberly este de partea mea. 
Amândouă vrem acelaşi lucru: Sasha să se însoare cu mine 
şi să rămână aici, în Hawai. Aşa că, gândeşte-te, draga 
mea, dacă n-ar fi mai bine să pleci acum, ca să nu fii foarte 
afectată de ce se va întâmpla. 

Madam Kimberley nu apăru la masă. Katie se întrebă 
dacă lipsa aceasta făcea parte din strategia ei, dar pe 
măsură ce timpul trecu şi nimeni nu spuse nimic despre 
cearta lor, realiză că nu spusese nimănui de ea. Aştepta ca 
ea să cadă în această capcană să vorbească prima, dar n-o 
făcu. 

Nu-i era prea uşor, pentru că făcea eforturi serioase 
să-şi scoată din minte ce-i spuseseră atât madam cât şi 
Claire. Dar acum nu mai făcea greşeala să le creadă. 
Făcuse această greşeală în trecut, când o crezuse pe Irene 
West. 

lar Sasha îi reamintise că venise timpul să se 
maturizeze. Uneori avea îndoieli foarte mari pentru că 
aceste două femei îl cunoşteau pe Sasha mai bine decât 
Irene West, mai bine chiar decât ea. Poate Claire minţea 
pentru că acum avea resentimente, dar bătrâna doamnă îşi 
iubea nepotul şi voia să fie fericit. lar bătrâna spunea că 
Sasha o iubea pe Claire. Iar Claire îl implicase acum şi pe 
Kim. 

Katie ştiuse că într-o zi Sasha, un bărbat bun, plin de 
imaginaţie, tandru, sensibil un artist, se va îndrăgosti. îşi 
dorise numai ca femeia să nu fie Claire. Nu era o femeie 


demnă de el. Dar apoi se gândi că dacă ar fi continuat 
divorţul, Sasha s-ar fi putut căsători cu Claire. Puteau avea 
alţi copii. Simţi o strângere de inimă la gândul că Sasha ar 
putea avea alţi copii cu altă femeie. 

Masa se desfăşura normal, nu se vorbea prea mult, 
dar Katie era conştientă de privirile pe care i le arunca 
Paul. Deodată, se rosti numele lui Claire şi conversaţia 
deveni interesantă. 

Paul menţionă că mama sa o invitase pe Claire şi pe 
tatăl acesteia la cină. Katie simţi din tonul acestuia şi din 
felul ironic în care spusese acestea, că n-o place pe Claire 
şi nici pe tatăl ei. Domnul Thorpe nu locuia pe insulă 
venise să-şi viziteze fiica. Se mai menţionă faptul că acesta 
fusese căsătorit de multe ori de la despărţirea de mama lui 
Claire. Nu se făcu nicio menţiune despre colecţia de artă a 
acestuia, ci despre faptul că aceasta făcuse ca femeile să 
roiască în jurul lui. 

— Claire este satisfăcută că nu şi-a adus cea mai 
recentă achiziţie cu el, pe care ea să trebuiască s-o 
primească. 

Katie se gândi nu fără strângere de inimă că Sasha 
probabil o iubea pe Claire, din moment ce-şi făcea 
probleme pentru ea. 

Realiză că Paul, cu toată blândeţea şi bunătatea pe 
care le afişa conducea afacerile familiei şi casa cu o mână 
de fier, chiar dacă uneori interesele sale se loveau de ale 
bătrânei doamne. Katie se întrebă de ce nu mersese 
căsătoria lui. Era imposibil să nu fi avut companie feminină 
în toţi anii care trecuseră, dar nu mai adusese altă femeie 
în locul lui Marjorie. Oare o mai iubea încă? 

— Ce se întâmplă? o întrebă Sasha. Nu-ţi place 
mâncarea? 

Katie sări ca arsă. Sasha i se adresa lui Kim dar 
părea exasperat din cauza ei. De fapt, nu-i plăcea 


mâncarea din cauza prea multor condimente. 

În alte condiţii împreună cu vinul uşor care li se 
servise, mâncarea ar fi fost bună, dar acum pe o vreme 
atât de caldă nu se potrivea. 

— E prea sărată, se plânse Kim. 

— Nu-i plac condimentele, explică imediat Katie. 

Sasha se înfurie. 

— Va trebui să mănânci orice ţi se pune în farfurie, 
tinere, aşa cum facem toţi. Bucătarul nu are timp să 
gătească special pentru tine, aşa cum se pare c-a făcut 
mama ta! 

Kim păru să izbucnească în lacrimi, dar înainte ca 
mama lui să intervină, o făcu Paul. 

— Kim, dacă mănânci tot, trimit pe cineva la 
Wetherell să-ţi aducă poneiul. Chipul lui Kim se lumină. 

— Şi pot învăţa de mâine să merg călare? 

— Nu văd de ce nu. Dar deocamdată mănâncă totul, 
aşa cum am făcut şi noi. 

— Bine, bunicule. Kim începu să mănânce cu lăcomie. 

— Se pare că am multe de învăţat în ceea ce-l 
priveşte, zise Sasha gânditor. 

— Poate că este puţin cam răsfăţat, se scuză Katie; 
mâncarea este destul de bună, deşi cam condimentată 
pentru un copil. 

— Este şi pentru noi prea condimentată, interveni 
Paul. Voi vorbi cu bucătarul să-i pregătească lui Kim 
separat. Şi nu mi se pare răsfăţat. 

L-ai crescut foarte frumos, Katie, mai ales c-ai făcut-o 
singură. Nu te învinui pentru aceste mici scăpări; este un 
copil bun. Vorbele lui Paul o ajutară pe Katie să uite ceartă 
cu mama lui din acea dimineaţă ca şi cuvintele 
duşmănoase aruncate de Claire. 

— Te duci tu să alegi poneiul pentru copil, sau trimit 
un servitor? îl întrebă Paul pe Sasha. Merge şi Kim? 


— Mă tem că fiul meu va trebui să doarmă după- 
amiază, tată. Am alte planuri cu el, iar Tom poate să aleagă 
foarte bine. 

— Cum crezi, spuse Paul, fără să observe că nora lui 
abia aştepta să vadă dacă Sasha se va repezi la ranchul 
vecin ca s-o vadă pe Claire. 

Katie îl culcă pe Kim într-un pat nou care fusese adus 
special pentru el, apoi îmbrăcă un costum de baie ca să se 
ducă la piscină. O descoperise dimineaţă fiind teribil de 
impresionată de forma specială a piscinei şi de felul în care 
fusese cultivată vegetaţia în jurul ei, desigur de către un 
specialist. La prima vedere, fiind atât de bine integrată în 
decorul luxuriant, părea un lac înconjurat de ferigi şi flori. 
Abia după aceea se vedeau stâncile şi palmierii. 

Se găseau acolo şi piesele de mobilier cuvenite şi 
Katie îşi trase un şezlong la soare, apoi rămase doar în 
costumul de baie. Îşi puse ochelarii şi începu să citească; 
nu trecu de prima pagină şi probabil din cauza acelui fel 
de mâncare foarte greu, adormi. 

Fu trezită de voca lui Kim, care striga: 

— Nu vreau, tată! 

Katie sări în picioare şi îi văzu că se apropiau de 
piscină. Erau îmbrăcaţi în costume de baie, cu picioarele 
goale, iar 

Kim părea speriat. Katie se simţi atrasă de trupul 
perfect al lui Sasha. 

— Ce vrei să faci? 

Sasha fu surprins s-o găsească acolo. 

— Vreau să-l învăţ să înoate. Şi asta este prima lecţie. 
Lăsă prosopul pe un şezlong şi intră în piscină. Vino, fiule, 
spuse întinzând braţele. 

— E prea rece astăzi, interveni Katie, care nu ştia 
dacă este bine să protesteze, în special după ce văzu că 
Sasha o priveşte impacientat. 


— Nu fi ridicolă! exclamă Sasha; piscina are 
temperatură constantă tot anul. Haide, Kim, prinde-mă de 
mână! 

Puştiul îşi privi mama speriat. 

Katie se ridică. 

— Sasha, stai puţin. Nu crezi că este prea mic ca să 
înveţe înotul acum? făcu un efort pentru a-şi ţine vocea 
sub control. 

— Chiar aşa? Vrei să-l faci să se teamă de apă? 

— Nu, dar... 

— Atunci taci, nu mai spune nimic, decât dacă este 
ceva constructiv. 

De acum, Kim fusese tras în apă şi se agăța disperat 
de gâtul tatălui său. 

— Primul lucru pe care-l vom face este să te învăţăm 
să fii ud pe faţă, spuse Sasha. Aşa vezi? 

Kim ţipa disperat. 

— Nu vreau! Mami, Mami! 

Katie stătea pe marginea piscinei şi-şi agita mâinile 
către Sasha: 

— Nu cred că e bine ce faci! Copilul este foarte 
speriat! 

— Dacă o să te agiţi aşa şi n-o să-l încurajezi, se va 
teme mereu de apă! N-ar fi mai bine să intri şi tu să-i arăţi 
că nu are de ce să se teamă? Ce zici, Kim? Mama o să intre 
să înoate cu tine, să-ţi arate că nu ai de ce să te temi. 

Kim începu să râdă. 

— Chiar o să înoate? 

— Sigur că da! Vino, mami! Privirea lui Sasha o 
evaluă scurt, dincolo de bikinii, care mai mult expuneau 
decât ascundeau şoldurile ei apetisante şi sânii rotunzi. 
Bine că suntem la o piscină privată, draga mea. Pe plajă, ai 
fi arestată pentru că te expui mai mult decât trebuie. 
Sarcina te-a făcut şi mai apetisantă. 


Katie roşi. 

— Sasha... încetează... 

— Ei, ce mai aştepţi, intră în apă! 

— Nu pot, Sasha, nu ştiu să înot. 

El o privi uluit. 

— Cum? Adică te-ai panicat atât tocmai pentru că te 
temi şi tu de apă? 

— Da. 

— Ce naiba a păzit tatăl tău de te-a lăsat să creşti 
fără să înveţi înotul? 

— Nici el nu ştia să înoate, murmură Katie. Nu şi-a 
făcut probleme în privinţa mea. 

Sasha scăpă câteva vorbe mai puţin ortodoxe. 

Katie se simţi ruşinată ca şi cum ar fi suferit de vreo 
boală socială. Se presupunea că fiecare trebiuie să ştie să 
înoate. Se întrebă ce gândea Sasha comparând-o cu Claire, 
care era bună la toate sporturile. 

— Să fii sigură că vei învăţa acum, chiar acum, zise 
el. Katie, nu este de mirare că fiul nostru se teme de apă. 

— Nu pot să învăţ, Sasha, mi-e teamă de apă. 

— Tata nu te lasă să te îneci, mami, o consolă Kim. 

— Nu cred că pot, se lamentă ea. 

— Vino încoace! ordonă Sasha. 

Katie sări cum îi spusese el, şi simţi cum o cuprinde 
panica atunci când, prinzând-o de mână, o duse spre apă 
mai adâncă. 

— Nu te agăța de mine, o certă el cu blândeţe, apoi 
începu să râdă; Katie, iubito, dacă te agăţi de mine aşa, nu 
cred că putem face vreo lecţie, nu-mi mai este mintea la 
ceea ce fac. 

— Mi-e teamă, Sasha, continuă să se lamenteze, 
ţinându-se strâns de el. Ridică un chip chinuit spre el. 

— Ştiu că-ţi este, draga mea, dar încearcă să te 
relaxezi. 


Lasă apa să te ţină la suprafaţă, făcând mişcări foarte 
uşoare. Nu trebuie decât să pluteşti. 

O ajută să facă pluta, iar ea, simțindu-se protejată, 
reuşi să nu-l sperie şi pe Kim. 

— Bravo, sunteţi grozavi amândoi. Lecţia viitoare va 
fi mâine. 

Kate se simţi brusc foarte fericită. Sasha o scoase din 
bazin şi o aşeză în şezlong. 

Deodată, un trup zvelt, bronzat făcu o săritură în aer 
şi plonjă în apă, la mică distanţă de Sasha. Era Claire, 
desigur. 

Katie se ridică în picioare. 

— Salut! Am întrerupt ceva? Mă înşală privirea sau 
îţi învăţai nevasta să înoate, Sasha? 

El începu să râdă. 

— Incercam să-i învăţ pe amândoi în acelaşi timp; ai 
venit la momentul potrivit să mă ajuţi cu Kim. 

— Sigur că da! Kim va învăţa imediat şi-i va arăta şi 
mamei lui. Kim o prinse de gât cu ambele braţe şi începu 
să râdă, iar Katie simţi o strângere de inimă văzând cum 
este trădată de propriul ei fiu. Încet, se strecură 
neobservată de la piscină. 

Capitolul 5 

În faţa oglinzii, făcând retuşul final al machiajului, 
Katie deveni tot mai nesigură. Cina nu promitea să fie una 
plăcută. Se hotărâse destul de greu ce să îmbrace şi în cele 
din urmă alesese o fustă lucrată de ea. Era la fel de 
frumoasă ca fusta cumpărată de Claire, dar nuanțele erau 
diferite. 

Îmbrăcase şi o bluză de mătase de culoarea perlei. Îşi 
spălase părul după piscină şi-l periase până devenise 
moale ca mătasea, apoi îl ridicase cochet în vârful capului. 
li punea astfel în evidenţă profilul clasic, urechile mici şi 
delicate. Se hotărâse să facă o excepţie de la machiajul ei 


obişnuit care consta doar din ruj şi rimel. Se parfumase cu 
grijă, aşteptând ca parfumul să se usuce înainte de a mai 
aplica. Apoi aplicase pe pleoape un fard roz combinat cu 
gri. Fondul de ten îi acoperise pistruii, care în opinia lui 
Claire îi dădeau un aer de lăptăreasă. 

— Nu-mi place cum te-ai machiat. 

Katie tresări speriată. 

— De ce trebuie să mă sperii aşa? Luă un şerveţel şi- 
şi şterse bărbia pe care o mâzgălise cu ruj din cauza 
sperieturii. 

— Am crezut că te plictiseşti singură sau că ai nevoie 
de un sfat, răspunse Sasha întâlnindu-i privirea în oglindă. 
El era deja pregătit pentru o seară semitropicală; 
îmbrăcase pantaloni negri şi o jachetă albă care-i punea în 
evidenţă tenul bronzat şi părul negru. 

Sasha vru să plece observând reacţia ei, dar ea îl 
opri. 

— Sasha, am nevoie de un sfat. Mulţumesc. 

El zâmbi. 

— Eşti foarte frumoasă, dar rujul nu ţi se potriveşte. 
Tata mi-a dat asta pentru tine. A fost al mamei. Într-o cutie 
albastră de catifea văzu un diamant în formă de inimă şi o 
pereche de cercei asortaţi. [i se potrivesc perfect. Sasha 
scoase bijuteriile din cutie şi i le puse. 

— Mulţumesc, roşi ea. 

Cu mâinile tremurând îşi scoase cerceii cu perle false 
şi-i înlocui cu cei cu diamante. N-am mai avut niciodată 
ceva atât de frumos. 

Sasha păru amuzat de încântarea ei. 

— Biata mea, Katie, n-ai câştigat nimic măritându-te 
cu mine. Ai locuit într-un apartament înghesuit, când eu 
eram proprietarul întregului bloc! Mama mi l-a dăruit când 
m-am dus la San Francisco să studiez artele. Singura 
bijuterie pe care ţi-am oferit-o, a fost verigheta pe care o 


porţi şi acum. 

— Nu m-am măritat cu tine pentru o casă, sau pentru 
bijuterii, murmură ea. 

— Nu, ştim amândoi de ce te-ai măritat cu mine, zise 
el pe un ton foarte plăcut. A fost atracţie reciprocă 
complicată de faptul că tu ai fost virgină, iar eu aveam 
conştiinţă. 

Katie fu luată prin surprindere de judecata lui foarte 
rece. 

— Nu trebuia să te însori cu mine, doar nu te-am 
forţat în niciun fel, spuse ea abia şoptit. 

— Nu, sigur că n-ai făcut-o, dar ţi-ai subestimat 
efectele asupra mea, Katie. Întotdeauna a existat o 
puternică atracţie fizică între noi, Katie, şi dacă n-ar trebui 
să coborâm la musafiri, aş fi foarte dornic să-ţi arăt că 
între noi nu s-a schimbat nimic. 

Pentru un moment, Sasha citi dorinţa în privirea ei. 
Katie tremură uşor, incapabilă să facă vreo mişcare. 
Simţea că trupul ei reacţionează ca şi cum Sasha ar fi 
atins-o. îşi muşcă buzele şi făcu un efort să se controleze. 

— Sasha, te rog, nu este numai asta... adică dorinţa. 
Trebuie să existe dragoste între doi oameni. 

— Adevărat? Şi nu crezi că există dragoste între noi, 
Katie? 

— Poate că există, dar este unilaterală. îşi muşcă 
buzele din nou; deja spusese prea mult, nu intenţiona să-şi 
mai lase sufletul la mâna lui. 

— Înţeleg. Eşti lacomă, Katie. Dar cred că este de- 
ajuns ca să putem construi ceva împreună. 

— Va fi greu... pentru cel care iubeşte. Katie spuse 
acestea amintindu-şi prin ce trecuse. 

— Katie, este un subiect prea complex când suntem 
deja aşteptaţi la cină. Sasha părea plictisit. Claire şi tatăl 
ei ne aşteaptă, aşa că să coborâm înainte ca bunica să 


trimită după noi. 

Katie îl urmă, simțindu-se umilită. Era evident că o 
dorea şi era pregătit să întemeieze o familie numai pe asta 
şi pe iubirea ei pentru el. Dar îi spusese clar că n-o dorea 
decât trupeşte. Pentru prima dată, Katie realiză că era 
poate tot ce va avea de la el. De ce să continue să spere la 
mai mult? De ce să nu accepte singurul lucru pe care i-l 
putea oferi, pentru că acum după ce-l revăzuse îi era 
aproape imposibil să se mai despartă de el! 

Când intrară în salon, Paul îşi ridică privirea şi-i 
zâmbi încurajator. A fost un vot de încredere de care ea a 
avut nevoie pentru că era singurul ei prieten în seara asta. 
O văzu pe madam Kimberley în scaunul ei cu rotile, 
vorbind cu Claire. De data asta, era îmbrăcată în mătase 
albă brodată şi dantelă. Avea brățări cu diamante pe 
fiecare braţ. 

Claire nu arăta în vreun fel c-ar fi fost la piscină. 
Părul ei negru era lucios şi aranjat, iar în el erau fixate 
perle mici strălucitoare. Purta o rochie simplă foarte 
decoltată şi scurtă, care-i punea în evidenţă picioarele 
lungi, bronzate. 

Când apăru Katie, îşi ridică privirea şi sprâncenele de 
parcă ar fi pus la îndoială felul în care se îmbrăcase. 

— Ce drăguță eşti! exclamă cu toată prefăcătoria de 
care era capabilă. Şi eşti îmbrăcată în fusta lucrată de 
tine! 

Dacă ar fi fost mai sigură de sine, Katie ar fi observat 
că reacţia lui Claire fusese determinată de şocul vederii ei. 

Claire îl luă de braţ pe Sasha şi-i strecură la ureche: 

— Iubitule, lui Kim i-a plăcut poneiul? 

— Cum să nu! Abia am reuşit să-l despart de el în 
seara asta! 

— Are instinctele unui bun călăreț. Nu este nicio 
problemă dacă mă duc în camera lui? Sau mai bine du-mă 


tu acolo! 

— Mai bine lăsăm pe altă dată; s-ar putea să fi 
adormit. lar Katie încă nu i-a fost prezentată tatălui tău. 

Benjamin Thorpe nu era un moşneag stafidit cum îşi 
imaginase Katie, ci un bărbat atrăgător, grizonant, cu ochii 
vii, un tip plin de umor. Indiferent ce credea fiica lui 
despre Katie, el fu imediat atras de ea. Iar Katie află cu 
stupoare cine era acest bărbat: proprietarul unei renumite 
colecţii de artă. Numele lui era bine cunoscut în toată 
lumea, în lumea lui Sasha, o lume la care aspirase şi ea 
cândva. 

— Bine aţi venit, domnule Thorpe, spuse Katie. 

— Nu pot lăsa o femeie frumoasă să mi se adreseze 
astfel. Te rog să-mi spui Ben, continuă el zâmbindu-i şi 
luându-i mâna. 

Era evident un bărbat sensibil la frumuseţea feminină 
şi unul care ştia ce vrea. De la el moştenise Claire 
frumuseţea, aroganţa şi încrederea de sine. Şi banii, 
adăugă Katie cu amărăciune. lar banii duc la căsătorii din 
interes, tot pentru bani. Iar în seara aceasta, Katie află ce-i 
putea oferi în plus pe lângă frumuseţe şi banisprijinul 
tatălui ei, o cunoscută autoritate în arta modernă. Nu era 
de mirare că afirmase că va pune mâna pe Sasha. 

Katie observă că în timp ce Paul lua comenzile pentru 
băutură, lumea se reorganizase cumva, iar Claire reuşise 
să-l tragă deoparte pe Sasha, lăsând-o singură cu Ben 
Thorpe. 

— Mi se pare că te cunosc dintotdeauna, Katie, îi 
spuse el. Poate datorită acelui tablou, Dreaming, îi explică 
Ben, văzând că-l priveşte uimită. Am făcut parte din 
comitetul care a acordat marele premiu Llewellyn şi 
imediat ce am văzut tabloul am ştiut că asta vreau. M-am 
întrebat întotdeauna, draga mea, dacă Sasha a pictat ce-a 
văzut, sau ce-ar fi vrut să vadă. 


Katie roşi. 

— I-am pozat pentru acest tablou. 

— Îţi dai seama cât este de invidiat de bărbaţii care-l 
privesc? insistă el pe un ton scăzut aproape un murmur. 

Katie îşi drese glasul jenată. 

— N-am avut timp să realizez, pentru că l-am văzut 
abia ieri. 

— Am vrut să-l cumpăr, indiferent de preţ, dar Sasha 
n-a vrut să-l vândă. 

— Sasha are tablouri mai bune, spuse Katie, care nu 
se simţea în largul ei cu acest bărbat, care încerca să 
flirteze cu ea, sub ochii lui Sasha, ai celorlalţi membri ai 
familiei, ca să nu mai spunem de Claire. Se întrebă dacă 
nu cumva chiar ea îşi rugase tatăl să-i distragă atenţia, 
pentru ca ea să poată discuta nestingherită cu Sasha. Nu- 
mi imaginez pentru ce vă doriţi acel tablou. 

— Pentru ca să-mi imaginez că fata îmi aparţine, 
răspunse el prompt. Ca să pot visa că pe mine mă priveşte, 
ca şi cum abia am fi făcut dragoste. 

Kate roşi. Se pare că bărbatul avea experienţă în 
acest gen de discuţii cu femeile, în timp ce ea... 

— Nu cred că este cazul să-mi vorbiţi astfel, conchise 
ea. 

— Ben ţi-a spus ceva ce n-ar fi trebuit? interveni Paul, 
aducându-i un pahar cu sherry. Trebuie să fii atentă; este 
obişnuit să fure neveste. 

Ben păru amuzat. 

— Paul, îmi exercitam drepturile unui membru al 
familiei. Am fost pentru scurt timp tatăl vitreg al lui Sasha; 
am fost căsătorit cu mama lui. 

Katie nu putu să-şi ascundă uimirea. 

— Un an sau doi, adăugă Ben. Am fost unul din soţii 
lui Marjorie, căreia i-a cam plăcut să învârtă bărbaţii pe 
degete. 


Katie se întrebă cu inima strânsă dacă şi Sasha ar 
putea face referire la ea într-o asemenea manieră plină de 
plictis. Dacă Ben a fost cauza rupturii dintre părinţii lui 
Sasha, putea fi o explicaţie pentru atitudinea rece şi uşor 
sfidătoare a lui Paul. 

— Asta înseamnă că Sasha şi Claire sunt un fel de... 
frate şi soră, adăugă ea. 

Ben, chiar şi Paul schiţară un zâmbet. 

— Te asigur, draga mea, că fiica mea nu are niciun fel 
de sentimente frăţeşti pentru Sasha, ba din contră, zise 
Ben. 

Paul nu era de acord cu întorsătura pe care o luase 
discuţia. Se încruntă şi încercă să protesteze, dar în clipa 
aceea se anunţă masa, iar Ben o luă după umeri pe Katie 
în aşa fel încât să nu se poată opune. Când Sasha făcu un 
pas înainte pentru a-şi duce bunica în sufragerie îi aruncă 
o privire ucigătoare, care o nedumeri. Ce făcuse ca să 
merite atâta dezaprobare. Poate doar dacă Sasha se 
gândise că îl monopoliza pe Ben... Dar Katie i-ar fi putut 
spune că Ben nu putea fi oprit; făcea numai cum voia. 

Masa era pregătită cu vase chinezeşti antice, cu un 
bol antic, chinezesc, roşu în mijloc în care se aflau orhidee. 
Locurile fuseseră desemnate la întâmplare pentru ca 
discuţia să se poarte cu uşurinţă între meseni, dar Katie 
observă imediat că frumoasa Claire făcea totul ca s-o 
excludă din conversaţie, dar făcea asta fără aprobarea 
tatălui. lar pe Ben Thorpe nu-l putea manipula nimeni! 
Discuta cu Katie chiar şi peste masă! în cele din urmă, el 
îşi împinse paharul şi i se adresă direct lui Sasha: 

— Sasha, aş vrea să-mi pictezi un tablou. Fixează tu 
preţul. Cu o condiţie: s-o pictezi pe Katie. 

Katie observă că Sasha se înfuriase: 

— Soţia mea nu este model. 

— A fost modelul tău şi pentru alte tablouri, îl 


întrerupse Ben. 

— Dar n-am vândut niciunul din acestea, replică 
Sasha printre dinţi. îmi pictez soţia pentru propria mea 
plăcere, nu pentru a altora. 

— Ce tip imposibil eşti! spuse Ben cu blândeţe. Un 
artist nu trebuie să fi atât de inflexibil. Era o ameninţare 
voalată? 

Ai permisiunea mea să-mi respingi orice tablou, de 
acum! 

Ben începu să râdă zgomotos. 

— Să ţi-l resping? Nu! Din contră, o să cumpăr orice 
va fi de vânzare! 

Lumea începu să râdă momentul tensionat trecu, dar 
Ben reveni asupra acestui subiect şi la plecare. 

— Dacă nu vrei să-mi pictezi un portret al lui Katie 
poate îmi vei permite s-o acompaniez la club într-o după 
amiază? 

Sasha făcu o figură ciudată. 

— Întreab-o pe ea dacă doreşte să meargă. 

Katie se revoltă, dar nu lăsă să se vadă. Oare de ce 
era atât de indiferent? Zâmbindu-i lui Ben spuse: 

— Da, mi-ar plăcea. 

Când se închise uşa şi musafirii plecară, Katie se 
scuză şi urcă în camera ei. Reuşise să nu-i adreseze un 
cuvânt toată seara madamei Kimberley sau lui Claire, şi 
efortul o epuizase. 

Abia ajunse până în camera ei, unde se dezbrăcă şi-şi 
descălţă sandalele cu tocuri înalte. Fusta, bluza, sandalele, 
ajunseră un morman pe podea. Apoi doar în sutien şi 
bikini, intră în baie. Am nevoie de o baie caldă şi poate 
stând acolo, se gândi ea cam dezamăgită, poate-mi vor 
veni idei mai bune. Aplecându-se deasupra căzii, dădu 
drumul la apă şi o reglă la temperatura dorită. Aşteptă să 
se umple cada, apoi închise robinetele. Întorcându-se, îl 


văzu pe Sasha sprijinit de uşa de la baie. 

— Ce faci aci? îl întrebă, conştientă că era aproape 
dezbrăcată. 

— Te priveam. 

Katie trase aer în piept convulsiv. 

— Acum că m-ai găsit, poate mă laşi să mă îmbrac în 
capot. 

— Nici vorbă! Sasha se sprijini mai confortabil. îmi 
place aşa cum eşti. 

— Ce doreşti să-mi spui? 

Inainte de a putea primi răspunsul lui, se auzi o 
bătaie în uşă. 

— Domnule Sasha, sunteţi aici? 

Sasha lăsă să-i scape o înjurătură şi se îndreptă spre 
uşă. Katie şi încordă auzul, apoi uşa se trânti violent şi-l 
auzi spunând: 

— Ce vrei, Cola? 

— Miss Claire s-a întors, domnule, spune că vrea să 
vă dea actele poneiului. Madam mi-a spus să vă chem. 

Era prima oară când Katie auzea vocea Colei. 

Sasha mai proferă o înjurătură. 

— Cola, hârtiile alea pot să aştepte! M-am dezbrăcat 
deja, vreau să mă culc. O să mi le dea mâine dimineaţă. 

— Bine, domnule. 

Katie pierduse prilejul de a ieşi din baie. Când se 
întoarse Sasha, se juca nervoasă cu robinetele. Fusese 
satisfăcută de mesajul brutal pe care i-l trimisese lui Claire 
prin intermediul Colei şi de aceea roşise de bucurie şi ochii 
îi străluceau. 

El o privi lung. 

— Cândva mă aşteptai în cadă, murmură el. 

Ea roşi şi mai tare. 

— Sasha! protestă ea. Uneori te simt străin. 

— Străin? repetă el fără a crede. 


— Nu ca pe soţul meu. A trecut mult timp, nu poti... 
nu te poţi aştepta să reacţionez ca şi cum nu s-ar fi 
întâmplat nimic, ca şi cum am fi continuat să fim soţ şi 
soţie, îi explică ea confuză. 

— Încerci din nou să ridici o baricadă de obiecţii? 
ripostă el apropiindu-se. 

Katie plecă de lângă cadă, cu intenţia de a ieşi, 
renunțând la baie. 

Dar el o opri, punându-şi palmele pe perete, ţinuţind- 
o acolo. 

— Am făcut greşeala de a-ţi acorda prea mult timp. 
Am crezut că ai nevoie şi n-am vrut să te grăbesc, dar... 
Sasha se apropie foarte mult de ea. Palmele ei erau ude, le 
lipi de perete disperată, încercând să găsească o 
posibilitate de scăpare. 

— Am nevoie de timp, se înfioră ea, îmi trebuie timp 
ca să... 

— Nu, o contrazise el cu blândeţe. Te cunosc, Katie. 
Nu trebuie să-ţi dau timpul necesar să te regrupezi, să-ţi 
alcătuieşti apărarea, ar fi trebuit să-mi urmez instinctele, 
să fac dragoste cu tine din prima clipă. Când se va împlini 
asta, nu te vei mai simţi atât de pornită. 

— De pornită? 

— Da, să nu vrei să facem dragoste. Katie, nu ştii ce 
să faci, te cunosc prea bine; pe de o parte ţi-ai dori să faci 
dragoste cu mine, pe de alta ce crezi tu că ar fi mai bine? 

li sărută uşor gâtul, o senzaţie extrem de erotică se 
gândi ea, deja ameţită de atingerea lui. Închise ochii, apoi 
Sasha o sărută cu pasiune, iar ea instinctiv îi răspunse la 
sărut. 

— Sasha... murmură ea. 

— Acum, mă doreşti? 

Sasha o sărută din nou. 

Orice senzaţie de teamă, toate obiecțiile îi dispărură 


din minte şi răspunse sărutărilor lui. Inconştient se lipi de 
el, iar Sasha o strânse în braţe. 

— Spune-mi că mă doreşti, murmură el. 

Katie gemu încet: 

— Sasha, te rog... 

— Spune... 

— Te doresc, repetă ea. 

— Spune-mi: Sasha, vreau să fac dragoste cu tine. 

— Sasha... Sasha... 

— Îmbrăţişează-mă... 

Ascultătoare ca un robot Katie îl prinse în braţe. El o 
ridică încet de la sol apoi o duse în dormitor. În timp ceo 
aşeza pe pat, Katie auzi o bătaie în uşă şi glasul 
majordomului. 

— Domnule Sasha! Domnule Sasha! 

Sasha mai lăsă să-i scape o înjurătură, şi o lăsă pe 
pat. 

— Ce este, Yoshura? 

Majordomul japonez se auzea tot mai aproape. 

— Este madam, domnule! A spus să veniţi repede! 

— De ce? E bolnavă? 

— Nu ştiu, domnule Sasha. Miss Claire spunea să 
veniţi repede. 

Sasha ridică ochii exasperat în tavan. 

— Vin imediat, să mă îmbrac. 

Apoi se întoarse spre Katie: îmi pare rău, dragă. Mă 
întorc imediat. 

Katie simţi vorbele lui ca o palmă. Se simţea total 
vulnerabilă acum, încă tremura. 

— Nu este nicio problemă! Ştiau că eşti cu mine şi au 
vrut să te scoată de aici! 

— Nu fi prostuţă, s-a întâmplat ceva cu bunica. 

Katie ar fi vrut să ţipe, să-i spună totul. Era însă 
uluită de uşurinţa cu care îi cedase chiar ea. Nu-l putea 


acuza c-o forţase cumva, pentru că îl implorase să facă 
dragoste cu ea, iar acum o părăsea aşa de uşor, când 
bunica lui pocnise din degete. lIngrozită se auzi 
implorându-l: 

— Sasha, nu pleca! Rămâi cu mine! Arată-mi că mă 
doreşti mai mult ca pe ea! 

El o privi impacientat: 

— Te comporţi copilăreşte! Sigur că te doresc, dar 
bunica... 

— Ştiu eu ce are bunica! izbucni Katie. Vrea să te 
însori cu Claire şi ar face orice să ne despartă! Acum 
pretinde că este bolnavă, ca să te scoată de aici! Cola i-a 
spus că eşti aici şi... 

— Taci, Katie! Eşti geloasă, urâcioasă şi meschină! 
Am crezut că te-ai schimbat, că te-ai maturizat, dar nu este 
aşa. Bunica nu este capabilă de ceea ce-mi spui! Acum, 
revino cu picioarele pe pământ, Katie! 

Mă duc să văd ce vrea bunica şi mă întorc. Sau... nu? 

Katie simţea vorbele lui ca pe nişte lovituri. Putea să 
spună un singur lucru, şi îi spuse: 

— Când te întorci, nu te mai obosi să baţi la uşa asta, 
va fi încuiată. 

Sasha o privi cu dispreţ. 

— Nu mai am chef să mai trec prin toate astea, o 
preveni cu răceală în glas. O împăcare este la fel de 
indigestă ca o mâncare reîncălzită. Data viitoare va trebui 
să ştii cum să te porţi, să mă implori aşa cum ai făcut acum 
cinci ani. 

Katie se simţi ca un gunoi la amintirea acelei zile. Era 
umilită profund. 

— Te rog să pleci, şopti. 

El ieşi trântind uşa. Tremurând, Katie îşi îngropă faţa 
în pernă. De la cer la iad doar prin câteva cuvinte, se gândi 
descurajată. Ce loc ocupa oare în sentimentele lui Sasha? 


Cât ajunsese de jos? 

Uită de ameninţarea de a încuia uşa, dar după ce 
trecu destul timp şi el nu se întoarse, se culcă. Dacă 
madam era chiar bolnavă, trebuia să se ducă cineva după 
doctor şi întrucât garajul era chiar sub camera ei trebuia 
să audă motorul maşinii, dar nu se auzi nimic. Sau poate se 
dusese Claire cu maşina ei? Katie rămase astfel ascultând 
zgomotele din care să înţeleagă ce s-a întâmplat. Nu se 
îndoia că madam nu avea nimic, dar pe măsură ce timpul 
trecea şi nu auzi paşii lui Sasha prin dreptul uşii ei începu 
să se întrebe dacă nu cumva se înşelase. Şi dacă aşa era, 
ştia că Sasha n-o va ierta. 

Deodată, auzi o uşă trântită, un motor de maşină, 
glasuri. Se duse repede la fereastră unde-l văzu pe Sasha 
urcând-o pe Claire pe bancheta din spate a unei maşini 
condusă de un şofer. Claire era îmbrăcată în aceeaşi 
rochie, iar Sasha în cămaşă şi pantaloni. Claire râdea 
vesel, iar Sasha îi răspunse şi el în acelaşi mod. 

După o vreme, Katie auzi paşi pe coridor, apoi auzi 
cum se închide o uşă. Nu se mai obosise să vină la ea. 
Rămase trează, cu ochii uscați de lacrimi, apoi în cele din 
urmă căzu într-un somn profund. 

Capitolul 6 

Pentru a doua zi consecutiv, Katie dormi până târziu. 
Se îmbrăcă repede cu o fustă şi o bluză asortată înainte de 
a pleca spre camera lui Kim. Camera era goală; draperiile 
fuseseră trase, iar hainele lui erau împrăştiate peste tot; se 
pare că fusese trezit de Sasha. Ezită câteva momente în 
faţa uşii lui Sasha, apoi ciocăni. Şi această cameră era 
goală. 

Cobori în salon şi privi în jur dezamăgită. 

— Missy doreşte micul dejun? o întrebă Yoshura. 

— Da, te rog. Unde au plecat toţi? 

— Domnul Paul este pe câmp; domnul Sasha cu Kim 


la grajduri. Familia ia micul dejun în această încăpere, îi 
spuse majordomul, conducând-o într-un salon mai mic 
frumos decorat. 

— E frumos, spuse Katie numai ca să spună ceva. 

Totul pare atât de liniştit în dimineaţa asta. 

— Madam a avut un atac azi-noapte, îi explică 
Yoshura, aşezând farfuriile pe masă. Doriţi şuncă, ouă? 

— Un atac? Atac de inimă? 

— Nu, de stomac, cred. Nu ştiţi? 

Ea scutură din cap. 

— Când missy Claire era gata de plecare, s-a întors 
cu nişte hârtii, iar madamei i s-a făcut rău. A trimis-o pe 
Cola să-l cheme pe domnul Sasha. 

Katie păli. Dumnezeule, se gândi ea, bătrânei i-a fost 
Tău, iar eu am fost geloasă! Dar cu voce tare spuse doar 
atât: ce-a spus doctorul? 

Yoshura scutură din cap. 

— Madam nu vrea doctor când se simte rău. Doar pe 
missy Claire şi pe domnul Sasha. 

Ceva anume o făcu pe Katie să-l întrebe: 

— Ai văzut-o, Yoshura? 

Omul ridică din umeri. 

— Nu, doar Cola a văzut-o. Nu - l vrea nici pe domnul 
Paul, doar pe domnul Sasha. 

După micul dejun, Katie bătu timid la uşa bătrânei. 
Uşa fu întredeschisă de Cola. 

— Am aflat că madam nu s-a simţit bine aseară, îi 
explică Katie. O pot vedea? 

— Nu este voie, răspunse Cola. 

— Dar sigur... 

— Nu poţi s-o vezi, repetă femeia. Miss Claire stă cu 
ea. 

— Asta înseamnă că se simte mai rău? A fost doctorul 
la ea? 


— Cine este, Cola? se auzi vocea bătrânei. 

Cola privi peste umăr. 

— Missy Katie, vrea să ştie dacă ai trimis după 
doctor. Uşa se deschise larg şi Katie văzu toată camera 
aşa-zisei bolnave. Patul era gol, dar lângă el se afla o masă 
pe care jucau cărţi madam Kimberley şi Claire. Madam bea 
cafea şi fuma din ţigaretă. Nu părea bolnavă, dar din aerul 
de consternare pe care-l avu când o văzu pe Katie, aceasta 
înţelese totul. 

— Pleacă de aici! se răsti cu dispreţ. Claire, te rog... 
sunt prea slăbită ca să fiu vizitată acum... 

— O să am eu grijă, spuse Claire. 

Claire ieşi pe hol şi închise uşa în urma ei. 

— Ce doreşti? o chestionă pe Katie. Madam este 
foarte bolnavă, nu trebuie deranjată, nu poţi s-o laşi în 
pace? 

Katie prea indignată deschise gura să protesteze, dar 
renunţă. 

— Cât de bolnavă este? A adus vreun doctor? 

Claire roşi. 

— Cum îndrăzneşti? Cum îndrăzneşti să sugerezi că 
n-ar fi bolnavă? 

Katie clipi des. Ar fi vrut să spună că poate se 
exagerase cu boala madamei, dar când Claire vorbi realiză 
că aceasta reacţionase de teamă; de teamă că aflase 
adevărul şi l-ar putea convinge pe Sasha. 

— A fost ceva uşor? o întrebă pe Claire. 

— Nu, sigur că nu! Claire n-o privi când spuse toate 
astea. Ce minte îngustă şi suspicioasă ai! Aşteaptă să-i 
spun bunicii lui Sasha c-ai acuzat-o de... Pleacă! 

Katie privi câteva clipe uşa care-i fusese trântită 
aproape în faţă. 

— Ce s-a întâmplat? Mama este mai rău? Era Paul şi 
chiar dacă punea întrebări despre boala mamei sale, îi 


zâmbea lui Katie. Ce faci aici la uşă, ca şi cum ai fi fost 
dată afară? Asta ţi s-a întâmplat, Katie? 

— Nu, murmură ea. 

— Atacurile astea nu durează mult. 

— Le-a mai avut? 

— De multe ori. Şi va continua să le aibă, pentru că 
este prea lacomă şi mănâncă lucruri grele seara. Doctorul 
a avertizat-o. Mă gândeam că acesta ar fi un moment bun 
ca să iei conducerea casei, Katie, în special a meniului. 
Mama trebuie pusă la dietă pentru că mănâncă prea 
condimentat. Poate vei reuşi să faci ceva în acest sens, s-o 
pui la regim. Ce zici? 

Katie ezită. 

— Desigur că pot, dar nu cred că mamei tale îi va 
plăcea. Bucătăreasa nu va... 

— Doamna O Connor va face ce-i spui, ştiind că 
acţionezi la ordinele mele. 

— Madam nu va accepta să mă amestec; dacă ar fi 
vorba de Claire, poate... 

— Asta este casa mea, Katie, şi mama trebuie să se 
supună ordinelor. Dacă eu îţi cer să supraveghezi 
bucătăria este privilegiul meu. Eu te voi susţine cu tot ce 
este necesar, adăugă Paul. Nu Claire este soţia lui Sasha, 
ci tu. Eu şi mama ne dorim foarte mult ca Sasha să 
trăiască aici în Hawai, dar nu văd cum se poate realiza 
asta dacă soţia lui nu se simte ca acasă. 

Katie nu putea să refuze. Porni spre bucătărie să se 
confrunte cu bucătăreasa, căreia, de fapt, nu avea ce să-i 
reproşeze; tot ce gătise până acum fusese foarte reuşit. 

— Stai jos, miss Katie, spuse doamna O'Connor. Mă 
bucur c-ai venit să-mi vezi bucătăria. Cum se simte 
madam? A 

Katie era cam abătută. li spuse ce ştia despre 
madam. 


— Nu poţi s-o ţii în pat. Cu toată artrita din cauza 
căreia nu poate să meargă, n-o poţi opri. 

Katie procedă cu delicateţe. 

— În timp ce este bolnavă, madam Kimberley trebuie 
să ţină regim. 

— Aşa este, spuse bucătăreasa. 

Doctorul spune că pun prea multe mirodenii. 

— Atunci, ştiţi că... 

— Miss Katie, răspunse femeia, eu gătesc ce spui tu, 
numai că va trebui s-o faci să mănânce. 

Katie trase aer în piept. 

— Va fi greu, nu? 

— Îi vei avea pe domnii Paul şi Sasha să te ajute. 

— Atunci, voi încerca! 

— Numai să nu dai vina pe mine, miss Katie! 

A durat ceva până când a alcătuit meniul pe o 
săptămână cu doamna O Connor. Mesele nu se schimbau 
prea mult, doar se reduceau condimentele şi deserturile. 
Doamna O Connor avea o mulţime de idei despre dieta 
unui bolnav; când terminară, se despărţiră prietene. Când 
ieşi îl văzu pe Sasha, care urca în camera sa. Tocmai ieşise 
din camera bunicii şi o căuta. Văzu că era furios. 

— Vreau să-ţi vorbesc, între patru ochi. Am înţeles c- 
ai trecut dimineaţă pe la bunica. 

— Da, am trecut, dar mi s-a spus că nu se simte bine 
şi mi s-a părut politicos să întreb de sănătatea ei. Ce este 
rău în asta? 

— Nimic, dacă ai făcut-o doar din politeţe. Una este 
să treci pe la o bătrână să întrebi cum se simte, dar să 
insinuezi că nu este bolnavă numai pentru c-a refuzat să 
cheme doctorul mi se pare cruzime! Bunica are micile ei 
ciudăţenii, dar nu trebuie s-o deranjezi! Nu vreau să mai 
intri în camera ei, decât dacă sunt şi eu acolo! Ai înţeles? 

— Foarte clar. Pot să ştiu cine ţi-a spus toate astea? 


— De ce mă mai întrebi? Ştii doar c-a fost Claire! Şi 
bunica mi-a spus c-ai insistat să chemi doctorul pentru că 
n-ai crezut că a fost bolnavă. Bunica este speriată că 
doctorul o va duce la spital. 

— Înţeleg... zise Katie. Fusese din nou victima lui 
Claire, care reacţionase rapid şi-i spusese lui Sasha. Nu se 
putea aştepta ca Sasha s-o creadă pe ea şi nu pe Claire. 

— Asta este tot? întrebă ea cu demnitate. 

El pufni dispreţuitor. 

— Nu ajunge cât ai stricat într-o singură zi? Sper că 
te vei mulţumi să iei din grijile gospodăriei de pe umerii 
bunicii, mai ales când e bolnavă. 

— Foarte bine. Katie plecă. 

— În aceste condiţii, adăugă el, sper că vei avea 
decenţa de a-ţi cere scuze. 

Katie se întoarse spre el. Sasha o privea încruntat. 

Katie nu-şi mai putu controla resentimentele. 

— O, nu, Sasha! Nu poţi avea chiar tot! Am fost de 
acord să n-o mai deranjez pe bunica ta şi nici pe Claire, mă 
voi ocupa de gospodărie. 

Dar nu-mi poţi cere să rostesc cuvinte mincinoase 
doar ca să-ţi satisfac mândria. 

— Trebuia să ştiu că eşti prea imatură ca să-ți 
recunoşti greşelile. 

Următoarele zile au fost iad pentru Katie. Dar s-a 
petrecut şi un lucru bun. Kim a devenit mai conştient, mai 
bărbat peste noapte. Era plecat toată ziua; la grajduri, la 
piscină, mergea pe tricicletă, alerga cu Sammy. Katie nu 
mai era centrul vieţii lui; Sasha avea acum un rol bine 
determinat, egal cu al ei, iar ea recunoscu faptul că aceste 
schimbări se datorau existenţei lui Sasha în viaţa lui. 

Paul îl adora pe Kim şi o susţinea pe Katie în tot ce îl 
privea pe copil. De altfel, Paul îi spuse c-o plăcea şi că se 
bucura c-o are ca noră. 


Pe măsură ce zilele treceau şi Sasha se arăta tot mai 
nemulţumit de ea, lui Katie îi era tot mai greu să se afle cu 
el în aceeaşi încăpere. Ştia că se întâlneşte toată ziua cu 
Claire, care venea la ranch sub pretextul lecţiilor de înot şi 
de călărie ale lui Kim. 

l-ar fi plăcut să fie alături de el şi să-l încurajeze, dar 
îi era greu din cauza săgeţilor pe care i le arunca Claire. 
Dimineaţa devreme, aceasta apărea şi începea să dea 
ordine, iar de acum Kim i se adresa ei când făcea ceva 
foarte bine şi aştepta să fie aplaudat. Ba chiar, într-o zi, îi 
spuse: 

— Mamă, tu nu ştii nimic despre asta! 

Probabil că i se citea pe faţă ce simţea pentru că 
Sasha, care era prezent, îi spuse: 

— Claire este o profesoară experimentată şi spune că 
fiul nostru nu trebuie să fie distras de prezenţa altora în 
timpul lecţiei, aşa că este mai bine să plecăm. 

Astfel, Claire reuşi s-o alunge şi de la lecţiile fiului ei. 
Katie nu se mai întoarse. 

În săptămâna care a urmat aşa-zisului” atac” suferit 
de madam, Katie n-a mai văzut-o, dar îşi imagina că este 
foarte frustrată să ştie că acum Katie se ocupa de întreaga 
casă. Când ajungeau la ea prin intermediul Colei veşti 
despre schimbările făcute de Katie, bătrâna încerca să 
restabilească vechea ordine, dar Paul şi doctorul rămaseră 
ferm pe poziţii. Probabil ştiau că boala bătrânei era 
închipuită în mare parte. 

Într-o după-amiază, când se simţea foarte deprimată, 
Katie simţi nevoia să iasă, să se plimbe, să gândească în 
linişte. De aceea porni singură la plimbare, gândindu-se să 
ajungă la marginea proprietăţii Kimberley, unde se afla un 
gard electrificat. Privirile îi fură atrase de componentele 
vulcanice ale insulei, ceea ce conferea Hawaiului frumuseți 
unice în lume. Când în cele din urmă se opri, se afla pe o 


colină de unde vedea o vale de o frumuseţe uluitoare, greu 
de descris în cuvinte. La distanţă se vedea o fâşie de nisip 
alb, străjuită de palmieri, care intra în mare. Văzu nu 
departe acoperişul unei case aşezate printre coline şi deşi 
ar fi avut nevoie de binoclu, nu credea că este o casă a 
familiei Kimberley. Atunci, a cui era? 

Obosită, se aşeză jos şi-şi strânse genunchii la gură. 
La scurt timp după aceea auzi un zgomot; era Ben Thorpe, 
călare. 

— O, ce zi frumoasă! exclamă el. Dar cum ar putea să 
nu fie aşa dacă te-am întâlnit? Cobori şi se aşeză lângă ea. 

— Ce te aduce tocmai aici? 

— Am făcut o plimbare. De ce mă întrebi? E foarte 
departe de casă? 

— Vreo trei mile, te afli pe pământurile familiei 
Thorpe, acum. 

Ea se încruntă. 

— Dar n-am dat de gardul electronic. 

— Acel gard împrejmuieşte doar casa. Sutele de acri 
de teren nu sunt împrejmuiţi. N-ai ştiut? 

— Nu, n-am ştiut că acest pământ vă aparţine. Sau 
este al lui Wetherell? 

El începu să râdă. 

— Legal, este al familiei Thorpe. Al meu. 

Eu o întreţin pe Claire. Wetherell nu i-a lăsat niciun 
cent. Dar nu l-am putut învinui, pentru că ea a vrut 
divorţul. Sigur o să mă întrebi din ce motiv. 

— Nu, spuse Katie foarte calmă, dar nu mă îndoiesc 
că-mi vei spune. 

El începu să râdă. 

— Sunt convins că ştii; nu te deranjează? 

— Sigur că nu. Cu un efort, Katie reuşi să pară 
neinteresată, ştiind că orice ar fi spus va ajunge la urechile 
lui Claire. Ceea ce doreşte Claire nu are legătură cu viaţa 


mea. 

— Nu toate soțiile ar fi aşa de calme, dacă ar fi vorba 
să-şi împartă soţii. 

— Ce vrei să spui? 

— Sasha petrece multe nopţi în casa noastră, sau n-ai 
ştiut? 

— Nu. Katie se gândi la nopţile când Sasha dispărea 
imediat după cină. Ea crezuse că se ducea în atelier pentru 
că începuse să lucreze la un tablou. 

— Sasha a fost întotdeauna foarte apropiat de Claire. 
Dar bănuiesc că au o relaţie frate - soră, nu ştiu ce se 
întâmplă după ce plec la culcare. 

Katie îi evită brusc privirea, ascunzându-şi faţa de el, 
înfigându-şi unghiile adânc în palme ca pentru a îndepărta 
imaginea ce i se formase în minte despre cei doi. 

Acest Ben Thorpe era un maestru în arta insinuării. 

— Ştii că ai putea face ceva în acest sens, continuă 
el. 

— Ce să fac? 

— Să intri în competiţie. Să-l faci pe Sasha gelos, se 
pare că este ceva care merge... 

— Nu mă pot juca astfel cu sentimentele oamenilor. 

— Nici măcar pentru a-ţi salva căsnicia? 

— Nu cu acest preţ. 

— Dacă te răzgândeşti, sunt gata să te ajut. 

— Al cui este calul acesta? îl întrebă Katie pentru a 
schimba subiectul, al tău sau al lui Claire? 

— Este al meu când vin în vizită aici. Este prea 
puternic pentru a se lăsa stăpânit de Claire. Spune-mi, 
Katie, îl poţi convinge pe Sasha să-mi vândă Dreaming? 

Ea izbucni în râs. 

— Observ că îţi place să insişti! 

— Cum să nu, draga mea? Nu renunţ, dacă este 
vorba de cineva pe care o doresc aşa de mult cum te 


doresc pe tine. 

Ea deveni brusc circumspectă. 

— Am crezut că vorbim despre tablou! 

— Chiar asta credeai? El îi făcu un semn cu ochiul, 
zâmbind sugestiv. Sunt un mare admirator al tabloului, dar 
aş fi nebun să-l prefer originalului. Şi dintr-odată mi se 
iveşte ocazia. Katie, nu eşti o naivă, ştii că te doresc. Ce-ai 
zice să devii amanta mea? Nu vreau să te insult, 
menţionând avantajele materiale... dar îţi promit că sunt 
un amant de invidiat. 

— Ben, nu vreau să discutăm acest subiect, dacă 
doreşti să păstrăm o relaţie civilizată. Am un soţ, sunt 
căsătorită... 

— Fireşte, răspunse el sec. A fost doar un gând, sper 
că nu-l vei lăsa să te distragă până când nu vei fi gata să te 
mai gândeşti la propunerea mea. 

El se ridică gata de plecare. Se îndreptară împreună 
spre locul unde-şi lăsase calul. Urcă sprinten în şa, iar 
Katie începu să se întrebe dacă visase cumva, sau acest 
bărbat abia îi făcuse propunerea de a deveni amanta lui. li 
spusese cât se poate de clar c-o dorea. După ce urcă în şa 
şi vru să plece, el îi luă mâna ca să i-o sărute iar Katie se 
înfioră amintindu-şi reputaţia de afemeiat pe care o avea. 

Dimineaţa următoare, Claire o căută în mod special, 
în timp ce Katie lustruia argintăria. Claire purta pantalonii 
de călărie, se părea că venea direct de la lecţiile lui Kim. 

— Vreau să-ţi vorbesc, i se adresă fără altă 
introducere. 

Katei se ridică şi o urmă în birou, cu siguranţa unei 
stăpâne a casei. Se întoarse apoi cu faţa spre ea. 

— Vreau să stai departe de tatăl meu, i se adresă cu 
insolenţă. Katie vru să-i răspundă, dar ea nu-i dădu răgazul 
necesar. Nu încerca să negi, ştiu că v-aţi întâlnit ieri pe 
pământul meu! "Ţi-ai făcut bine temele, ai aflat că merge 


zilnic în zona aceea! 

— Nu vreau să neg că l-am întâlnit, replică Katie. 
Obrajii îi ardeau de furie. De ce aş face-o? Ne-am întâlnit 
din întâmplare. Dacă elţ i-a spus, ar fi trebuit să ştii acest 
detaliu. 

— De fapt, nu el mi-a spus, ci un om de la ranch. Tata 
nu discută detaliile aventurilor sale cu mine, adăugă ea, 
subliind ironic acest lucru. 

Katie avu pornirea s-o lovească peste faţă. 

— În acest caz, îţi sugerez să-l întrebi pe el, dacă nu 
te temi că te va trimite la plimbare. 

— Exact asta va face! exclamă Claire. Nu suportă să 
intervin atunci când vânează o nouă pradă. Am văzut că e 
atras de tine din prima clipă şi a înţeles că rămâi fără un 
ban când Sasha obţine divorţul. 

— Pari foarte sigură că aşa se va întâmpla. 

Lui Claire îi străluciră ochii. 

— Te asigur că va fi aşa. Tocmai vrea să-ţi ceară să vă 
despărțiți în fapt, iar când o va face, unde o să pleci? 

— Departe de aici. De tine. N-am chef să te mai 
ascult. 

— Ba o vei face. Cu o săritură, Claire îi blocă drumul. 
Katie o măsură din priviri. Erau de aceeaşi înălţime, şi 
Katie se întrebă dacă Claire putea s-o oprească să plece, în 
cazul în care încerca. Claire o privi printre gene. Să nu 
încerci, îi spuse ea ameninţător. Sunt mai puternică şi nu 
te las să pleci până nu auzi ce am de spus. 

— Atunci spune o dată, zise Katie. 

Claire păru descumpănită pe moment. 

— Nu-ţi voi permite să pui mâna pe tata şi mai ales 
pe banii lui! 

— Asta te îngrijorează, nu? Ce crezi că va spune dacă 
va afla că m-ai urmărit ca să-mi spui asta? Claire păli şi 
Katie ştiu c-a lovit unde trebuia. Ai spus că nu-i plac 


intervenţiile tale şi bănuiesc că poate fi destul de brutal 
dacă-l nemulţumegşti. La fel ca tine probabil. Mi-a spus că 
te subvenţionează şi acum, deci depinzi de cordonul 
ombilical patern. Cumva spuneai că tatăl tău vrea să mă 
facă amanta lui? Dar tu eşti obişnuită cu postura asta, 
Claire! Te temi că s-ar putea recăsători, mai ales cu o 
femeie tânără, care să-i facă un copil. Te-ar lăsa fără 
moştenire, nu? Citi pe chipul lui Claire că vorbele ei 
ajunseseră la ţintă. Ce este, Claire? Nu-ţi mai ajung banii 
lui Sasha, sau nu eşti aşa de sigură de el precum spuneai? 

Claire îşi ţinea mâna pe mânerul uşii şi cu chipul 
răvăşit de ură o deschise spunându-i; 

— Şterge-o mai repede! Te urăsc! 

Era pentru prima oară într-o înfruntare pe care Katie 
o câştigă detaşat. Triumfătoare, cu capul sus, ieşi; se 
simţea bine. De fapt, se simţea minunat. 

Capitolul 7 

— Nu-ţi face probleme, Katie. De fapt, mă întreb cum 
ai reuşit să pui acest magazin pe picioare, ceea ce nu este 
uşor, şi să ai grijă şi de acest copil minunat, spuse Pat, 
plină de admiraţie. Eu te-am ajutat doar rareori. 

— Cu efort, am reuşit, draga mea. Katie abia reuşi să 
vorbească pe un ton scăzut. Asta înseamnă că nu mai ai 
deloc nevoie de mine? Nu-i plăcea să insiste, dar avea 
nevoie disperată de un loc unde să se ducă, să scape de 
atmosfera insuportabilă din casa aceea. Desigur, s-ar fi pus 
problema unor aranjamente speciale pentru că, probabil, 
Sasha nu i-ar pune la dispoziţie o maşină ca s-o ajute pe 
Pat... 

— Cred că te simţi grozav acolo, multă lume spune că 
eşti foarte norocoasă... 

— Multă lume? repetă Katie. 

— Toți cei care au fost în ultimul timp la magazin, îi 
spuse Pat râzând încântată. Am fost chiar uimită, Katie; ştii 


câţi clienţi au venit ca să afle ceva despre tine? N-am ştiut 
că soţul tău provine dintr-o familie atât de cunoscută. Tu? 

— N-am avut idee. 

— Chiar aşa este? 

— Se pare că da. Aristocraţi din vechea societate a 
Hawaiului, dacă există aşa ceva. Sunt aici chiar de la 
început şi au pus mâna pe o mare parte din pământurile de 
aici şi pe cele mai multe afaceri. Cum este casa? 

— Fabuloasă. 

— Aşa spune toată lumea, întări Pat. Am auzit destule 
despre familia Kimberley de când ai plecat. Toată lumea 
pare să ştie că te afli acolo, că te-ai împăcat cu soţul tău. 
Apoi 1 Pat o întrebă cu jumătate de glas; dar cu Claire cum 
merge? 

— Ce este cu ea? 

— Cam toate femeile care au venit aici au spus câte 
ceva despre ea. Serena spunea că este o frumuseţe, care 
de câţiva ani a pus ochii pe Sasha. Tatăl ei a fost căsătorit 
cu mama lui Sasha, de fapt, se spune că i-a furat-o tatălui 
lui Sasha. Dar Claire era o fetiţă pe atunci şi Sasha într-un 
fel a luat-o sub aripa lui. Mama îi murise, şi tatăl era prea 
ocupat ca să aibă grijă de ea; singura soluţie a fost 
trimiterea ei la o pensiune de fete. Sasha a avut grijă de ea 
în timpul vacanţelor ca un frate mai mare. Acasă nu-i păsa 
nimănui de ea. Când a divorţat de Wetherell, a cumpărat 
pământul de lângă Kimberley. I-au plăcut caii dintotdeauna 
şi cu asta se ocupă, creşte cai de rasă. 

— Înţeleg. 

Auzind întreaga poveste spusă în felul acesta, lui 
Katie totul i se părea plauzibil, dar foarte deprimant 
pentru Claire. Atitudinea lui Sasha faţă de ea se baza pe 
evenimente din copilăria lor. 

— Se mai spune c-a suferit ca un câine, când Sasha s- 
a însurat cu tine. Se pare că nu s-ar fi întâmplat dacă el n- 


ar fi fost plecat într-o croazieră la vremea aceea. Imediat, 
s-a măritat cu Tom Wetherell, care era îndrăgostit de mult 
de ea şi a divorţat imediat ce-a auzit că Sasha este din nou 
liber. Katie, tot se mai ţine după el? 

Katie fu cuprinsă de o puternică dorinţă de a râde. 

— Să fii sigură că aşa este! 

— Păi... draga mea, nu-mi place să te supăr, dar este 
mai bine să fii prudentă. N-o scăpa din ochi pe Claire. Din 
ce mi s-a spus, niciodată nu va renunţa la Sasha. Singura 
dată când a slăbit lesa, el s-a însurat cu tine şi le-a spus 
tuturor că este doar o chestiune de timp până îl prinde din 
nou în mreje. 

O chestiune de timp... repetă în gând Katie. 

Cuvintele lui Pat îi răsunară în minte ca zgomotul 
făcut de un fierăstrău. Deodată, deveni brusc conştientă că 
Pat îi spusese o întrebare care aştepta răspuns. 

— Îmi pare rău, Pat. Ce spuneai? 

— Despre petrecere, Katie. Ce vei îmbrăca? 

— Ai primit invitaţie? 

— Da, una foarte formală. 

— Foarte elegantă, pe cea mai fină mătase. 

— Ciudat, Pat. Trebuie să fie doar un grătar. 

— Katie, nu ştiu de unde ţi-a venit ideea asta, va fi o 
petrecere foarte elegantă. Am înţeles c-a angajat o 
orchestră Hawaiană. Cred c-o să-l rog pe Chuck să mă 
însoţească. Chiar dacă este un fost soţ, poate face impresie 
foarte bună atunci când vrea. 

— Pat, o opri Katie, nu înţeleg... Claire mi-a spus că 
va fi o petrecere între prieteni şi mă pregăteam să mă 
îmbrac cu ceva obişnuit. 

Urmă o tăcere prelungită, apoi Pat spuse încet: 

— Ce-a spus c-o să îmbrace? 

— Un costum de jerse. 

Altă tăcere, mai lungă. 


— O, Katie era un costum de jerse în vitrină la 
Martelle... dacă la acela se referea... Pat se opri, aparent 
redusă la tăcere de imaginea lui Claire în acel costum. 
Katie, adăugă ea brusc, ar trebui să cumperi ceva nou 
pentru petrecerea asta, ceva foarte elegant! De fapt, eşti 
invitată de onoare şi ar fi bine să-ţi dai şi ultimul ban, 
draga mea, să îmbraci ceva care s-o lase cu gura căscată! 

Când Katie ieşi din cabina telefonică era încă uluită 
de informaţiile primite de la Pat. Incă o dată derulă 
discuţia cu Claire în care aceasta îi spusese că va fi o 
petrecere între prieteni şi că poate să îmbrace ceva 
obişnuit. Claire făcuse în mod special asta, pentru ca ea să 
apară prost, sau poate nepotrivit îmbrăcată. Dar de ce 
făcea asta? 

Răspunsul îi veni imediat în minte: s-o umilească şi 
să-i facă pe amicii lui Sasha să-l compătimească, pentru că 
are o astfel de soţie. Şi să-l facă pe Sasha să se gândească 
de două ori, pentru că el în niciun caz nu o va învinui pe 
Claire, ci pe Katie pentru că nu înţelesese bine. Ba poate o 
va învinui pe Katie c-a vrut să-l discrediteze în faţa 
prietenilor. 

Orice era posibil după ce aflase chiar de la Claire că 
era dispusă să facă orice pentru a-l despărţi de ea. 

Trecuse o săptămână de la discuţia lor şi lucrurile 
evoluaseră rapid din rău în mai rău. Cu o zi în urmă, Sasha 
se arătase teribil de rece şi Katie suspectă că amica lui 
Claire îi spusese ceva despre întâlnirea ei cu Ben, deşi nu 
credea că Sasha ar fi gelos. Era mai probabil ca această 
Claire să-i fi relatat distorsionat discuţia avută cu ea în 
birou. 

O vreme, Katie se gândi să apeleze la Ben, să-i spună 
despre amestecul fiicei lui în mariajul ei, dar ştia că nu o 
poate face. Ben se va înfuria citise asta în privirea lui şi 
înţelesese de la Claire că o va pedepsi. 


Ştia că Paul era uluit de comportamentul fiului său şi 
încercă să păstreze un aer de normalitate, dar seara 
trecută la sfârşitul cinei ea era epuizată şi o durea 
stomacul. Sasha a plecat imediat după cină, pentru a se 
vedea cu Claire. 

Apoi, dimineaţa, după conversaţia cu Pat, Katie făcu 
o încercare timidă să rupă tăcerea care se instalase între 
ei. 

— Sasha. Îl prinse tocmai când ieşea din casă. 

— Da? 

— Trebuie să discutăm. Nu mai putem continua aşa. 
Nu ne face bine. 

— Ştii prea bine ce poţi face în acest sens. 

— Adică, să mă umilesc? 

El îi arată un chip foarte dur. 

— Nu, doar să reacţionezi ca o femeie normală care- 
şi doreşte o schimbare. Ai dreptate, trebuie să vorbim. Se 
uită în jur şi o trase într-o încăpere mică folosită pentru 
aranjarea florilor de către Yoshura. Trânti uşa şi 
rezemându-se de chiuveta aflată acolo o privi ciudat: 

— Katie, începu el, când te-am reîntâlnit în Honolulu, 
am fost impresionat de tot ce-ai reuşit să faci pentru tine şi 
Kim. L-ai educat foarte bine, ai înfiinţat acel magazin şi din 
ce mi-a spus Pat nici când ţi-a murit mătuşa n-ai capitulat 
şi ai continuat să lupţi. Eram dispus chiar să aştept până 
vei fi de acord să consumăm căsnicia noastră reluată. Dar 
ideile bolnave pe care le ai legat de bunica şi de Claire! 
Este doar o bătrână bolnavă care mă iubeşte, şi deşi pot să 
admit că amica noastră Claire te mai necăjeşte câteodată, 
numai tu eşti de vină pentru ce ai făcut, arătându-i că eşti 
geloasă! Sincer, nu ştiu dacă ai nevoie de un psihiatru, sau 
de un consilier matrimonial, dar tot ce afişezi nu este decât 
răzgâială! 

Katie îl privi fără să poată spune mare lucru. De unde 


să înceapă? Nu ştia ce simte Claire pentru el? 

— Aşadar, nu consideri că am dreptul să-mi displacă 
faptul că te vezi cu Claire mai mult decât cu mine? 

— Poate că ar trebui să te întrebi care este motivul! 
exclamă Sasha. Claire este una din cele mai vechi prietene 
şi nu renunţ la prietenia ei numai pentru că nu-ţi place ţie! 
în special, adăugă el cu deosebită cruzime, că ea ocupă un 
loc în sufletul meu, la care tu nu vei putea aspira vreodată. 
Dacă asta vrei să-mi ceri, renunţă! 

Deschise uşa, ieşi şi o trânti cu putere. 

Katie rămase clipind des, văzând cum el se îndreaptă 
spre grajduri. Desigur, se ducea s-o caute pe Claire, să-i 
spună tot ce discutaseră, s-o reasigure că-şi pusese 
nevasta la punct! 

Se privi disperată în oglindă observând cât de palidă 
şi devastată era. 

Deodată, sună telefonul atât de strident încât tresări 
speriată şi receptorul căzu din furcă. Apoi îl luă şi 
răspunse. Îşi drese glasul. 

— Alo? 

— Katie, tu eşti? 

Era Ben Thorpe. 

Katie spera ca vocea ei să nu sune straniu. 

— Da, Ben. Ce mai faci? 

— Îmi pare bine c-ai răspuns. Te-am căutat ieri peste 
tot. 

— Pe mine? N-am ieşit ieri la plimbare. 

— Katie, te-am trezit din somn, vocea ta este a cuiva 
care abia s-a trezit. Te-am sunat să reînnoiesc invitaţia pe 
care am mai făcut-o cu câteva zile în urmă. La ora patru îţi 
convine? 

— Astăzi? zise Katie. Ben, dacă te-aş ruga, m-ai putea 
duce până la Honolulu? El tăcu, aparent surprins de 
cererea ei, aşa că ea adăugă: dacă nu poţi, nu este nicio 


problemă. Trebuie să ajung astăzi acolo, singură. 

— Nu, stai o clipă, nu te grăbi să tragi concluzii, mi 
se pare o propunere interesantă. Dar nu e cam departe? 

— Voiam să fac nişte cumpărături, spuse Katie cu 
jumătate de glas. 

— Cumpărături? repetă el. 

— Da, am nevoie de o rochie pentru petrecerea fiicei 
tale. Nu am nimic potrivit, şi abia am descoperit că va fi 
ceva cu pretenţii. 

Ben era încurcat. Apoi începu să râdă. 

— Katie, draga mea, nu înţeleg un singur lucru. De 
altfel, este prima oară când mi se cere să fiu folosit în 
acest scop, dar nu-mi este clar, Katie; ai un soţ, care are 
iaht, avion şi elicopter, de ce nu ţi le pune la dispoziţie? 
Dar nu voi lăsa norocul să-mi scape! La ce oră vrei să te 
duc? 

— Se poate chiar acum? 

— Peste o oră? Trebuie să aranjez cu o maşină şi un 
elicopter. Sunt doar vizitator aici în Hawaii, nu am 
facilităţile de care dispune socrul tău. 

— Ben, nu vreau să faci asemenea cheltuieli pentru 
mine. Să uităm de cererea mea! O să găsesc altă 
modalitate de a ajunge acolo! 

— Nici vorbă, Katie! îmi iei posibilitatea de a-ţi face 
un serviciu? Niciodată! Şi oricum, am şi eu probleme la 
Honolulu, aşa că le-aş putea rezolva acum. Şi ne-am putea 
întoarce cu un avion de linie. Bine? 

— Da, perfect, spuse ea cu jumătate de glas. 
Mulţumesc, Ben. Cum aş putea să te răsplătesc? 

— O să găsesc eu o cale, spuse el râzând. Pentru 
început, am putea include şi cina în escapada noastră? 

Katie se îmbrăcă atent ca să arate bine şi la cina cu 
Ben. 

Îmbrăcă o rochie din crepdeşin cu fusta puţin 


despicată, care-i punea picioarele în evidenţă. Avea o 
culoare mai accentuată, care-i colora obrajii cam palizi. 
Era hotărâtă să arate foarte bine, să se bucure de această 
schimbare. Îşi ridică părul în creştet, ceea ce-i puse în 
evidenţă urechile mici şi diamantele. 

Când o văzu Ben, ea ştiu că arată foarte bine. Katie 
nu putea să nu se bucure de faptul că citea în ochii unui 
bărbat atrăgător că este frumoasă. 

Se aflau pe drum într-o limuzină închiriată când Ben 
se aplecă în faţă şi închise geamul dintre ei şi şofer, apoi îi 
luă mâna, sărutând-o. 

— Ben, te rog, nu face asta... 

— Doar nu vrei să-mi refuzi până şi plăcerea de a te 
tine de mână? Este ceva inofensiv. Katie, ce este între tine 
şi Sasha? o întrebă el brusc. 

— Ce vrei să spui? 

— Katie, nu te mai ascunde de mine! Cât de aproape 
sunteţi de despărţire? 

Nu comunicaţi deloc? N-ai putut să-i ceri să te ducă 
la cumpărături? 

Ai preferat să-i ceri această favoare cuiva pe care-l 
consideri un străin? 

Inima Katiei începu să bată tare. 

— Chiar eşti un străin, Ben? 

Intenţia ei era doar să aducă discuţia spre alt 
subiect, dar văzu din reacţia lui rapidă că nu reuşise decât 
să pară provocatoare. 

— Sper că nu mă consideri astfel! Nu cred că-ţi sunt 
chiar străin! 

— Îmi pare rău, Ben, se scuză ea, a fost o prostie ce- 
am spus. Sper că nu crezi c-am început să flirtez cu tine. 

— Numai puţin! Dar repet ce-am spus: sper să mă 
consideri măcar mai mult decât o cunoştinţă. Ar fi un 
început. Cât despre mine, m-am îndrăgostit. 


Ea roşi. 

— Te rog să n-o faci! Nu vreau să fii afectat! Am 
crezut c-ai înţeles ce ţi-am spus ieri, nu voi deveni amanta 
ta, Ben! 

— A fost o prostie din partea mea să-ţi cer asta! Mi- 
am dat seama imediat ce ţi-am spus acele vorbe. Am vrut 
să te sun de câteva ori ca să-mi cer scuze, dar de fiecare 
dată a răspuns Sasha şi m-a informat foarte glacial că nu 
eşti disponibilă! 

— A făcut el asta? 

— Da, Katie. El nu te vrea, dar te ţine lângă el până 
se hotărăşte ce va face cu Claire. Ea îmi spune că va trebui 
să rămână însărcinată pentru ca să-l facă să se hotărască 
odată. lar eu m-am îndrăgostit de tine, Katie! Slavă 
Domnului că te-am prins astăzi la telefon şi ne-am putut 
vedea. Nu mai vreau să discutăm despre solicitarea mea 
de a-mi deveni amantă, a fost o greşeală; Katie, te vreau ca 
soţie, imediat ce vei divorța de Sasha. Vorbesc foarte 
serios, draga mea. Ştiu că nu sunt ca vârstă foarte potrivit 
pentru o astfel de căsătorie, dar sunt teribil de îndrăgostit 
pentru prima oară în viaţă, adăugă el, şi Katie se întrebă 
câte femei vor fi auzit de-a lungul timpului această 
declaraţie de la Ben Thorpe. 

— Ben, începu ea cu blândeţe, ţi-am mai spus, sunt 
căsătorită. Am un soţ şi... 

— Ai un soţ care te va părăsi curând! Vei rămâne 
singură, iubita mea! Eu te voi aştepta. Mai curând sau mai 
târziu... voi fi acolo, pentru tine. 

— Ce te face să spui asta? îl întrebă ea. 

— Claire, răspunse el de parcă numele ei ar fi fost o 
explicaţie plauzibilă. Îmi cunosc bine fiica, draga mea. N- 
am subestimat-o niciodată, pentru că întotdeauna de mică 
a ştiut ce vrea. Poate că îmi seamănă, dar ea este lipsită de 
scrupule. A fost îndrăgostită dintotdeauna de Sasha. Chiar 


şi astăzi Sasha o consideră victima unor părinţi care au 
neglijat-o. Eu am avut partea mea de vină, nu neg, şi de 
asta mă urăşte Sasha, pentru afacerea cu biata Marjorie. 
Cred că el şi Claire s-au unit în faţa unui duşman comun. 

— Ce vârstă aveau pe atunci? 

— Ea vreo nouă, iar Sasha treisprezece. 

Ştiu, o să-mi spui că nu poţi iubi atât de mult timp 
acelaşi bărbat. Claire poate a mai avut aventuri, dar a 
revenit la el întotdeauna. Şi dacă printr-un miracol, 
căsnicia ta cu Sasha ar supravieţui, Claire ţi-ar sufla în 
spate toată viaţa. 

Katie se înfioră iar el continuă pe un ton indiferent, 
deşi vorbea de propria sa fiică. 

— N-am prea fost atent la ea de la moartea mamei ei, 
am văzut ce se întâmpla cam târziu. Pe atunci îl făcuse pe 
Sasha să fie împotriva noastră a mea şi a lui Marjorie. Tu, 
Katie nu ai nicio şansă. Claire are totul de partea ei, chiar 
şi pe bătrână. 

Cred că este mai bine să renunţi, iubita mea. Te vei 
distruge singură, dacă vei lupta împotriva lui Claire. Sasha 
are mare încredere în ea. 

— Nu pot renunţa, răspunse Katie. Nu este vorba 
doar de Sasha, ci şi de Kim. 

— O, copilul! înseamnă atât de mult pentru tine? 

Katie luă aceste cuvinte drept măsura a puţinei 
înţelegeri pe care Ben o acorda situaţiei. 

— Cum ar putea să nu însemne? 

— Atunci, voi putea să te ajut, poate, zise el repede. 
Am bani mulţi cu care pot angaja cei mai buni avocaţi. 

Katie nu era atât de naivă să creadă că ar cheltui 
atât; poate doar dacă i-ar deveni soţie. 

— Niciodată n-aş declanşa o luptă în justiţie pentru 
încredințarea lui Kim. 

— Biata mea inocentă, n-ai ascultat niciun cuvânt din 


ce ţi-am spus? îl vei avea pe Kim doar dacă va fi Sasha de 
acord să ţi-l lase! Iar Claire va lupta cu dinţii pentru copil, 
dacă asta va însemna să-l păstreze pe Sasha! 

— Este fiica ta, spuse Katie disperată, n-o poţi 
controla? Nu-i poţi impune să nu se mai amestece în 
căsnicia mea? 

Chipul lui Ben deveni dintr-odată foarte dur. 

— Te doresc foarte mult, Katie, şi voi face orice ca să 
te am. N-o voi opri pe Claire, pentru că dacă soţului tău 
nu-i pasă de tine şi nu are grijă de familie, este mai bine 
să-l laşi imediat. A avut două şanse cu tine şi le-a ignorat 
pe amândouă. Acum este rândul meu. 

Ben o prinse în braţe şi o sărută cu ardoare. La 
început, Katie luptă cu el, dar fiind mult mai puternic, cedă 
până când el alese să se oprească. Săruturile lui n-au 
însemnat nimic pentru ea, n-au avut puterea să înnegureze 
niciun moment memoria lui Sasha. 

Chiar dacă Ben era un amant cu experienţă, pentru 
ea nu însemna nimic pe lângă Sasha. În cele din urmă el 
renunţă dar din privirea lui satisfăcută înţelese că nu 
fusese afectat nicicum de lipsa ei de reacţie. 

— Mă întorc la ora cinci, o să cinăm împreună, apoi 
ne întoarcem în Hawaii, murmură el. 

Ea ridică privirea. Maşina oprise în faţa magazinului, 
iar şoferul îi deschise portiera. 

— Ben, nu voi cina cu tine dacă o să mai ai astfel de 
iniţiative, începu ea. 

— Draga mea! îţi promit! îi zâmbi irezistibil şi-i 
sărută mâna. Voi fi foarte reţinut. Nu uita, mi-ai promis că 
luăm cina împreună! 

— Bine, spuse ea. La revedere, până atunci. 

Capitolul 8 

Rămase privind în urma limuzinei; nu credea că Ben 
este îndrăgostit de ea, ci doar că se poartă ca un 


adolescent răsfăţat. Şi-ar fi dorit să se poată îndrăgosti de 
el. Ar fi suportat situaţia mai uşor. Din nefericire, exista un 
singur bărbat care avea puteri asupra ei, şi acela era 
Sasha. 

Se întoarse şi privi pentru prima oară casa. Pat se 
pregătea s-o renoveze, pentru că era plină de schele. 
Zugravii începuseră să curețe vopseaua scorojită. Se 
întrebă ce-o fi gândit Ben când a văzut-o. Cu toate acestea, 
vederea casei îi dădu sentimentul că a pierdut ceva foarte 
drag, că aici se simţise ca acasă, protejată, unde dusese o 
viaţă fără complicaţii. 

— Ce surpriză! exclamă Pat când o văzu. 

Tocmai atunci sună telefonul şi Pat spuse: 

— Desigur, tocmai a ajuns! Acum a intrat pe uşă! 

— Cine este? Cu cine vorbeşti? o întrebă Katie. 

— Cum cu cine? Cu Sasha! E disperat, a sunat din 
cinci în cinci minute. 

— Alo? 

— Katie ce naiba crezi că faci? E o glumă sau ce? 

— Nu ştiu la ce te referi. l-am spus lui Yoshura unde 
plec. 

— O, desigur am primit mesajul şi implicaţiile. Ce 
naiba cauţi acolo? 

— Am venit la Honolulu să fac cumpărături. 

— Atunci cumpără! replică el furios. Să termini până 
ajung acolo! 

— Tu, aici? 

— Fireşte, zise el ironic. Ajung în câteva ore şi aş 
vrea să fii acasă la ora aceea aşteptându-mă, dacă nu, 
întorc toată insula pe dos şi tot te găsesc! Te previn, Katie, 
nu mă face să te caut! 

Katie puse receptorul în furcă şi o privi lung pe Pat. 

— Cred că Sasha nu este în toate minţile. De ce să-i 
pese că mă duc la cumpărături? 


Pat se încruntă. 

— Din cât mi-am dat seama când a sunat prima oară, 
nu faptul că erai la cumpărături l-a deranjat prea tare, ci 
persoana cu care ai venit aici. Cu cine ai venit, Katie? 

Katie roşi. 

— Cu tatăl lui Claire. 

— Cu tatăl lui Claire? De ce s-ar supăra Sasha în 
acest caz? 

— Sasha nu-l place deloc, deşi Ben este un tip 
amabil. După cum merg lucrurile, este singurul meu 
prieten în Hawaii. Katie nu pomeni nimic de propunerea 
lui Ben. L-am rugat să mă aducă aici ca să-mi iau carnetul 
de cecuri. Vreau să-ţi ascult sfatul şi să-mi cheltuiesc 
economiile pe ceva adecvat pentru petrecere. M-am 
săturat să fiu luată drept o păpuşă care poate fi manevrată 
de toată lumea. M-am săturat de mutrele lui Claire. 

Pat fu şocată de amărăciunea din glasul lui Katie. 
Aparent, rămăsese aceeaşi, dar această notă de furie, de 
dorinţă de a fi remarcată, nu-i era caracteristică. Lui Pat i 
se păru că este nefericită şi că n-a prea dormit destul în 
ultimul timp. 

— Katie, ce este cu tine? 

Katie îşi ridică ochii din maldărul de hârtii, oftă lung, 
şi recunoscu: 

— Sunt într-o încurcătură teribilă. 

— Mi se pare firesc! Claire Wetherell este o femeie 
căreia nu-i pasă ce metode foloseşte pentru a pune mâna 
pe bărbatul dorit. Nu m-ar surprinde ca tatăl ei să fie la fel. 
Sasha nu are deloc încredere în el. De asta e furios pe tine. 

De fapt, e gelos pe tine, Katie. Aşa mi s-a părut când 
am vorbit ultima oară cu el. 

— Draga mea, Sasha poate fi furios, dar te asigur că 
nu şi gelos! Ar fi gelos dacă i-ar păsa vreun pic de mine, 
dar... nu-i pasă... încheie ea cu un oftat. Căsnicia noastră 


este terminată. 

— Katie! Eşti conştientă de ce spui? 

— Desigur. Vreau să spun că a câştigat Claire. Ne-a 
stricat căsnicia; nu vreau să intru în detalii despre 
metodele folosite, dar a mers. I-a spus minciuni lui Sasha 
despre mine, iar el a crezut-o. 

— Nu prea sună a bărbatul pe care l-am cunoscut, 
zise Pat. 

Katie ridică din umeri. 

— Bunica lui a susţinut-o în totul. Îl vrea însurat cu 
Claire. 

— Da, am auzit de asta, spuse Pat. Dar Katie cum poţi 
discuta totul atât de calm? Şi Kim? 

O umbră de durere străbătu chipul lui Katie. 

— Il pierd cu fiecare zi care trece, Pat. Claire mi-a 
spus că va câştiga şi aşa a fost. Mi-a spus că mi-l va lua şi 
pe Kim şi asta a făcut. Se întâmplă sub ochii mei şi nu pot 
face nimic ca s-o opresc. Este prea vicleană. 

Pat fu cuprinsă de furie. Katie părea înfrântă. 

— Sper că vei lupta, nu? 

Katie ridică din umeri epuizată. 

— Este deja o bătălie pierdută. Dacă ar fi doar Claire, 
dar şi Sasha... 

Pat era îngrozită. 

— Katie, sper că vei lupta... doar nu vrei să laşi 
devoratoarea asta de bărbaţi să-ţi ia şi copilul! Cât despre 
soţul tău... Pat se opri prea conştientă de nedreptatea care 
i se făcea prietenei ei. 

Katie părea pe marginea prăpastiei. Plecase cu o 
săptămână în urmă cu bucurie în priviri, iar acum părea că 
nu mai speră la nimic! 

— Mă întreb uneori dacă nu este mai bine să dispar 
din viaţa lui Kim. l-ar fi şi mai greu şi ar fi foarte confuz 
dacă părinţii lui ar trăi separat, trăgându-l fiecare spre el. 


Sasha are dreptate. 

Pat nu mai ştia cum să reacționeze. Privind-o pe 
Katie realiză că nu putea discuta raţional cu ea acum în 
starea în care era, aşa că schimbă subiectul. 

— Katie, mai discutăm după petrecere. Eşti prea 
supărată acum. Mai bine du-te la Martelle să-ţi cumperi 
ceva frumos. 

— Ceva gen Claire? o întrebă Katie cu o privire 
stinsă. 

— M-am gândit la acel costum de jerse şi ştiu prea 
bine că ea n-ar purta aşa ceva la o petrecere. Acum du-te, 
Katie şi cumpără tot ce trebuie: lenjerie, pantofi... 

— Nu prea am timp. Sasha spunea că va veni într-o 
oră sau două şi vrea să termin până atunci. 

— Lasă-mi-l mie pe Sasha! îl calmez eu dacă întârzii. 
Ai bani de ajuns? 

— Am vreo cinci sute de dolari în cont. 

— Dacă nu sunt de ajuns, spune-le cine eşti; vor fi 
bucuroşi să-ţi dea pe credit. 

Katie se întoarse după vreo trei ore, pe când Pat 
aştepta un client. 

— Ai găsit ceva? o întrebă imediat ce aceasta intră în 
magazin. Observă cutia verde cu litere aurii şi panglici 
asortate pe care sta scris mare numele unui magazin la fel 
de scump ca Martell. 

— Nu mi-au plăcut prea mult rochiile de acolo, erau 
prea decoltate pentru gustul meu, aşa că m-am dus în altă 
parte. A venit Sasha? 

— Da, a venit, spuse Pat cu un zâmbet satisfăcut pe 
chip. Este la telefonul din bucătărie. A venit şi tatăl lui 
Claire, adăugă ea sugestiv. 

Katie se opri. 

— S-a întâmplat ceva? 

— Nu prea. Au vorbit între patru ochi, dar l-am auzit 


spunându-i că nu mai ai nevoie de el să te ducă acasă, 
pentru că te va duce el. Tatăl lui Claire s-a retras fără o 
vorbă. N-a făcut scene, dar nici n-a renunţat prea uşor. 

— Presupun că nu, adăugă Katie. 

Pat zâmbi. 

— Nu mi-ai spus că este un bărbat încântător. De 
fapt, este chiar frumos. Am vorbit câteva minute înainte să 
plece şi m-a făcut să-i promit un dans. Nu ştiu dacă a 
pierdut vremea pe aici pentru ochii mei frumoşi sau pentru 
că sunt cea mai bună prietenă a ta. Oricum, abia aşteaptă 
să ne întâlnim la petrecere. 

Katie zâmbi, pierită. 

— Şi eu. 

Sasha puse jos receptorul şi intră încruntat, dar apoi 
chipul i se destinse. Era îmbrăcat în costum crem care-i 
punea în valoarea tenul măsliniu. Spre uimirea lui, Katie îi 
zâmbi. 

— Bine ai venit, Katie; ţi-ai făcut cumpărăturile? apoi 
se uită la ceas. Trebuie să ne grăbim, ca să prindem toate 
legăturile. Katie fu surprinsă. Se aştepta la ostilitate din 
partea lui şi de aceea fu uimită de politeţe. Ce se 
întâmplase în dimineaţa asta? Zile întregi, Sasha se 
comportase ca şi cum abia suporta ideea de a fi cu ea în 
aceeaşi încăpere, iar acum, brusc, devenise prietenos. Găsi 
însă o explicaţie posibilă. Vorbise cu Ben şi aflase că acesta 
era dornic s-o ia de soţie. 

Katie gemu de indignare la ideea că se făcuse un 
schimb cu ea, că fusese folosită ca o marfă. Indignarea ei 
explodă. 

— Ce s-a întâmplat cu tine, Sasha? Te grăbeşti să te 
întorci la Claire? 

Sasha se crispă. 

— Las-o mai domol, Katie, n-am chef de meschinării. 

— Adevărat? Ei bine, nu vreau să mă grăbesc doar ca 


să-ţi fac pe plac. De ce te-ai deranjat să vii până aici? Ben 
mă aducea acasă oricum, şi înainte de asta urma să cinăm. 

Sasha deveni şi mai tensionat. 

— Observ că tu şi Ben v-aţi cam împrietenit în ultimul 
timp, aşa este? 

Asta este specialitatea lui Ben să se împrietenească 
repede cu nevestele altora! 

— Pentru mine a fost ceva plăcut, mai ales că toată 
săptămâna am fost tratată ca un gunoi! Cel puţin el s-a 
purtat frumos cu mine! 

— Ben Thorpe este drăguţ numai când vrea să fie! 
Vocea lui batjocoritoare era plină de sarcasm acum. Nu-ţi 
trebuie prea mult creier ca să înţelegi că toată atenţia lui 
nu are decât un scop; acela de a te duce în patul lui! 

Katie roşi. 

— Cum îndrăzneşti să sugerezi că... 

— Încearcă să gândeşti măcar o dată, o opri Sasha. 
Nu există zboruri comerciale de linie la ora asta, dar Ben 
Thorpe ţi-a propus să vă întoarceţi în acest fel, nu? Ar fi 
urmat nişte scuze bine formulate, dar ar fi fost prea târziu 
ca să mai facă alte aranjamente şi n-ar fi existat altă 
soluţie decât să rămâneţi la hotel, în Honolulu! 

— Nu cred că Ben s-a gândit la aşa ceva, nu este ca 
tine. E bun şi amabil... 

— Adevărat? Păcat că nu eşti măritată cu el. 

— Nu este prea târziu să fac o schimbare! 

— Ce vrei să spui? 

— Ce ai auzit! Mi-a propus să mă mărit cu el! 

Chipul lui Sasha căpătă o expresie atât de 
amenințătoare încât Katie ţipă de frică şi când întinse 
mâna spre ea se dădu un pas înapoi ca să nu rişte să fie 
lovită. Sasha o prinse de mâini cu putere, o luă în braţe, 
strivind-o la pieptul său. Apoi, o sărută. N-a fost un sărut 
obişnuit, ci o explorare în forţă cu scopul de a o pedepsi, 


de a o readuce imediat la supunere. Ea nu putea să facă 
vreo mişcare. îi simţea trupul atât de aproape de alei. 

Apoi o îndepărtă brutal şi i se adresă cu dispreţ: 

—  Ascultă-mă, proastă mică! Să nu te mai aud 
vreodată pronunţând numele lui Ben Thorpe! N-am lovit 
niciodată o femeie, dar dacă te mai aud vreodată rostindu-i 
numele, o voi face! Ai înţeles? 

Tocmai atunci, Pat deschise uşa. 

— Sasha, a sosit taxiul. 

Katie îşi imagină că amica ei auzise toată discuţia lor. 

— Plecăm de aici imediat, aşa că i-aţi cumpărăturile! 

Katie nu putea merge singură şi Sasha văzu asta. O 
trase spre bucătărie, prin magazinul lui Pat care asista 
speriată la scenă, apoi o scoase în stradă, unde aştepta 
taxiul. Şoferul se uită la Sasha care fierbea de furie şi-i 
deschise portiera în grabă, iar Sasha o împinse pe 
bancheta maşinii. 

— Nu numai că nu vei mai rosti vreodată numele lui 
Ben Thorpe, dar nu vei mai accepta vreo invitaţie din 
partea lui! O să-i spun mâine că nu mai este acceptat în 
casa tatălui meu! 

— Eu... 

— Nu vreau explicaţii... 

Katie îl privi prudentă. Îşi frecă braţele, conştientă că 
a doua zi va avea vânătăi în locul de unde o prinsese 
Sasha. 

El i se mai adresă o dată când ajunseră la aeroport. 

— Elicopterul este ocupat, aşa că ne întoarcem cu un 
avion de linie. Aranjează-ţi părul. 

Când urcară în avion şi-şi ocupară locurile, Sasha 
comandă apă minerală şi un sherry pentru ea fără însă s-o 
întrebe. După aceea nu-i mai adresă niciun cuvânt şi Katie 
se pregăti să suporte singură zborul. 

Când coborâră din avion, Sasha porni înaintea ei cu 


paşi mari lăsând-o să alerge după el, cu cutia rochiei în 
braţe. 

— De ce te grăbeşti aşa? îl întrebă. 

— S-a întâmplat ceva acasă, îi spuse rece. Şeful 
poliţiei mi-a răspuns la telefon când am sunat. 

Ea simţi că-şi pierde răsuflarea şi se luptă să se 
controleze. 

— Dumnezeule, de ce nu mi-ai spus? Este vorba de 
Kim, nu? S-a rănit... 

— Mi-a spus că nu este nimeni rănit, dar că trebui să 
ajung cât mai repede acasă. 

Sasha a continuat să meargă cu paşi repezi spre 
maşină, arătându-i că dacă nu se grăbea, avea toate 
şansele să rămână acolo. 

— Eşti un nemernic! strigă Katie cu ultimele puteri. 

Când motorul maşinii porni, ea abia se agăța 
disperată de portieră. Nici nu apucă bine să se aşeze pe 
bancheta din spate. 

— Ce s-a întâmplat acolo? insistă ea. 

Sasha nu-i răspunse. 

— La naiba cu tine, Sasha! Răspunde-mi! 

— Taci! 

Şi ea tăcu. 

Drumul cu maşina ar fi durat o oră în condiţii 
obişnuite, dar făcură jumătate din acest timp Katie 
ţinându-se cu mâinile de scaun aruncată de o parte şi de 
alta a maşinii. 

— Sasha, dacă murim, nu rezolvăm problema... 

Sasha o ignoră, dar ajunseseră la poarta casei care 
se deschise printr-o simplă atingere a unui buton 
electronic şi în cele din urmă maşina opri cu un scrâşnet 
de roţi în faţa casei. 

Katie răsuflă uşurată. 

— Sasha, te rog, ce este? 


— Şeful poliţiei mi-a spus că este vorba de o răpire. 
Katie simţi că nu mai are aer. Nu ştia la ce să se aştepte 
dar cu siguranţă nu la asta. Singurul copil care se afla la 
ranch era Kim! Se agăţă disperată de braţul lui Sasha. 

— O răpire? Dumnezeule, Kim... 

— Ţi-am spus că acum e în siguranţă. 

Katie încercă să deschidă portiera maşinii, dar 
mâinile n-o ascultau. El cobori şi-i deschise. 

— Încearcă să te linişteşti, îi spuse când văzu că 
tremură. Au fost primele vorbe normale pe care i le-a 
adresat. 

Intraseră deja în casă şi văzură un grup de oameni, 
pe Paul, poliţişti... 

Paul îi veni în întâmpinare: 

— Katie nu te speria... 

Katie trecu de el. Kim stătea pe o canapea ţinându-l 
în braţe pe Sammy, iar străbunica se afla lângă el şi-i 
dădea îngheţată. 

— Mami, strigă Kim! Ştii ce mi s-a întâmplat mie şi 
bunicului? Ne-a furat un om, dar apoi ne-a dat drumul! 
apoi se întoarse spre Sasha: tată, polițistul m-a adus într-o 
maşină cu sirenă! 

— Ce s-a întâmplat, de fapt? întrebă Sasha. 

— Tatăl şi fiul dumneavoastră au fost răpiți de un 
grup în după-amiaza asta. Dumneavoastră eraţi de fapt 
ţinta atacului, dar nefiind aici v-au luat tatăl şi fiul. Apoi şi- 
au dat seama că au făcut ceva fără rost şi i-au lăsat la 
marginea domeniului. Dar căţeluşul a contribuit şi el la 
învălmăşeala generală prin lătratul lui şi alergarea în 
spatele maşinii. Oricum, noi poliţiştii, ne-am orientat şi 
după lătratul lui. 

— Este un căţeluş foarte inteligent, spuse şi madam. 

Paul şi Sasha pufniră în râs şi întreaga atmosferă se 
relaxă. 


— Voi lăsa câţiva oameni aici, spuse şeful poliţiei; nu 
cred că va fi nevoie de ei, cei doi sunt acum la răcoare şi 
oricum n-au avut mintea necesară să pună la cale o răpire. 

Katie, care-şi ţinea fiul în braţe, se trezi faţă în faţă 
cu madam Kimberley. 

— Cred c-ar fi bine să-l duci la culcare, Katie, după 
aventura asta. Vrei să-l trimit pe Yoshura să te ajute? 

— Nu cred că este nevoie, mulţumesc, răspunse 
Katie, uimită că madam putea să vorbească şi ca o femeie 
normală, fără s-o persifleze. 

Mai târziu, Katie fu trezită de Sasha. Adormise lângă 
patul lui Kim, îmbrăcată cum venise de pe drum. 

— Katie, vino să te duc la culcare, îi spuse el. Nu-ţi 
este foame? 

— Nu, vreau doar să dorm, murmură ea. Sasha o 
prinsese în braţele sale puternice şi o ţinea strâns. 

Simţindu-l atât de aproape, n-ar fi vrut să-l mai lase 
să plece. 

Sasha o ridică în braţe şi o duse în camera ei, unde 
după ce o aşeză pe pat îi descheie nasturii rochiei. 

— Nu pleca, Sasha, şopti ea. 

— Katie, cred că nu ştii ce-mi ceri... murmură el. 

Ea deschise ochii şi deodată camera începu să se 
învârtă. 

— Katie, eşti obosită, speriată, şi nu ştii ce-mi ceri; 
nu pot sta cu tine. 

Deodată ea realiză ce spusese, realiză că era într-o 
situaţie penibilă şi roşi. 

Îşi aminti că Sasha prezisese că va veni şi momentul 
acesta când îl va implora să stea cu ea. Ar fi vrut să-şi 
ascundă faţa de ochii lui de ruşine. 

— Acum sunt trează şi ştiu ce spun. Te rog să pleci 
imediat. 

— Katie, iubito... 


— Te rog să pleci, Sasha. 

El rămase o clipă privind-o neştiind ce să facă. 

— Katie, te-am adus aici pentru că erai epuizată şi 
pentru că mâine trebuie să te trezeşti devreme. 

Ea încuviinţă în tăcere fără să ştie ce-i spunea el. 

Sasha mai aşteptă o secundă ca ea să-i pună vreo 
întrebare, dar văzând că asta nu se întâmplă, îi spuse: 

— Bine, în acest caz, plec. Noapte bună. 

Katie aşteptă să-l vadă plecat, apoi se duse şi încuie 
uşa, după care dădu drumul la toate lacrimile nevărsate 
până atunci. 

Capitolul 9 

A doua zi dimineaţă, Katie se afla alături de Sasha pe 
drum spre Kaui, cu un cowboy laconic care mesteca mereu 
tabac şi conducea elicopterul de parcă ar fi fost pe spatele 
calului. Kaui, Insula Grădină, insula înverzită. Legenda 
spune că aici s-ar fi născut curcubeul deasupra crestei 
muntelui permanent înverzit. Tot aici trăiau oameni mici 
de statură, menehune, iar zeiţa focului, legendara Pele, se 
născuse tot aici pentru ca să aprindă focul în vetrele 
vulcanilor care împânzeau insula. 

De când venise în Hawaii, Katie îşi dorise să vadă 
insula aceasta, dar nu astfel şi mai ales nu fără Kim. După 
răpirea copilului şi după respingerea lui Sasha din noaptea 
trecută, nu se aşteptase ca Sasha să lase copilul şi să plece 
doar cu ea în această călătorie. 

De dimineaţă, de cum se treziseră şi Sasha o 
anunţase că vor pleca fără Kim, ea făcuse o scenă de 
isterie, refuzând să meargă. Dar el îi arătase că la fiecare 
douăzeci de metri se afla câte un poliţist şi că nu i se putea 
întâmpla nimic copilului. Ea continuase să tipe până când 
Sasha o zgâlţâise cu putere ca s-o liniştească. Din acel 
moment realizând că făcea crize de isterie, ea încercă să 
se calmeze. Dar apoi începuse să-l tachineze cu petrecerea 


dată de Claire. 

— Dacă nu ajungem al timp la petrecere? Ce va 
spune Claire? Eşti sigur că vrei să-ţi înfurii iubita? 

Sasha o privi urât. 

— Taci din gură, Katie. Dacă vrei să mă faci să rămân 
acasă, nu vei reuşi! Nu voi pierde petrecerea! 

— Dar ce ai vrut brusc să vezi Kaui? 

— Am crezut că nu vei pune întrebarea. O să-ţi spun 
în elicopter. 

Drumul spre Kaui a fost direct şi oarecum scurt. 

— Ştii ceva despre insula asta? o întrebă el văzând că 
privea ca vrăjită plajele insulei, care se puteau vedea 
destul de clar de sus. 

A fost primul lor schimb normal de cuvinte de când 
au plecat de acasă. 

— Nu ştiu decât că este cea mai veche insulă, după 
geologi; a fost prima descoperită de căpitanul Cook, în 
1778. A fost lăsată în stare naturală, parţial din cauza 
dificultății de a construi drumuri şi a dorinţei locuitorilor 
de a fi păstrată în stare naturală. Cândva, Kaui era 
acoperită de plantaţii de trestie de zahăr, dar acum s-au 
fragmentat în mici ferme. L-am rugat pe Joe să ne facă un 
tur al insulei. 

Katie îl privi lung pe Sasha, aflat foarte aproape de 
ea. Când se aplecă să-i arate ceva, mâna lui se aşeză pe 
genunchiul ei. 

— lată şi Waialeale, cel mai ploios loc de pe pământ, 
o informă el, iar acolo poţi vedea Alahi Swamp. Este locul 
râvnit de iubitorii de păsări şi de botanişti. Iar acolo este 
canionul Waimea. Ar putea fi numit paradisul vânătorilor 
pentru că abundă în boi sălbatici, fazani, capre sălbatice. 
De fapt, doar ele pot urca acest canion. Sasha îşi 
recăpătase umorul. Uitase de cearta lor, sau peisajul îl 
făcea bine dispus? 


Katie nu se putea bucura de această excursie, 
neştiind motivul pentru care fusese adusă aici. 

Deodată, Sasha începu să se foiască în scaun. 

— Katie, începu el. 

Ea făcu un efort să-l privească; era prima oară în 
această zi când se uita la el. Erau amândoi îmbrăcaţi sport. 
Privindu-l, Katie realiză că atunci când râdea avea genele 
atât de lungi, ca ale lui Kim şi-i atingeau obrazul. Avea 
cearcăne pentru că probabil nu se odihnise noaptea 
trecută şi o privea speculativ, lucru care ei îi readuse în 
minte noaptea trecută când îl rugase să stea cu ea. 

— Cred că te întrebi de ce te-am adus aici, începu el. 

— Nu pot spune că nu mi-am pus întrebarea, admise 
ea. 

— Aici mi-aş dori să trăiesc, pe Kaui. 

Katie era uimită. Ce motiv ascuns îl făcuse pe Sasha 

s-o aducă aici, mai ales astăzi? Nu se aşteptase la asta. Să 
vrea să trăiască aici pe Kaui fără tatăl lui. Pentru numele 
lui Dumnezeu, bunica lui ştia asta? 
N — Vezi tu, continuă el, avem foarte mult pământ aici. 
Inainte de a muri, bunicul a vândut trestia de zahăr iar 
pământul l-a parcelat, din cine ştie ce motive. Probabil 
pentru că nu mai era atât de profitabil să cultivi trestie de 
zahăr. Unchiul meu, Oscar, şi-a păstrat pământul vreo cinci 
sute de acri, şi creşte vite. Trăieşte aici cu mătuşa Ellie, nu 
au copii şi au peste două mii de vite. 

— Ca şi tatăl tău? 

— Da, dar cu o diferenţă. Unchiul Oscar n-a arătat 
niciodată că ar avea bani. Spre deosebire de tata, el n-a 
agreat publicitatea, aşa ca tata sau ca mama. De pe urma 
mamei presa a trăit mult timp; i-a exploatat căsătoriile, 
divorţurile, lucruri de genul acesta. lar la tata au ajuns 
ecourile. 

La fel şi la tine, se gândi Katie. 


— De asta vreau să plec de aici cel puţin până se mai 
calmează lucrurile. Unchiul mi-a cumpărat pământ foarte 
roditor aici şi construiesc o casă, aici vreau să crească fiul 
nostru. 

Katie îl ascultase cu atenţie, dar despre ea nu 
menţionase nimic. 

Între timp elicopterul aterizase. 

Mestecându-şi tutunul în continuare, Joe, pilotul, îl 
întrebă pe Sasha: 

— Ai idee pe la ce oră ne întoarcem? 

— Nu ştiu, dar după-amiază, oricum. 

Sasha sări şi o ajută să coboare şi pe ea. Deodată, 
Sasha fu îmbrăţişat, iar Katie abia avut timp să se întoarcă 
să vadă un bărbat masiv ca un urs în cizme de cowboy. 

— Oscar! exclamă Sasha reuşind să scape din 
îmbrăţişarea voinicului. Mă bucur să te văd! 

— De mult timp aştept ziua asta! exclamă omul. 

— Oscar... ea este Katie... 

— Nu trebuia să-mi spui, mi-am închipuit! 

Oscar o îmbrăţişă şi pe ea, iar Katie se temu chiar că- 
i va rupe oasele. Dar privind în ochii lui plini de bunătate, 
Katie îşi spuse că-i plăcea acest om. 

— Sper că nu te-am speriat, draga mea. De când nu 
ne-am mai văzut, băiete? Katie, era cel mai bun cowboy al 
meu când era doar un copil. Mi-a părut tare rău când l-am 
pierdut, pentru că a plecat la oraş să picteze. Apoi Oscar 
se întoarse spre Sasha: fata asta se întreabă dacă sunt cu 
adevărat unchiul tău. Nu semănăm deloc. Dar îţi spun eu 
că sunt unchiul acestui bărbat frumos. Dacă nu mă crezi 
stai s-o cunoşti pe Marjorie! Este o frumuseţe cum n-ai mai 
văzut, spre deosebire de mine, care sunt urât ca un 
urangutan. Dar unde este cel mic? Am crezut c-o să-l aduci 
cu tine. 

— L-am lăsat cu tata, spuse Sasha. Am vrut să vin 


astăzi aici doar cu Katie, să vadă insula. Data viitoare îl 
aduc. 

— Ellie va fi dezamăgită. 

Urcară într-o maşină şi traversară orăşelul Lihue. Era 
un oraş mic cu case cu două etaje, care aminteau de 
legendele din vestul sălbatic de odinioară. 

Când ajunseră la casa lui Oscar, Katie o privi lung, 
pentru că nu avea nimic în comun cu ranchul modern al 
familiei Kimberley. Era o casă cu două etaje din lemn, cu 
verandă şi balcon cu foarte multe flori, de cele mai felurite 
culori şi miresme. 

Oscar fluieră, iar Sasha vru să-i spună ceva dar nu 
mai apucă, pentru că se deschise uşa din faţă şi şase 
căţeluşi ieşiră, urmaţi de o femeie drăguță cu părul 
castaniu, mică de statură. 

— Sasha! exclamă ea şi se aruncă în braţele lui. 

— Ellie! 

Deodată, Sasha se crispă şi-şi lăsă mătuşa din braţe, 
iar ea, care-i urmări privirea, văzu că în pragul casei se 
afla o femeie mică de statură, graţioasă, cu cel mai frumos 
chip din lume şi o coamă de păr roşu. Părea de vreo 
patruzeci de ani, deşi Katie ştia că are cincizeci şi cinci. O 
recunoscu imediat; era Marjorie Tillotson, mama lui Sasha. 

Marjorie cobori treptele şi pe măsură ce se apropia, 
Katie observă că distanţa o favorizase, pentru că de 
aproape femeia avea riduri în jurul gurii şi alte riduri de 
expresie. 

— Am chemat-o pe Marjorie când am auzit de Kim, 
începu Oscar. 

— Şi de ce n-am fi făcut-o? spuse Ellie. Doar este 
bunica lui! 

Marjorie îşi drese glasul cu oarecare nervozitate. 

— Te deranjează, Sasha? 

Katie observă că aceşti trei oameni se temeau de 


reacţia pe care ar fi putut s-o aibă Sasha. 

— Nu mă deranjează, mamă, chiar mă bucur să te 
văd! răspunse Sasha râzând, iar cei doi oftară uşuraţi. 

Katie înregistră faptul că Oscar şi soţia lui se temeau 
de reacţia pe care ar fi putut s-o aibă Sasha la vederea 
mamei sale. 

Marjorie îl îmbrăţişă. 

— Îţi mulţumesc, dragul meu, îi spuse. 

Apoi Sasha i-o prezentă pe Katie şi cele două se 
îmbrăţişară. Spre uimirea ei Katie o plăcu imediat pe acea 
frumoasă şi sofisticată doamnă. 

Cu acestea, intrară în casă. 

— Ellie face totul, noi nu avem servitori, le spuse 
Oscar. 

— Nici măcar bucătăreasă? o chestionă Sasha. 

— Nimeni nu poate găti la fel de bine ca mine, se 
lăudă Ellie. 

Oscar începu să râdă. 

— Adevărul este că nu suportă altă femeie în 
bucătăria ei. Katie, cred că te întrebi cum un urs ca mine a 
reuşit să facă o femeie mignonă şi atât de drăguță să se 
mărite cu el! O să-ţi spun eu cum s-a întâmplat. Bunicul 
meu a venit aici prin anii '90 din Texas şi s-a îmbogăţit cu 
trestie de zahăr şi ananas. Noi cei din familia Tillotson am 
fost întotdeauna înnebuniţi după femeile minione şi după 
fotbal. Când mi-a venit şi mie vremea, am început să joc 
fotbal, am văzut-o pe Ellie, mi-am spus că este momentul 
am cerut-o şi ea m-a acceptat. Şi ca să nu mă plictisesc 
stând degeaba, am început să cresc vite. Mai apoi, am 
cumpărat mult pământ şi mi-am diversificat afacerile. Iar 
acum am cumpărat pământ pentru Sasha, care mi-a spus 
că vrea să vă stabiliţi aici împreună cu fiul vostru. Ştii, 
Katie, pentru ca un bărbat să fie fericit trebuie să facă 
ceea ce-i place. La fel şi femeia. 


Cred că tot ce s-a întâmplat cu Marjorie a avut 
aceeaşi cauză. În esenţă, ea este o femeie simplă. 

Oscar o conduse în bucătăria lui Ellie. 

— Nici nu ştii cât mă bucur că Sasha nu s-a însurat 
cu nesuferita aceea, Claire Thorpe! zise Ellie. Eu pot să 
accept multe lucruri, dar pe ea n-aş putea s-o accept în 
preajma mea. 

Katie o privi lung, dar când ieşi Oscar, Ellie îi spuse: 

— Ei bine, Katie, iubito, despre ce este vorba? Am 
văzut cum ai pălit când am pomenit de Claire Thorpe. 

— Nu este nimic, numai că nu-mi place nici mie. 

— De ce am impresia că este ceva mai mult? 

— Ellie, începu Katie, nu vreau să vă faceţi planuri că 
vă voi fi vecină, nu voi locui cu Sasha în casa aceea. 

— Ce încerci să-mi spui, Katie? 

— Situaţia lui Sasha este puţin... încurcată. 

— De ce să fie încurcată, Katie, doar eşti soţia lui, 
nu? 

— N-aş fi spus nimic, admise Katie, dar ai fost foarte 
bună cu mine. Cred că nu ştii că eu şi Sasha am fost 
despărțiți cinci ani? lar când ne-am reîntâlnit, el era 
logodit cu Claire. 

— N-am ştiut nimic! spuse Ellie oarecum revoltată, 
Sasha nu mi-a spus. Dar dacă ar fi vrut să se însoare cu 
Claire ar fi făcut-o, nu? Cineţ i-a spus de logodna lor? 
Sasha? 

— Nu, Claire mi-a spus. Şi madam Kimberley. 

— A! Ellie făcu o grimasă. Cele două au colaborat 
foarte bine în toate nenorocirile pe care le-au pus la cale. 
Asupra noastră însă n-au avut rezultat. Eu fac parte din 
familia lui Marjorie, iar pe ea a urât-o dintotdeauna. 

— Da, ştiu, spuse Katie. 

— Cine ţi-a spus? 

— Ben Thorpe. 


— Este şi el aici? Nu este de mirare că Sasha a venit 
să-i grăbească pe muncitori să termine casa! Katie, vreau 
să ştiu doar dacă îl iubeşti pe Sasha? 

— Din toată inima. 

— Atunci, spune-i-o. Eşti soţia lui, aveţi un fiu, nu ştiu 
de ce îţi faci probleme. 

Părea foarte simplu din punctul ei de vedere, dar 
Katie nu apucă să-i răspundă pentru că în încăpere intră 
Marjorie, cu ochii roşii de plâns. 

— Voi merge cu voi să-mi văd nepotul apoi plec 
mâine. 

— Nu pleci nicăieri, Marjorie Tillotson! Katie are 
probleme, vezi cu ce poţi s-o ajuţi, adăugă Ellie. 

Marjorie ridică privirea. 

— Ce fel de probleme ai, Katie? 

— Nu ştiu dacă sunt... 

— Am înţeles: Claire Thorpe! Tot mai face rău? Iar tu 
nu ştii cum s-o învingi, nu? Sasha ce spune? 

— Cred că-mi va cere divorţul curând, ca să se poată 
căsători cu ea, se confesă Katie. 

Marjorie îi ceru detalii, apoi, după ce schimbă priviri 
cu Ellie, zise: 

— Se pare că ai nevoie de ajutor. Dacă ar fi fost vorba 
doar despre Claire... dar se pare că madam este de partea 
ei. lar dacă fosta mea soacră o vrea pe Claire, este 
periculoasă. I-ai spus lui Sasha? 

— Nu! exiamă Katie. Nu m-ar fi crezut! 

— Probabil că nu, zise Marjorie, îşi adoră bunica, la 
fel de mult cum mă respinge pe mine. Este timpul să mă 
socotesc cu Claire. 

Mi-a stricat relaţia cu fiul meu şi pentru că era doar o 
copilă n-am putut să lupt cu ea. Dar acum suntem adulte 
amândouă şi e timpul să ne lămurim. 

Dar auzind glasul lui Oscar, încetară discuţia şi Katie 


plecă alături de Sasha să vadă casa lor în construcţie. 

Dar Sasha nu spuse nimic despre cei care vor locui în 
acea casă. Deodată, Katie nu mai suportă să nu ştie nimic, 
să trăiască în nesiguranţă. 

— Nu ştiu cum vom rezolva problema lui Kim, începu 
ea, speriată de propriile-i cuvinte. Vreau să obţin 
încredințarea lui şi nu sunt sigură că va fi bine să-l 
plimbăm mereu între Kauai şi Honolulu. 

Sasha păli. 

— Sigur nu vrei, măcar de dragul lui Kim, să-ţi 
deschizi un mic magazin şi aici în Lihue, ca să-l vezi din 
când în când? 

Katie îşi pierdu răbdarea şi plecă. 

— Unde te duci? 

— Oriunde, ca să nu te mai văd! 

— Katie, întoarce-te! 

Sasha o prinse din urmă când încerca să dea drumul 
la motorul maşinii. Sasha o trase de pe scaunul şoferului. 
Kate se zbătu, dar fără rost. 

— De ce ţipi? 

Katie nu-i răspunse. 

Sasha porni spre casă, trăgând-o după el. În 
bucătărie, el se opri alb de furie. 

— Cred că dormitorul ar fi locul potrivit, nu? 

Cu o singură mişcare, o ridică în spate şi o duse aşa 
până în dormitor, unde o aruncă pe pat. 

Incet Sasha îi descheie nasturii bluzei şi-i scoase 
sutienul. O privi lung cu oarecare curiozitate apoi o sărută 
pătimaş. Din momentul acela, Katie a fost pierdută. După 
ce au făcut dragoste, obrajii ei s-au îmbujorat. El a 
continuat s-o privească. 

— Te iubesc, Sasha, a murmurat ea. 

El i-a cuprins faţa cu palmele, a mai sărutat-o de 
câteva ori, apoi s-a ridicat oftând. 


Katie şi-a îngropat faţa în palme. Era disperat de 
ruşinată de uşurinţa cu care-i cedase. Oare îşi va aminti 
ce-i şoptise când făcuseră dragoste? 

Sasha o ridică, zâmbindu-i. 

— Vino, iubito, gata cu distracţia. îmbracă-te, nu 
vreau să pierd petrecerea lui Claire. 

Capitolul 10 

— Ce mult mi-ai lipsit, mami! strigă Kim. 

— Îmi pare rău că n-am putut să te luăm, dragul meu, 
zise Katie, aplecându-se să-l sărute. A trebuit să plecăm, 
dar ne-am întors cât am putut de repede. lar data viitoare 
tata te va lua şi pe tine. Ai avut lecţii de echitație astăzi, 
sau Claire a fost ocupată cu petrecerea? 

— Claire s-a enervat; a spus că nu-şi mai pierde 
vremea pe aici dacă nu este şi tata, apoi s-a înfuriat şi 
bunica. Nu-mi place Claire, mami! Te rog, mai stai cu 
mine, adăugă puştiul. 

Conştientă că o aştepta o mare provocare, că trebuia 
s-o învingă pe Claire pe terenul ei, că trebuia să-i cunoască 
prietenii lui Sasha, dar mai ales să-i impresioneze, spera să 
afle o dată pentru totdeauna, adevărul despre Sasha şi 
Claire. 

Făcuse o alegere bună în privinţa rochiei; era de 
culoarea fucsiei, cu umerii goi şi îi punea în evidenţă sânii 
plini şi picioarele frumoase lungi, subţiri. 

Auzi o bătaie în uşă. Era soacra ei, Marjorie, din a 
cărei privire plină de apreciere, Katie înţelese că arăta 
foarte bine. 

— Am adus ceva pentru Kim, spuse ea. Pot să i-l dau, 
Katie? 

Katie se întrebă de ce oare Marjorie se aştepta ca ea 
să refuze, dar nu comentă. Când a văzut cutia cu soldaţi de 
jucărie şi cu fortul din Old West, Kim a fost entuziasmat şi 
s-a apucat de joacă. 


— Ştiu că ţi se va părea absurd ce-ţi spun, Katie, dar 
mă simt un pic cam nesigură; n-aş vrea să cobor singură în 
situaţia asta. 

— Oare este din cauza lui Sasha? o întrebă Katie, 
care înţelegea pe oricine se temea de el. 

— Sasha? Nu, de fapt la reacţia lui Paul mă gândesc. 

Marjorie roşise spunând acestea. îl văzuse pe Paul 
când o întâmpinase şi i se păruse că s-a purtat foarte 
frumos cu cea care l-a părăsit pentru alt bărbat cu 
douăzeci de ani în urmă. Oare Marjorie credea în 
reîmpăcări? Ea mai avusese cinci căsătorii între timp; Paul 
nu se mai căsătorise, dar despre ea nu se putea spune 
acelaşi lucru... 

— A devenit uimitor de atrăgător, zise Marjorie. 

— N-a fost întotdeauna aşa? 

— Poate c-a fost, dar nu l-am văzut eu. Am fost prea 
vrăjită de Benjamin Thorpe, ca să mă mai gândesc la soţ 
sau la copil. Poate că n-am ştiut să-l apreciez pe Paul. 

— Este posibil să vă împăcaţi? 

Marjorie păru confuză. 

— Draga mea, este prea devreme, sunt însă fericită 
că s-a schimbat, că am ocazia să-l revăd, să aflu că tu şi 
Sasha v-aţi rezolvat problemele. 

Însoţindu-şi soacra Katie se întrebă câte persoane 
veneau la petrecerea numită luai, pe care o dădea Claire. 
Oricum, erau anunţate în jur de şaptezeci şi cinci de 
persoane. 

— Katie, bunica vrea să-ţi vorbească, îi spuse Sasha 
imediat ce o văzu. 

Madam Kimberley îi zâmbi grațios, de parcă n-ar fi 
avut nimic de împărţit cu ea. 

— Ce frumoasă eşti în seara asta, draga mea! 

— Vă mulţumesc, madam, spuse Katie rece. 

— Am înţeles că veţi locui pe Kaui? 


Katie simţi că nu mai are aer. 

— Da, cred că da. 

— Este foarte bine. Mă bucur că rămâneţi în Hawaii. 
Claire îmi spusese că-l vei convinge pe Sasha să plecaţi 
departe de aici. 

Sasha se încruntă. 

— Claire nu ştie toate afacerile mele. Oscar mi-a 
cumpărat pământ pe Kaui; îmi pare rău că vă las aici, dar 
ne vom vedea destul de des. 

— Ei bine, eu nu vreau decât să fii fericit. 

Marjorie oftă. 

— Este aproape imposibil să fii fericit fără dragoste. 
Madam Kimberley o privi amuzată. 

— Tu ţi-ai cam consumat porţia de acum, Marjorie... 

Ca să preîntâmpine un conflict, Sasha spuse repede: 

— Mergi la petrecere, bunico? 

— Nu, dragul meu, sunt prea bătrână pentru asta. 

— În acest caz, noi plecăm. 

Madam Kimberley se apropie cu scaunul ei de Katie: 

— Am fost sinceră când ţi-am dorit să fii fericită, 
Katie. 

Casa lui Claire era împodobită cu lumini, orchestra 
cânta, lumea intra şi ieşea. Katie intră în panică. Trebuia 
să cunoască atâta lume! Sasha o luă după umeri şi-i şopti: 

— Nici eu nu cunosc pe nimeni, iubito! 

Claire îi întâmpină cu un zâmbet fals. 

Costumul negru în care era îmbrăcată o uimi pe 
Katie, dar nu atât costumul cât îndrăzneala lui Claire. 
Chiar şi Marjorie, care era obişnuită cu plajele topless 
ridică din sprâncene. Bluza costumului era complet 
transparentă, iar în dreptul sânilor avea două buzunare 
minuscule. 

Claire îl sărută pe Sasha pe gură. Cei invitaţi 
urmăreau cu interes scena care li se desfăşura sub priviri. 


Sasha n-o respinse, dar se retrase cât putu de repede, 
după ce o bătu pe umăr. Claire se întoarse spre Katie. 

— O, ai venit şi tu! Mi s-a spus c-ai fost pe insula Kaui 
să vezi casa noastră. Simt că într-un fel este şi a mea, 
adăugă ea, zâmbindu-i lui Sasha pentru că am ajutat la 
elaborarea planurilor. Eu l-am convins pe Sasha să facă 
ferestrele spre ocean. Cum ţi se pare acea minunată plajă 
privată? Abia aştept să mă bronzez acolo! 

Katie suporta cu greu comentariile ei. 

Deodată, Sasha o luă de mijloc. 

— Katie n-a avut timp să vadă plaja, am avut treabă 
în casă, mai precis într-unul din dormitoare. 

Sasha o privi lung, iar ea roşi. Toţi cei de faţă au ştiut 
ce s-a petrecut acolo. 

Claire păli, dar nu se dădu bătută. Privi prin mulţime 
şi o văzu pe Marjorie. 

— O, draga mea! Ce bine arăţi! Trebuie să-mi dai 
numele chirurgului plastician care te-a operat ultima oară! 

O veche prietenă a mamei caută unul! 

Dar nici Marjorie nu se lăsă. 

— Draga mea prietenă nepreţuită, ţi-l dau cu bucurie. 
Eşti sigură că este pentru o prietenă? M-am gândit, după 
cum te-ai îmbrăcat în seara asta, că trebuie să-ţi mai ridici 
câte ceva... se spune că trebuie să ai un corp perfect, ca să 
umbli aşa, mai mult goală... 

Claire roşi de furie. 

— Oricum, tu nu vei mai avea niciodată ocazia s-o 
faci, draga mea. Intraţi în casă, vă aşteaptă mâncarea şi 
băutura, chiar şi droguri dacă doriţi. Le găsiţi la prietenii 
lui Katie. 

Sasha o luă pe Katie şi intrară în casă, unde 
orchestra cânta mult prea tare. Cei care voiau să spună 
câte ceva strigau peste capetele celor ce dansau. Sasha se 
uită în jur dezgustat, o luă de mână şi o conduse într-o altă 


încăpere, unde era o linişte pe care o simţiră ca pe o 
binecuvântare. Aici se adunaseră prietenii lui Katie; unul 
cânta la chitară aşezat pe podea, ceilalţi fumau, dar nu 
droguri cum spusese Claire. Erau artişti, furnizorii 
magazinului ei. Pat deşi venise cu fostul ei soţ, discuta cu 
un tânăr. Toţi o primiră cu aplauze pe Katie. Sasha le-a fost 
prezentat şi s-a integrat curând în grup. 

— Ce zici de costumul lui Claire? o întrebă Pat. L-a 
cumpărat de la Martelle, cum ţi-am spus, dar cum poate să 
poarte aşa ceva în public? Toată lumea vorbeşte despre ea! 

Ce încearcă să dovedească? 

Sasha o luă de mână pe Katie. 

— Vino, Katie, să luăm ceva de mâncare. 

Ea îl urmă supusă... Ştia că Sasha o luase dintre 
prieteni pentru că auzise observaţiile lui Pat. 

— Vrei mâncare, sau ceva de băut? o întrebă el. 

Katie se simţea vinovată. 

— Sasha, îmi pare rău. Pat nu avea dreptul să 
vorbească despre Claire... 

— Lasă scuzele pe altă dată, Katie. Stai aici până îţi 
aduc mâncarea. Julian, poţi avea grijă de soţia mea până îi 
aduc ceva de mâncare? 

— Cu plăcere, spuse Julian. Apoi o întrebă: vrei şi 
ceva de băut? 

— Ceva rece, nealcoolizat, spuse ea. Dar nu vreau să 
te deranjezi... 

— Vin într-un minut. A, dar uite-l pe domnul Thorpe! 
exclamă Julian. O cunoşti, sir, pe soţia lui Sasha? 

— Foarte bine. Ce mai faci, Katie? 

Oftând resemnată, Katie se întoarse spre el. 

— Katie, iubita mea, am crezut că Sasha nu mai 
pleacă, murmură Ben. Trebuie să-ţi vorbesc. Unde putem fi 
singuri? 

Un adolescent peren ca şi Marjorie, Ben era mereu în 


căutarea partenerei perfecte. Ben era un ticălos încântător 
şi ţinea la el într-un fel, dar nu voia să-l lase să-i distrugă 
căsnicia. 

— Ben, Sasha va reacţiona violent dacă ne vede 
împreună. Nu te voi lăsa să-mi distrugi căsnicia. 

— Este datoria mea să-ţi arăt adevărul despre tine şi 
căsnicia ta, spuse el plin de importanţă. Te voi aştepta 
mâine. 

Nici nu apucă să rostească aceste cuvinte, că apăru 
Sasha. 

Katie începu să vorbească, pentru a evita un 
dezastru. 

— Sasha, sunt perfect capabilă... 

— Nu eşti capabilă de nimic! Nici măcar să-l refuzi pe 
acest Romeo, care a îmbătrânit cu proastele sale obiceiuri. 
Nu înţelegi că la mine vrea să ajungă? Ar mai adăuga o 
femeie din familia Kimberly pe lista cuceririlor! Te asigur 
că eu nu sunt un bărbat civilizat, ca tatăl meu! 

Ben clipi des. 

— Chiar îţi pasă de ea, Sasha? 

— Păstrez ce este al meu! Ţi-am demonstrat asta deja 
cu Dreaming! 

Katie stătea între ei, incapabilă să oprească cearta 
care căpăta amploare. 

— Ce se întâmplă aici? auziră vocea lui Claire. Parcă 
vă pregătiţi de un meci de box! Tu, Sasha, te-ai simţit 
obligat să ripostezi doar pentru că îţi este soţie? Tata a 
ştiut deja să profite de avantajul său. Este cam târziu să te 
comporţi ca un soţ încornorat! 

Sasha o privi impasibil. 

— Taci, Claire! 

Ea roşi uşor. 

— Nu încercam decât să te opresc să te mai prosteşti 
alergând după o femeie care te-a scos deja din viaţa ei! Fii 


fericit c-ai scăpat! Nu era de tine, oricum. 

Sasha se uită la Ben, care îşi urmărea fiica destul de 
intrigat. 

— Pentru numele lui Dumnezeu, Ben, îi poţi face 
ceva? Eu m-am străduit să-i schimb scutecele ani întregi, 
încercând să repar stricăciunile provocate de indolenţa ta. 
Acum ţi-a venit rândul. 

Lasă deoparte alergatul după femei şi ai grijă de 
propria-ţi fiică! Şi pentru început ai grijă de toaleta pe care 
o poartă în seara asta! 

Claire îl privi, stupefiată. Poate era pentru prima oară 
în viaţă când se vedea aşa cum o vedeau cei din jur. l-ar fi 
plăcut să se încaiere cu Katie, dar faptul că Sasha o 
criticase fusese un şoc. Frumuseţea ei dispăru repede, 
chipul ei căpătă un aer hidos şi începu să arate ca un 
animal de pradă: 

— Cum îndrăzneşti? Am îmbrăcat rochia din cauza 
ta! Pe ea ai pictat-o. Mie mi-ai spus că nu sunt un subiect 
bun. 

Am vrut să vezi c-aş putea fi, că portretul meu ar fi la 
fel de celebru ca Dreaming! 

— Vezi ce spuneam? i se adresă Sasha lui Ben. 

— Claire, te rog să te controlezi! îi spuse Ben nu fără 
compasiune. 

— Haide, Katie, să plecăm de aici, zise Sasha. Vreau 
să mergem acasă, avem multe lucruri de lămurit. Le-am 
amânat prea mult. 

— Lui Claire îi va fi ruşine de ce s-a întâmplat în 
seara asta şi totul va reveni la normal, nu te mai frământa. 

Katie scăpă un strigăt, văzând cum ochii lui aruncau 
flăcări. Sasha o prinse în braţe şi o strânse la pieptul său. 

— Adevărat? Totul va fi la fel mâine, scumpa mea 
soţie? 

Ea era speriată, dar nu dădu înapoi. 


— Da. Ai iubit-o dintotdeauna pe Claire şi nu te vei 
schimba doar pentru că te-a deziluzionat. Nu-mi place să 
fiu folosită în pauzele în care eşti certat cu ea! 

— Voi face uz de singurul mod în care ştiu că te pot 
face să taci! 

Katie se luptă cu disperare să-l împiedice s-o sărute, 
dar eforturile ei n-au însemnat nimic. Sasha era prea 
puternic şi insistent. Katie ştiu imediat că este pierdută. 
Cu un oftat, capitulă. 

— Se pare că aşa am reuşit întotdeauna să 
comunicăm, nu? 

Ea încuviinţă, fără o vorbă. 

— Admiţi că eşti a mea, Katie? 

— Ai câştigat, Sasha, ştii că te iubesc. Te rog, nu mă 
scoate din viaţa ta. Vreau să trăiesc alături de tine şi 
accept orice condiţii, te voi împărţi chiar şi cu Claire, dacă 
va fi nevoie. 

— Iubita mea, am fost brutal cu tine şi te-am rănit. 
Mă vei ierta? 

Aruncându-i o privire rapidă, roşind, ea îi spuse: 

— Probabil că uneori nici eu n-am fost prea 
rezonabilă. 

— Katie, o opri el, de ce nu mi-ai spus nimic despre 
presiunea pe care Claire şi bunica au pus-o asupra ta? 

— Eram convinsă că n-o să mă crezi, spuse ea umil. 

— Nu mi-ai fi spus nici acum, nu? 

— De unde ai aflat? 

— Pat mi-a spus, apoi bunica s-a confesat. Am fost 
foarte furios atunci când ai plecat cu Ben Thrope în 
Honolulu. Aveam motive să-l urăsc pe Ben. Am avut noroc 
cu Pat, care m-a luat deoparte şi m-a lămurit despre ce 
simţi pentru mine. 

Am fost uimit să aflu că în loc să urăşti ideea 
împăcării noastre, tu continuai să mă iubeşti. Am fost şi 


mai şocat să aud ce ţi-au spus Claire şi bunica. 

— Claire mi-a spus că te-ai împăcat cu mine pentru 
Kim. Şi cred că are dreptate. Şi tu ai spus asta. 

— Katie, este firesc să-l iubesc pe fiul nostru, dar pe 
tine te iubesc mai mult ca la început. Kim a fost scuza să te 
am din nou în braţe. Trebuie să recunosc c-am spus multe 
lucruri rele, dar asta era înainte să realizez că tu eşti 
singura femeie pe care o vreau în viaţa mea. Dar tu erai 
geloasă şi instabilă. În seara în care ne-am certat şi am 
plecat la New York am decis că divorţul este singura 
soluţie. Mai apoi, când am aflat de la Irene ce ţi-a făcut, 
am înţeles că greşeala ta nu era aşa de mare. Am venit 
acasă; abia aşteptam să te revăd şi am aflat că plecasei. 
Mi-am pierdut minţile. Te-am căutat peste tot timp de un 
an şi numai după asta am renunţat. Am terminat Dreaming 
şi l-am scos la concurs în speranţa că te va scoate din 
ascunzătoarea ta. 

— N-am ştiut că m-ai căutat atât, nu mi-a spus nimeni 
nimic. 

— Iar când te-am aflat, au intervenit Claire şi bunica 
între noi. Acum bunicii Îi pare rău, dar aproape ne-a 
distrus din nou relația, nu? Iar Claire era geloasă pe tine şi 
nu ştie ce să mai uneltească, pentru că s-a bucurat 
întotdeauna de atenția mea. Dar tu, Katie, trebuie să mă 
crezi; niciodată n-a fost nimic între noi. Mi-a fost ca o soră 
răzgâiată şi am avut mereu grijă de ea, de la bolile 
copilăriei până la divorț, ba chiar am încurajat-o să 
cumpere ranchul alăturat, pentru că am considerat că sunt 
singura persoană care i-a mai rămas aproape. 

— Şi-a părăsit şi soțul pentru tine! 

— Asta ţi-a spus ea? Omul respectiv a dat-o afară, dar 
nu am nicio implicare în asta, te asigur. 

— Dar toată lumea spune, chiar şi Ben... 

— Toți se înşală, mai ales el. 


— Dar dacă n-o iubeşti, de ce te-ai înfuriat aşa de 
tare la petrecere văzând cum s-a îmbrăcat? 

— Am realizat că era ultima ei încercare de a nu mă 
pierde şi probabil Ben se aştepta să-mi asum 
responsabilitatea pentru ea, dar când am aflat că a făcut 
totul pentru a-mi submina sistematic căsătoria, lucrurile s- 
au schimbat. Nu voiam să te mai pierd, de data asta. 

— Ce se va întâmpla acum cu ea? Va continua să 
trăiască aici? 

Sasha simţi teama din glasul ei. 

— Nu cred. Acum când Ben a înţeles că i-am atras 
atenţia şi că are o problemă, se va ocupa de ea şi primul 
lucru pe care-l va face va fi s-o ia de aici. Cine ştie? 

— Ai fost foarte supărat pe el în seara asta. 

— Aş fi putut să-l omor! Când am văzut că-ţi pune 
mâna pe braţ, am vrut să i-o rup! Eşti a mea, Katie, şi nu 
voi lăsa pe nimeni să mi te ia! 

Sfârşit 


